2.7 billion rufiyaage overdraw dhookohfi\nއެމްއެމްއޭއިން 2.7 ބިލިއަން ރުފިޔާގެ އޯވަޑްރޯ ދޫކޮށްފި\nމަރުކަޒީ ބޭންކް އެމްއެމްއޭ: ސަރުކާރުން ދަނީ މަރުކަޒީ ބޭންކުން ދަރަނި ނަގަން ފަށާފަ-- ފޮޓޯ: އަވަސް އާކައިވް\nސަރުކާރުގެ ހަރަދުތައް ފޫބެއްދުމަށް 2.7 ބިލިއަން ރުފިޔާގެ އޯވަޑްރޯއެއް، މަރުކަޒީ ބޭންކް (އެމްއެމްއޭ) އިން ދޫކޮށްފި އެވެ.\nރާއްޖޭގެ މަރުކަޒީ ބޭންކް (އެމްއެމްއޭ) އިން މެއި މަހުގެ 26 ވަނަ ދުވަހުގެ ނިޔަލަށް އާއްމުކޮށްފައިވާ ތަފާސް ހިސާބުތައް ދައްކާ ގޮތުގައި މިހާތަނަށް އޯވަޑްރޯގެ ގޮތުގައި 2.7 ބިލިއަން ރުފިޔާ ވަނީ ސަރުކާރަށް ދޫކޮށްފަ އެވެ.\nސަރުކާރަށް އޯވަޑްރޯ ދޫކުކޮށްފައިވަނީ ކޮވިޑް-19 އާ ގުޅިގެން ދައުލަތަށް ލިބޭ އާމްދަނީ ދަށްވެފައި ވަނިކޮށް ސިއްހީ ދާއިރާ އަށް ބޮޑެތި ހަރަދުތަކެއް ކުރަން ޖެހޭތީ، ފިނޭންސް މިނިސްޓްރީގެ އެދުމުގެ މަތިން ރައްޔިތުން މަޖިލީހުން ދީފައިވާ ހުއްދައާ އެއްގޮތަށެވެ.\nދައުލަތުގެ ހަރަދަށް ޒިންމާވުމުގެ ޤާނޫނުގެ ދަށުން އާއްމުގޮތެއްގައި އެމްއެމްއޭ އިން ސަރުކާރަށް ދަރަނި ނެގޭނެ ލިމިޓަކީ، ވޭތުވެދިޔަ3އަހަރުގެ އެވްރެޖް އާމްދަނީގެ އެއް ޕަސެންޓެވެ. އެއީ ގާތްގަނޑަށް 200 މިލިއަން ރުފިޔާ އެވެ. ނަމަވެސް ކޮވިޑް-19 ގެ ސަބަބުން ދައުލަތުގެ އާމްދަނީ ބޮޑުތަނުން ދަށްވުމުގެ ސަބަބުން، ފިނޭންސް ވަނީ މި ލިމިޓް 4.2 ބިލިއަން ރުފިޔާ އަށް މަތިކޮށްދީފައިވަނީ ރައްޔިތުން މަޖިލީހުންނެވެ.\nއެމްއެމްއޭ އިން އޯވަޑްރޯ ކުރުން ނުވަތަ "މަނިޓައިޒް" ކުރުމަކީ ބައެއް އިގްތިސާދީ މާހިރުންގެ ނަޒަރުގައި ތަފާތު މައްސަލަ ތަކެއް މުސްތަގުބަލުގައި ކުރިމަތިވާނެ ކަމެކެވެ. މިއީ "ފައިސާ ޗާޕުކޮށްގެން" އިގްތިސާދަށް ނެރުން ކަމަށް ބައެއް މާހިރުން ގަބޫލު ކުރައްވަ އެވެ. ނަމަވެސް ފިނޭންސް މިނިސްޓަރު އިބްރާހިމް އަމީރު ވިދާޅުވެފައިވާ ގޮތުގައި އޯވަޑްރޯ ކުރިނަމަވެސް އިގްތިސާދަށް އިތުރު މައްސަލަތަކެއް ކުރިމަތިވާނެ ކަމަށް ދެކެވަޑައި ނުގަންނަވާ ކަމަށެވެ.\nސަރުކާރުގެ ކޭޝްފްލޯ މެނޭޖްކުރުމަށްޓަކައި މަރުކަޒީ ބޭންކުން ދަރަނި ނެގުމާއި މަރުކަޒީ ބޭންކުގައިވާ ސަރުކާރުގެ ބޭންކު އެކައުންޓުން އޯވަޑްރޯ ކުރުމަކީ މަނިޓައިޒް ކުރުމެވެ. އެހެންކަމުން އެމްއެމްއޭއި ން ދަރަނި ނެގުމުން، ބޭންކިން ނިޒާމުގައި ދައުރުވާ ދިވެހި ފައިސާ އިތުރުވެ، މިކަމުގެ ސަބަބުން މަނީ ސަޕްލައި ވެސް އިތުރުވެގެންދެ އެވެ. އަދި ކޮވިޑް-19 ގެ ސަބަބުން ޓޫރިޒަމް ހީނަރުވެފައިވާ ދަނޑިވަޅެއްގައި، މަނީ ސަޕްލައި އިތުރުވުމުން ރާއްޖޭގެ ބޭރު ފައިސާގެ ބާޒާރަށް މިކަމުގެ ނޭދެވޭ އަސަރުތަކެއް ކުރުމަކީ އެކަށީގެންވާ ކަމެކެވެ. ހާއްސަގޮތެއްގައި ދިވެހި ރާއްޖެއަކީ އިމްޕޯޓަށް ވަރަށް ބޮޑަށް ބަރޯސާވެފައިވާ ގައުމަކަށް ވާއިރު، ދިވެހި ރުފިޔާގެ ސަޕްލައި އިތުރުވެގެންދާނަމަ، ޑޮލަރަށް އޮންނަ ޑިމާންޑް އިތުރުވެދާނެ އެވެ. އެހެންނަމަވެސް ފޮރިން އެކްސްޗޭންޖް ބާޒާރަށް ކޮށްފާނެ ނޭދެވޭ އަސަރު ބިނާވެގެން ދާނީ މަރުކަޒީ ބޭންކުން މަނިޓައިޒް ކުރާ މުއްދަތާއި އަދި މި މުއްދަތުގައި ބޭންކުތަކުން ލޯނުދޫކުރާ މިންވަރު ނުވަތަ ކުރެޑިޓް މަލްޓިޕްލެއާ ގެ މައްޗަށެވެ.\nރާއްޖޭގެ ފޮރިން އެކްސްޗޭންޖް މާކެޓުގައި ޑޮލަރުގެ އަގު ވެއްޓުނަ ނުދޭން އެމްއެމްއޭއިން ދަނީ ގިނަ މަސައްކަތްތަކެއް ކުރަމުންނެވެ. މިގޮތުން، ފޮރިން އެކްސްޗޭންޖް ބާޒާރަށް ފޯރުކޮށްދެމުންދާ ބޭރުފައިސާގެ އަދަދު އިތުރުކުރުމަށާއި، އެ އޮތޯރިޓީގައި ގާއިމުވެފައިހުރި އެެކިއެކި ވަސީލަތްތައް މެދުވެރިކޮށްް ބޭންކްތަކަށް ބޭރު ފައިސާ އިތުރަށް ފޯރުކޮށްދިނުމަށް މަސައްކަތް ކުރެ އެވެ. މިގޮތުން މިހާތަނަށް އިންޑިއާގެ ރިޒާވް ބޭންކާއި އެމްއެމްއޭ އާ ދެމެދު ވެފައިވާ 400 މިލިޔަން ޔޫއެސް ޑޮލަރު ކަރަންސީ ސްވޮޕް އެއްބަސްވުމުގެ ދަށުން މިހާރު ވާނީ 150 މިލިއަން ޑޮލަރު ހޯދާފައިވެ އެވެ. އަދި މީގެ އިތުރުން އައިއެމްއެފުން ރާއްޖޭ އަށް ދޭން ނިންމި 28.9 އެމެރިކާ ޑޮލަރު ވަނީ އެމްއެމްއޭއަށް ލިބިފަ އެވެ.


Martial Beynun Vany United Dhookohlan - Agent - Vaguthu\nމާޝިއަލް ބޭނުންވަނީ ޔުނައިޓެޑް ދޫކޮށްލަން - އެޖެންޓް\nމެންޗެސްޓަރ ޔުނައިޓެޑަށް ކުޅެމުން އަންނަ ފްރާންސްގެ އުއްމީދީ ކުޅުންތެރިޔާ އެންތޮނީ މާޝިއަލް މިހާރު ބޭނުންވަނީ އެ ކްލަބު ދޫކޮށްލަން ކަމަށް އޭނާގެ އެޖެންޓް ފިލިޕޭ ލަމްބޯލޭ ބުނެފިއެވެ.\nއުމުރުން 22 އަހަރުގެ މާޝިއަލް ޔުނައިޓެޑާއި ގުޅުނީ 2015 ވަނަ އަހަރު މޮނާކޯ އިން 36 މިލިއަން ޕައުންޑުގެ އަގަކަށެވެ. ޔުނައިޓެޑްގައި ހޭދަކުރި ފުރަތަމަ ސީޒަންގައި މާޝިއަލް މޮޅު ކުޅުމެއް ދެއްކި ނަމަވެސް ޔުނައިޓެޑްގެ ކޯޗުކަމާއި ހޯޒޭ މޮރީނިއޯ ހަވާލުވި ހިސާބުން މާޝިއަލް އަށް ވަނީ ޔުނައިޓެޑްގެ ފުރަތަމަ އެގާރައިން ޖާގަ ލިބުން މަދުވެގެން ގޮސްފައެވެ.\nޔުނައިޓެޑާއެކު ގަވާއިދުން ކުޅުމުގެ ފުރުސަތު ނުލިބޭތީ މިއަހަރުގެ ވޯލްޑް ކަޕަށް ފްރާންސް އިން ނެގި ސްކޮޑުން ވެސް މާޝިއަލް ވަނީ ފުރުސަތު ލިބޭގޮތް ނުވެފައެވެ.\nމާޝިއަލް ގެނައުމަށް ޔޫރަޕްގެ ބޮޑެތި ބައެއް ކްލަބުތަކުން ޝައުގުވެރިވާއިރު ފްރާންސްގެ ޓީވީ ޗެނަލަކަށް ދިން އިންޓަވިއުއެއްގައި މާޝިއަލްގެ އެޖެންޓް ރޭ ވަނީ ޔުނައިޓެޑް ދޫކޮށްލަން އޭނާ ބޭނުންވާކަން ހާމަކޮށްފައެވެ.\n"ހުރިހާ ކަމަކާއި މެދު ވިސްނުމަށްފަހު މާޝިއަލް މިހާރު ބޭނުންވަނީ ޔުނައިޓެޑް ދޫކޮށްލަން. މި ނިންމުން ނިންމަން ޖެހުނު ވަރަށް ގިނަ ސަބަބުތަކެއް އެބަހުރި. އެކަމަކު އެ ވާހަކަތައް ދެއްކުން އަދި މާ އަވަސް. އެ ހުރިހާ ކަމެއް ސާފުކޮށްދޭން މާޝިއަލް އަދި ފަހުން ވާހަކަދައްކާނެ" ލަމްބޯލޭ ބުންޏެވެ.\nޔުނައިޓެޑުން މާޝިއަލްގެ ކޮންޓްރެކްޓު ވެސް އާކުރަން ބޭނުންވާ ކަމަށާއި ނަމަވެސް އެކަމާ ގުޅޭގޮތުން އެއްބަސްވުމަކަށް ނާދެވި އޮންނަތާ މިހާރު 8 މަސް ދުވަސްވެފައިވާ ކަމަށްވެސް ލަމްބޯލޭ ބުންޏެވެ.\n"އަހަންނަށް ހީވަނީ ދުނިޔޭގެ އެންމެ ބާރުގަދަ ކްލަބުގެ ގޮތުގައި މެންޗެސްޓަރ ޔުނައިޓެޑް އޮވެ، އެކަމާ ގުޅޭގޮތުން އެއްބަސްވުމަކަށް ނާދެވި 8 މަސް މިވީ، ޓީމުގެ މުހިއްމު ކުޅުންތެރިއެއްގެ ގޮތުގައި މާޝިއަލް ބަހައްޓަން ބޭނުން ނުވާތީހެން. މާޝިއަލް ނިންމި ނިންމުމުގެ މައިގަނޑަކީ ވެސް މިއީ. މިއީ ވަރަށް ވިސްނުމަށްފަހު މާޝިއަލް ނިންމި ނިންމުމެއް" އޭނާ ބުންޏެވެ.\nޔުނައިޓެޑާއެކު މާޝިއަލް ހަދާފައިވާ އެއްބަސްވުމެއް އަދިވެސް އެބައޮތް ކަމަށާއި އެހެންކަމުން މާޝިއަލްގެ ކުރިމަގާ މެދު ފަހު ބަސް ބުނުމުގެ ބާރު އޮންނާނީ ޔުނައިޓެޑަށް ކަމަށްވެސް ލަމްބޯލޭ ބުންޏެވެ. އަދި ޔުނައިޓެޑުން ނިންމާ ނިންމުމަކަށް އިހުތިރާމް ކުރާނެ ކަމަށްވެސް އޭނާ ބުންޏެވެ.\nމާޝިއަލް ޔުނައިޓެޑް ދޫކޮށްލަން ބޭނުންވާއިރު މިދިޔަ ސީޒަނުގައި ދެއްކި ކުޅުމާ ގުޅިގެން މޮރީނިއޯގެ ފާޑުކިޔުން އަމާޒުވި ކުޅުންތެރިންގެ ތެރޭގައި މާޝިއަލް ވެސް ހިމެނޭކަން ފާހަގަކޮށްލެވެއެވެ.\nޔުނައިޓެޑްގެ "ހީރޯ" ޑެހެއާއަކީ ކްލަބު ތާރީހުގައިވެސް އެންމެ މޮޅު ކީޕަރު؟\n3 ދުވަސް ކުރިން 1\nޔުނައިޓެޑުން ޓޮޓެންހަމް ވެސް ބަލިކޮށްފި، ސޮލްސްޖާ މުގުރާލީ 71 އަހަރުވީ ރެކޯޑެއް\nޗެލްސީ، ޔުނައިޓެޑް އަދި އާސެނަލް ވެސް ހަތަރު ވަނަ ބުރަށް\nޔުނައިޓެޑް އެއްވަރުވިއިރު، ސިޓީ އަށް ފަސް ޕޮއިންޓުގެ ލީޑެއް


ކުޅުދުއްފުށީ ސިޓީގެ ލޯކަލް މާރުކޭޓް ކޮވިޑް ފެސިލިޓީއަށް ބަދަލުކުރަނީ | Sandhaanu\nކުޅުދުއްފުށީ ސިޓީގެ ލޯކަލް މާރުކޭޓް ކޮވިޑް ފެސިލިޓީއަށް ބަދަލުކުރަނީ\nކުޅުދުއްފުށީސިޓީގެ ލޯކަލް މާރުކޭޓް ކޮވިޑަށް ފަރުވާ ދޭ ފެސިލިޓީއަށް އަކަށް ބަދަލުކުރުމަށް ނިންމައިފިއެވެ.\nމިކަމާ ގުޅޭގޮތުން ކުޅުދުއްފުށީ ރީޖަނަލް ހޮސްޕިޓަލު(ކޭއާރުއެޗު)ން ވަނީ އިއުލާނެއްކޮށްފައެވެ.\nކޭއާރުއެޗުން ކުރި އިއުލާނެއްގައި ބުނެފައިވަނީ އެ ހޮސްޕިޓަލުން ފުލޫ ކުލިނިކެއްގެ ގޮތުގައި މިހާރު ބޭނުންކުރަމުން އަންނަ ލޯކަލް މާރުކޭޓު ކޮވިޑް ފެސިލިޓީއެއް ގާއިމްކުރުމަށް ބޭނުންވާކަމަށެވެ.\nއަދި މި ކޮވިޑް ފެސިލިޓީ ގާއިމުކުރުމަށް ތަނަށް ގެންނަށްޖެހޭ ބަދަލުތައް ގެނެސްދޭނެ ފަރާތެއް ހޯދުމަށް އެ ހޮސްޕިޓަލުން ވަނީ އިއުލާންކޮށްފައެވެ.\nމި މަސައްކަތް ކޮށްދިނުމަށް ޝައުގުވެރިވާ ފަރާތްތަކުން ގެޒެޓްކުރެވިފައިވާ ރެޖިސްޓްރޭޝަން ޝީޓް ފުރުއްވުމަށްފަހު މިމަހު 13 ދުވަހުގެ 13:30 ގެ ކުރިން [email protected] އަށް އީމެއިލް ކުރުމަށް ވެސް އިއުލާނުގައި ވެއެވެ.\nމި މަސައްކަތުގެ މައުލޫމާތު ސާފުކުރުން މިމަހު 14 ވަނަ ދުވަހު 10:30 ގައި އަދި ރަޖިސްޓްރީކޮށްފައިވާ ފަރާތްތަކުން އަންދާސީ ހިސާބު ހުށަހެޅުން މިމަހު 22 ވަނަ ދުވަހު 10:30 ގައި އޮންނާނެ ކަމަށް ވެސް އެ ހޮސްޕިޓަލުން ބުނެއެވެ.\nކުޅުދުއްފުށި ސިޓީގައި މިހާރު ކޮވިޑް ފެސިލިޓީއެއްގެ ގޮތުގައި ބޭނުން ކުރަމުން އަންނަނީ ވަގުތީ އިމާރާތެ ކެވެ. އެ ސިޓީގައި ކޮވިޑަށް ފަރުވާ ދެވޭނެ ރަނގަޅު ފެސިލިޓީއެއް ނެތުމުގެ ކަންބޮޑުވުން ރައީސް އިބްރާހިމް މުހައްމަދު ސާލިހާވެސް ވަނީ ހިއްސާކޮށްފަ އެވެ.\nކުޅުދުއްފުއްޓަކީ އާބާދީ ބޮޑު ސިޓީ އަށް ވެފަ އަދި އެ ސަރަހައްދުގެ ރީޖަނަލް ހޮސްޕިޓަލް ހުންނަނީ ކުޅުދުއްފުށީގައި ކަމުން އުތުރުގެ ދިނަ އަދަދެއްގެ ބަޔެއްގެ ސިއްހީ ހިދުމަތަށް ބަރޯސާވަނީ ކުޅުދުއްފުއްޓަށެވެ.


Aafurey nama ofeehuge enmennah asaru kurey\nއާފުރޭނަމަ އޮފީހުގެ އެންމެންނަށް އަސަރުކުރޭ\nމީހަކު މަސައްކަތުގައި އާފުރެނީ: އޮފީހުގައި އާފުރޭނަމަ މުޅި އޮފީހަށް އޭގެ އަސަރު ކުރާ ކަމަށްވޭ\nބައެއް މީހުން ހެނދުނު އޮފީހަށް ދާން އޮންނައިރު ވެސް ފިލްމު ބެލުމާއި އެނޫންވެސް ކަންތައްތަކުގައި ރޭގަނޑުގެ ގިނަ ވަގުތު ނުނިދާ އުޅެ އެވެ. މިފަދަ މީހުން އޮފީހަށް ގިނަ ފަހަރު ދާނީ އެއްވެސް އެއްޗެއް ނުކައެވެ. އަދި ދާ މަގުމަތީގައި ވެސް ވަގުތުކޮޅެއް ލިބިއްޖިއްޔާ ލޯ މަރާލައިގެން ނިދޭތޯ ބަލާނެ އެވެ. އަދި އޮފީހަށް ގޮސް އިށީނުމާއެކު ދެން އެ ފެށެނީ އާ ފުރޭށެވެ. މެއިލް ޗެކް ކުރުމާއި އެނޫން ވެސް މަސައްކަތް ފެށުމުގެ ކުރިން ދެ ތިން ފަހަރަކު އާ ފުރޭނެ އެވެ.\nއެވަރަކުން ނުފުދޭނެ އެވެ. ހަމަ ފުލުފުލުން އާ ފުރެމުން ދާނެ އެވެ. މައްސަލައަކީ އޮފީހުގައި އެއް ތަނެއްގައި މަސައްކަތްކުރާ އެހެން މީހުންނަށް ވެސް މި އާފުރުމުގެ އަސަރު ކުރާނެ އެވެ. އާ ފުރޭތަން ފެންނަ މީހުންނަށް ވަރަށް ފަސޭހައިން އާ ފުރެން ފެށެ އެވެ.\nނިކަން އަޖުމަ ބަލާލާށެވެ. ތިމާ އެއް ފަހަރު ދެ ފަހަރު އާ ފުރޭއިރަށް ދެން ޖެހިގެން އިންނަ މީހާއަށް އާ ފުރެވެން ފަށާނެ އެވެ. އެއީ ނިދި ހަމަނުކޮށް އޮފީހަށް އައިސް އިންނަ އެންމެ މީހެއްގެ ސަބަބުން އޮފީހުގެ ގިނަ ބަޔަކަށް ކުރިމަތިވާނެ އުނދަގުލަކަށް ވެސް ވާނެ އެވެ. މާ ބޮޑަށް އާފުރޭނަމަ ރަނގަޅަކަށް މަސައްކަތެއް ނުކުރެވޭނެ އެވެ. ނިދި އަންނަގޮތްވެ ހަށިގަނޑަށް ލޮޑުކަން ވެރިވާނެ އެވެ.\nއެހެން މީހަކު އާ ފުރޭތަން ފެނުނީމާ ވެސް ބައެއް މީހުންނަށް އާ ފުރެވެން ފަށަ އެވެ. އަދި އާ ފުރުން މި ބަސް ބޭނުން ކުރުމުން ވެސް އާ ފުރެވެން ފަށާފާނެ އެވެ. އެހާވެސް އާފުރުމުގެ ބާރު ގަދަ އެވެ.\nސީރިއަސްކޮށް ބުނާނަމަ ބުނެވޭނީ ރަނގަޅަށް ނުނިދާ އޮފީހަށް އަންނަ އެންމެ މީހެއްގެ ސަބަބުން މުޅި އޮފީހަށް އޭގެ ނޭދެވޭ އަސަރު ކުރާނެ އެވެ. މުޅި ޓީމުގެ އެނާޖީ ލެވެލް އާއި މަސައްކަތްތެރިކަން ދަށްވެގެން ދާނެ އެވެ.\nނަމަވެސް އާ ފުރެން ޖެހިއްޖެ ހާލަތުގައި އެއީ ނުކޮށް ވެސް ވާނެ ކަމެއް ނޫނެވެ. އާ ފުރުން އެމީހާގެ އަމިއްލަ އިޚްތިޔާޜުގައި ނުހުއްޓުވޭނެ އެވެ. ކިތަންމެ ބޭނުންވިޔަސް އެވެ. މީހަކު އެހެން ބުންޏޭ ކިޔާފައި ގަބޫލުނުކޮށް އަމިއްލައަށް އަޖުމަ ބަލާލާށެވެ. އާ ފުރެން ފެށީމާ ދަތްތައް ފިއްތާ ބާރުކޮށްގެން ނުވަތަ އަނގަ ރަނގަޅަށް ލައްޕައި ބާރުކޮށްގެން، ނުވަތަ އެނޫންވެސް ކަމެއް ކޮށްގެން އާ ފުރުން ހުއްޓުވަން މަސައްކަތް ކުރެވިދާނެ އެވެ. ނަމަވެސް އެކަން ކާމިޔާބެއް ނުވާނެ އެވެ. ނަމަވެސް ރަނގަޅަށް ނިދައިގެން އާފުރުމާއި ލޮލުން ފެން އައުން ހުއްޓުވިދާނެ އެވެ. އެއީ ރޭގަނޑު މަދުވެގެން ހަތްގަޑިއިރު ނިދުމެވެ.


REPORT: Launch bandun jahaali haadhisaagai gina meehun niyaavee ethereygai thaashi vegen! | ThePress\nލޯންޗު ބަންޑުން ޖަހާލި ހާދިސާގައި ގިނަ މީހުން ނިޔާވީ އެތެރޭގައި ތާށިވެގެން!\nބަންޑުން ޖަހާލި ރާޅު ދިމާވީ ލޯންޗުގެ ފަހަތުކޮޅުން މެދަކާ ދިމާއަށް\nއަލީ ކައްޕި (ވ)، ބޮޑު ޓީޗަރުގެ ދަރިފުޅު ގިޔާސް އަދި ބޮޑު ޓީޗަރުގެ ބޭބެ ހަސަން އާއި ސިރާޖު ކައްޕި (ކ). / ފޮޓޯ: ސޯޝަލްމީޑިއާ\nމިދިޔަ ބުރާސްފަތި ދުވަހު މުޅި ގައުމު ސިއްސުވާލި ލޯންޗު ބަންޑުން ޖަހާލުމުގެ ހިތާވެރި ހާދިސާ ހިނގި ގޮތް ލޯންޗް ކައްޕިގެ ގާތް އެކުވެރިއަކު 'ދަ ޕްރެސް' އަށް ކިޔައި ދީފިއެވެ.\nއުޑުމަތި މާ ސާފު ނޫނަސް ބުރާސްފަތި ދުވަހަކީވެސް އާންމު ބަހުރުވައިން ނަމަ، ބަނަ ދުވަހެކެވެ. އާންމު މޫސުމަށް ވުރެ ވައި ބާރުވުން ފިޔަވާ ހަނިމާދޫ ސަރަހައްދަށް އެ ދުވަހަކީ 'އެހާ ބަނަ ނުވަތަ އެހާ ސާފު' ދުވަހެއް ނޫނެވެ.\n10 މީހުންނާއެކު ހދ ނޮޅިވަރަމްފަރުން ލޯންޗު ނައްޓާލީ އެ ދުވަހު އިންޑިއާއިން ހަމިނާދުއަށް ޖައްސާފައި ހަނިމާދުއިން މާލެއަށް ދަތުރު ކުރަން އޮތް ފްލައިޓަށް ދިޔުމަށެވެ. ދަތުރުގެ ބައިވެރިން ފުރި އިރު އެ ދުވަހުގެ މޫސުން ގޯސްވެ ހަނިމާދުއަށް ޖައްސަން އޮތް ފްލައިޓް ހަނިމާދުއަށް ނުޖައްސާ މާލެ ދާ ކަމެއް ނޭނގެއެވެ. އެ ފްލައިޓް ހަނިމާދުއަށް ނުޖެއްސީ ހަނިމާދޫ މަތީގައި ވިލާ ބޯވުމާއި ވައިގަދަވުމުގެ ސަބަބުން ޖެއްސޭގެ ގޮތް ނުވެގެން ކަން 'ދަ ޕްރެސް' އަށް ވަނީ އެނގިފައެވެ.\nއާދައިގެ މަތިން ފޮށިތަންމަތި ބަރުކޮށްގެން ނޮޅިވަރަމްފަރު ބަނދަރުން ލޯންޗު ފުރީ ހަނިމާދޫ ކަނޑިންމައިން ވަންނާށެވެ. ނަމަވެސް ފުރިތާ ގިނަ އިރުތަކެއް ނުވެ ކޮޅިގަނޑުގެ ބާރު ވައި އަންނަން ފެށުމުން ކައްޕި ގަސްދު ކުރީ، އެހެންޏާވެސް ހަނިމާދުއަށް ވަދެ ހަދާ ނެރަކުން ވަންނާށެވެ. މަގު ކުރު ކުރުމަށާއި، ކޮޅިގަނޑުގެ ވައިން ސަލާމަތް ވުމަށެވެ.\nއެ ދުވަހު ހާއްސަ އެހެން ކަމެއްވެސް ހިނގިއެވެ. އެއީ ލޯންޗު ދުއްވަން ހުރި ކައްޕިއެވެ. އެ ދުވަހު ލޯންޗު ދުއްވަން ހުރީ ބާރު ކަނޑުތަކަށްވެސް ފަރިތަ ކައްޕިއެކެވެ. ހާއްސަކޮށް ހދ ގެ އެ ސަރަހައްދުގެ ގިނަ ބައެއްގެ މަގުބޫލު ކައްޕިއެކެވެ. އެއީ ނޮޅިވަރަމް ސިރާޖު އަދުނާނެވެ. ލޯންޗު ދުއްވަން ހުރީ ސިރާޖު ނަމަވެސް އޭނާގެ ކައިރީގައި ލޯންޗުގެ ކައްޕި، އަލީވެސް ހުއްޓެވެ. ސިރާޖު ކައްޕި މާލޭގައި ހުރެފައި ދަތުރު ވަރެއްގައި ގޮސް ހުއްޓާ އެ ދުވަހު ދަތުރަށް އެރީ އަލީ ކައްޕިގެ އެދުމަކަށެވެ. އެއީ އުޑުމަތި ބަނަކޮށް އޮތުމާވެސް އެކު ސިރާޖު ކައްޕީގެ ކުޅަދާނަ ކަމުން އޭނާއާ އެކު ހަނިމާދުއަށް ގޮސްލަން އެދުމުންނެވެ.\nލޯންޗު ބަންޑުން ޖަހާލި ހާދިސާ ކުރެހުމުން\nލޯންޗު ބަންޑުން ޖަހާލުން\n"ލޯންޗު ބަންޑުން ޖަހާލި ރާޅު ޖެހީ ލޯންޗުގެ ފަހަތުކޮޅުން މެދަކާ ދިމާލަށް" ލޯންޗު ބަންޑުން ޖަހާލި ގޮތް ކައްޕިގެ ފަރާތުން 'ދަ ޕްރެސް' އާ ހިއްސާ ކުރަމުން ބުންޏެވެ.\n"އެ ތާނގައި ހުރީ ހުސް ގޮށް ރާޅު، އެހެންޏާވެސް ރާޅު ހުންނާނެ، އެކަމަކު އެދުވަހުގެ ރާޅުތައް ވަރުގަދަ، ލޯންޗުގެ މެދަކާ ދިމާލަށް ޖެހި ގޮތަށް ލޯންޗު ބަންޑުން ޖަހާލީ" އޭނާ ކިޔައި ދިނެވެ. އޭނާ އިތުރަށް ބުނީ ލޯންޗު ބަންޑުން ޖަހާލުމުގައި ލޯންޗު ހިމަ ވުމާއި އޭގެ ގެގަނޑު އުސްވުން އެއީ ސަބަބެއްކަމަށް ވެދާނެ ކަމަށެވެ. އަދި އެ ގޮށް ރާޅުތަކުގެ ތެރޭގައި ލޯންޗުގެ ދުވެލި ތަނކޮޅެއް މަޑުވުމަކީވެސް ސަބަބެއް ކަމަށް ވެދާނެ ކަމަށެވެ.\n"ނަމަވެސް ކައްޕި ލޯންޗު ވައްދަން މަސައްކަތް ކުރީ އެފަދަ ހާލަތެއްގައި އެކަން ކުރެވޭނެ އެންމެ ރަނގަޅަކަށް" އޭނާ އިތުރަށް ބުންޏެވެ.\nލޯންޗު ބަނޑުން ޖަހާލުމާއެކު ފުރަތަމަ އަޑިއަށް ދިޔައީ ލޯންޗުގެ ފަހަތުކޮޅު ކަމަށް އޭނާ ބުންޏެވެ. އެއާއެކު ލޯންޗުގެ ތެރެއަށް ލޮނުގަނޑު ވަދެ ފުރެމުން ދިޔައެވެ. ލޯންޗުގައި ތިބި މީހުނަށް ހަރަކާތެއް ކުރާނެ ވަގުތުވެސް ނުލިބިއެވެ. އެހެން ނަމަވެސް ލޯންޗުގައި ތިބި އެންމެންވެސް ސަލާމަތުން ނުކުމެވޭތޯ މަސައްކަތް ކުރިއެވެ. ފުރަތަމަ ނުކުތް މީހުންގެ ތެރޭގައި ހަނިމާދުއަށް އަރާ ލޯންޗު ބަންޑުން ޖަހާލި ހަބަރު ދިން އަލީ ކައްޕި ހިމެނެއެވެ. ސިރާޖު ކައްޕި މަޑު ކުރީއެވެ. ލޯންޗު ތެރޭގައި ތިބި މީހުން ސަލާމަތް ކުރުމުގެ މަސައްކަތް ކުރާށެވެ.\n"ލޯންޗު ހިމަވުމުގެ ސަބަބުން ލޯންޗުގެ ދޮރުވެސް ހިމަ، އެހެންވިޔަސް ފަހަރަކު މީހަކު ބޭރަށް ނެރެމުން ދިޔައީ" މީހުން ސަލާމަތް ކުރުމަށް މަސައްކަތް ކުރި ގޮތް ކިޔައި ދެމުން ބުންޏެވެ. ލޯންޗުން3މީހަކު ނެރެވުނު އިރު ލޮނުގަނޑު ވަދެ އެތެރެ އެއްކޮށް ފުރިއްޖެއެވެ. އޭރު ލޯންޗުގައި ހުރި ލަގޭޖުތައް މައްޗައް އަރާ ލޯންޗުގެ ދޮރުގައި ތާށިވަމުންވެސް ދިޔައެވެ. އެވަރުންވެސް ލޯންޗު ތެރޭގައި ތިބި މީހުން ނެރުމަށް ސިރާޖު ކައްޕި ދިޔައީ މަސައްކަތް ކުރަމުންނެވެ.\n"ނޭނގެ ނެރެވުނު ވަރެއް، އެކަމަކު ހަތަރު ފަސް މީހަކާއެކު ލޯންޗުގެ ފަހަތުގައި ހިފަހައްޓައިގެން އޮތިން، އޭރު ދެ މީހަކު ހަރަކާތް ނުކުރޭ" ސިރާޖު ކައްޕީގެ ހަރަކާތްތައް ކިޔައިދެމުން ބުންޏެވެ. އޭނާ އިތުރަށް ބުނީ ހަރަކާތެއް ނެތް މީހުންވެސް ދޫކޮށް ނުލައި ކަމަށާ އެހީއެއް އަންނަން ދެން ހިފަހައްޓައިގެން އޮތް ކަމަށެވެ.\nއޭރު ލޯންޗު އޮޔާވެސް ދަނީއެވެ. އިއްތިފާގުން އޮއެ ހުރީ އެއްގަމަށް ކަމުން ލޯންޗު އެއްގަން ވަމުން ދިޔައެވެ. ހަމަ އެ ވަގުތުކޮޅުގެ ތެރޭގައި ލޯންޗުގެ އިންޖީނުން ތެޔޮ ލީކުވެ މުޅިތަނަށް އޮތީ ފެތުރިފައެވެ.\nލޮނު ބޮވޭކަމެއް ނުވަތަ ނުބޮވޭކަމެއް އެނގޭ ހާލަތެއް ނޫން ކަމަށް ކިޔައި ދެމުން އޭނާ ބުނީ އެވަގުތު މަސައްކަތް ކުރީ މީހުން ސަލާމަތް ކުރެވޭތޯ ކަމަށެވެ. އަދި ބަޔަކު ނިޔާވިކަން ސާފުވީ ފަހުން ކަމަށްވެސް އޭނާ ބުންޏެވެ.\nބައެއް މަސްދަރުތަކުން 'ދަ ޕްރެސް' އަށް ކުރިން އެނގިފައި އޮތީ ލޯންޗު ބަންޑުން ޖަހާލުމާއެކު ސަލާމަތް ވުމަށް ނުކުތް މީހުންގެ ތެރެއިން ދެމީހަކު އިންޖީނު ކޮޅުގައި އޮތް އިރު3މީހަކު ލޯންޗުގަނޑުގެ މަތީގައި ތިބި ކަމަށެވެ. އަދި އޭރު ދެމީހަކު އޮޔާ ދާކަމަށްވެސް ކުރިން ލިބިފައި ހުރި މައުލޫމާތުތައް ބުނެއެވެ.\nކައްޕިގެ ފަރާތުން ކިޔައިދިން އެކުވެރިޔާ ބުނީ ލޯންޗުގެ ފަހަތުކޮޅުގައި ހިފަހައްޓައިގެން ތިބި އިރު ދެމީހެއްގެ ހަރަކާތް ނެތް ކަމަށެވެ. އެއީ ނިޔާވެފައި ވާކަމަށް އެންމެ ފުރަތަމަ މައުލޫމާތު ލިބުނު ދެ މީހުންނެވެ. އެ ދުވަހުގެ ހަބަރު ތަކުގައި އެވާހަކަ ވާނީ ގެނެސްދެވިފައެވެ.\nކަނޑުމަތިން ފެނުނު އެންމެން ހަނިމާދޫ ހޮސްޕިޓަލަށް ގެންދިޔަ އިރު އޭގެ ތެރޭގައި ކައްޕިއާއެކު ދިރިހުރި3މީހުން ހިމެނެއެވެ. ނަމަވެސް އޭރު ނުފެންނަ4މީހަކު ވާކަންވެސް އެދުވަހުގެ ހަބަރުތަކުގައި ވާނީ ގެނެސްދީފައެވެ. ސަލާމަތީ ބާރުތަކުން އޭގެ ތެރެއިން3މީހުން ހޯދީ މޫދު ތެރެއިންނެވެ. ކައްޕި ކިޔައިދިން ގޮތުން ވިއްޔާ އެމީހުން ތިބީ މޫދު އަޑިން ފަރުމަތީގައެވެ. ކައްޕިގެ ފަރާތުން މައުލޫމާތު ސާފުވި ގޮތުގައި އެ ސަރަހައްދުން ފެނުނު3މީހުންގެ ތެރެއިން އެކަކީ ނޮޅިވަރަމްފަރު ސްކޫލުގެ "ބޮޑު ޓީޗަރު" އެވެ. އޭނާ އަޑިއަށް ދިޔައީ އެ ރާޅުތަކުގެ ތެރޭގައި ހާސްވެގެން ކަމަށް ވަނީ އެނގިފައެވެ.\n"އޭނާއަކީ ފިރިހެނެއް ވީމައި ލޯންޗުން ނެރެފައި އޮއްވާ، ރާޅު ބޮޑުވެ ހާސްވެގެން އަޑިއަށް ދިޔަ ކަމަށް ބެލެވެނީ" ބޮޑު ޓީޗަރުގެ ވަކިވުން ކިޔައި ދެމުން ކައްޕިގެ ރަހުމަތްތެރިޔާ ބުންޏެވެ.\nކައްޕިގެ ރަހުމަތްތެރިޔާ ބުނި ގޮތުން ވިއްޔާ މޫދު އަޑީގައި ފަރުމަތީގައި ތިބީ ބޮޑު ޓީޗަރުގެ ކާފަ ދަރިފުޅާއި އަންހެނެކެވެ. އެކަން އޭނާއަށް އެނގުނީ ފަރުމަތިން ނެގި ދެމީހުންގެ ތެރޭގައި ކުޑަ ކުއްޖާ ހިމެނޭތީ ކަމަށް އޭނާ ބުންޏެވެ.\nލޯންޗުން ދަތުރު ކުރި9މީހުން ފެނުނު އިރު އެކަކު ނުފެނި ގިނަ އިރުތަކެއް ވި ކަން އެ ދުވަހުގެ ހަބަރުތަކުން އެނގޭނެއެވެ. ކައްޕިގެ ފަރާތުން ސާފުވި ގޮތުގައި އެމީހާ އޮތީ ބަންޑުން ޖަހާލި ލޯންޗު ތެރޭގައެވެ. ލޯންޗު އޮޔާ އޮވެ ރަށުގެ އެއްގަމަށް ލައްގަމުން ދިޔަ އިރު އޭނާ އޮތީ އޭގެތެރޭގައި ތާށިވެފައެވެ.\n'ދަ ޕްރެސް' އަށް އެގިފައިވާ ގޮތުގައި އޭނާ ފެނުނީ ލޯންޗް އެއްގަން ވެ އޭގެ ތެރެއިން ލޮނުގަނޑު ނުކުތް ވަގުތު ލޮނާއެކު ހަށިގަނޑު ބޭރަށް ނުކުތުމުންނެވެ. އޭރު އެ ހަށިގަނޑު އޮތީ ޕެޓްރޯލުގެ އަސަރު ކޮށްގެން ވަރަށް ބޮޑަށް ފިހިފައި ކަމަށްވެސް މައުލޫމާތު ލިބިފައިވެއެވެ.\nނިޔާވި މީހުންގެ ތެރޭގައި ބޮޑު ޓީޗަރާއި އޭނާގެ އަންހެނުންނާއި، އަންހެން ދަރިފުޅާއި ކާފަ ދަރިފުޅު ހިމެނެނީ އެއް އާއިލާއެއްގައެވެ. ދެން ނިޔާވި އަންހެން މީހާ އަކީވެސް އެ އާއިލާއާ ގާތް މީހެކެވެ. އެ ހިތާމަވެރި ހާދިސާގައި ސަލާމަތްވި މީހުންގެ ތެރޭގައިވެސް ބޮޑު ޓީޗަރު އާއިލާއާ ގާތް މީހުން ހިމެނެއެވެ.\nދިވެހި ހުރިހާ ހިތްތަކެއް ރޮއްވާލި އެ ހިތާމަވެރި ހާދިސާއަކީ ރާއްޖޭގެ ފަހުގެ ތާރީހެއްގައި އެންމެ ކުޑަ ވަގުތުކޮޅެއްގެ ތެރޭގައި އެންމެ ގިނަ ފުރާނަ ގެއްލިގެން ދިޔަ ހާދިސާއެވެ. އެ ހާދިސާގެ ހަނދާންތައް ދިވެހިންގެ ހިތްތަކުގައި ގައިދު ކޮށްފިއެވެ. ބޮޑު ޓީޗަރުގެ އާއިލާއާއި ލޯންޗުން ދަތުރު ކުރި އެންމެހާ ފަރާތްތަކުގެ ހިތްވަރުން ހިތްވަރު ލިބިގަންނަމުންނެވެ. އެ ހާދިސާ އަކީ މާޒީ ކަމުގައި ބަލައި ކުރިއަށް ހިނގަމުންނެވެ.\nރިޕޯޓް އެމްއެންޑީއެފް ލޯންޗު ބަންޑުން ޖެހުން ޕޮލިސް\nމި ލިޔާ އިރު ތަންކޮޅެއް ކިޔާލަން ފަސޭހަވާނެ ސުޕޭސް ދޫކޮއް ފަ ލިޔެލީމަ\nފުރިހަމަ ރިޕޯޓު. އެކަމަކު ފޮޓޯ ތަންކޮޅެއް މަދީ.\nއެކި ނޫހުން އެކި ގޮތަށް ގެނެސްދޭތީ ވަރަށް އުނދަގޫވޭ. ޕްރެސްއަށް ޝުކުރު. ކަން ހިނގި ގޮތް ކައްޕިގެ ފަރާތުން ގެނެސް ދިނީމައި. މުޅި ހާދިސާގައި އެންމެ މުހިންމު މީހަކީ ކައްޕި. އޭނާއަށް އަސްލު އެކަން އެހެން ވާންވީ ގޮތް އިނގޭނީ. ސަބަބަކީ ހުންގާނު އޮތީ އޭނާގެ އަތުގައި ކަމަށް ވާތީ.\nކަމެއް ވެދާނެ. ދިރި ތިބީންނަށް އޮތީ ރައްކާތެރިވެ ތިބުން. ދަތުރުފަތުރު ކުރާ އިރުވެސް ސަލާމަތީ ކަންކަމަށް އިސްކަން ދޭން ޖެހޭ. ވަރަށް ހިތާމަވެރި ހާދިސާއެއް.\nމޫސާފުޅު / ފަރު\nވަރަށް ދެރަ ވެއްޖެ. ފަރުގެ ރައްޔިތުންނަކީ ވަރަށް އެކުވެރި ބައެއް. ފަރުގެ ހުރިހާ ރައްޔިތުންވެސް ތިބީ އެ އާއިލާތަކާ އެކު. އިންޝާﷲ ހުރިހާ ކަމެއް ރަނގަޅުވާނެ.\nވަރަށް ސަޅި ރިޕޯޓެއް. ކަން ހިނގި ގޮތް ސާފުވެއްޖެ.


Raees Nasheed ah dhin hamalaage inquiry report 241 committee in faas kohfi - vNews.mv\nރައީސް ނަޝީދަށް ދިން ހަމަލާގެ އިންކުއަރީ ރިޕޯޓު 241 ކޮމިޓީން ފާސްކޮށްފި\nފާތިމަތު ނަހުދާ ފާއިޒް 08 July 2021, 12:52\nރައްޔިތުންގެ މަޖިލީހުގެ ރައީސް، އަދި ކުރީގެ ރައީސް މުޙައްމަދު ނަޝީދަށް އަމާޒުކޮށް ދިން ހަމަލާއާއި ގުޅިގެން ހިންގި ޕާލިމެންޓްރީ އިންކުއަރީ ރިޕޯޓު، ރައްޔިތުންގެ މަޖިލީހުގެ ސަލާމަތީ ޚިދުމަތްތަކާ ބެހޭ ކޮމެޓީން ފާސްކޮށްފިއެވެ.\nމެއި މަހުގެ6ވަނަ ދުވަހު ރައީސް ނަޝީދަށް އަމާޒުކޮށް ދިން ހަމަލާއާއި ގުޅިގެން، އެހާދިސާ ހިނގާދިޔަ ގޮތާއި، އެކަމުގައި އިހުމާލުތަކެއް ވޭތޯއާއި އެފަދަ ކަންކަން ތަކުރާރުވިޔަ ނުދިނުމަށްޓާކައި އެޅިދާނެ ފިޔަވަޅުތަކާއި ބެހޭގޮތުން 241 ކޮމިޓީން ވަނީ މަޝްވަރާކޮށްފައެވެ.\nރިޕޯޓު ފާސްކުރުމަށް ރޭ ބޭއްވި ބައްދަލުވުމުގައި ކޮމެޓީގެ މުގައްރިރު، އަދި ހިތަދޫ ދެކުނު ދާއިރާގެ މެމްބަރު މުޙައްމަދު އަސްލަމް ވިދާޅުވީ، ޖުމްލަ 236 ގަނޑުގެ ރިޕޯޓު އާއްމުކުރާއިރު، ގައުމީ ސަލާމަތާ ގުޅޭ މައުލޫމާތުތައް އުނިކުރުމަށް ކޮމިޓީން ނިންމާފައިވާކަމަށެވެ. ނަމަވެސް، އެ ރިޕޯޓު ރައީސާއި، މަޖިލީހުގެ ރައީސްގެ އިތުރުން އުއްތަމަ ފަނޑިޔާރާ ހިއްސާކުރާއިރު، އެ ހުރިހާ މައުލޫމާތެއް ހިމެނޭނެކަމަށެވެ.\nމީގެއިތުރުން، އިންކުއަރީގެ އަމާޒާއި، ސްކޯޕްގެ އިތުރުން، ހާސިލްކުރަން ބޭނުންވާ ލަނޑުދަނޑިތައް މި ރިޕޯޓުގައި ހިމަނާފައިވެއެވެ. އަދި، ރައީސް ނަޝީދަށް ހަމަލާދިނުމުގެ ކުރިންނާއި، ހަމަލާގެ ފަހުން ކަން ހިނގާދިޔަ ގޮތް ވަރަށް ތަފްސީލްކޮށް މި ރިޕޯޓުގައި ބަޔާންކޮށްފައިވާނެ ކަމަށްވެސް އަސްލަމް ވިދާޅުވިއެވެ.\nމެންބަރުންގެ ހިކުމްތްތެރިކަމާއި ހުނަރުވެރިކަން ފާހަގަކުރައްވައި، އަސްލަމް ވިދާޅުވީ، އިންކުއަރީގެ މަސައްކަތް ނިންމާލެވުނީ ހުރިހާ މެންބަރުންގެ ފުރިހަމަ އެއްބާރުލުމާއި އެހީތެރިކަމާއެކު ކަމަށާއި، ރިޕޯޓްގެ މަސައްކަތް ނިންމާލުމަށް ހުރިހާ މެންބަރުންވެސް މަސައްކަތް ކުރެއްވީ ވަރަށް އިހުލާސްތެރިކަމާއެކު ކަމަށެވެ.\nހަމަލާއާއި ގުޅިގެން ކޮމިޓީގެ ފަރާތުން ސަރުކާރަށް ގިނަ ހުށަހެޅުންތަކެއް މި ރިޕޯޓުގައި ހިމަނާފައިވެއެވެ. އެގޮތުން، ކުރިއަށް އޮތް ތަނުގައި އެފަދަ ހަމަލާއެއް ތަކުރާރު ވިޔަ ނުދިނުމަށާއި، ދިވެހިރާއްޖޭގައި ހަރުކަށި ފިކުރާއި ޓެރަރިޒަމްގެ އަމަލުތައް ހުއްޓުވުމަށް ކޮމިޓީގެ ފަރާތުން ޖުމްލަ 45 ހުށަހެޅުމެއް ވަނީ ރިޕޯޓުގައި ހިމަނާފައެވެ.\nމީގެ ތެރޭގައި ސިފައިންނާއި ފުލުހުންނާ ދެމެދު އިންޓެލިޖެންސް މައުލޫމާތު އެއްކޮށް ހިއްސާކުރުމަށްޓަކައި ހާމަނައިޒްޑް ޑާޓާ ސިސްޓަމެއް އެކުލަވާލުމުގެ އިތުރުން، ގައުމީ އިންޓެލިޖެންސް ގާނޫނެއް ވުޖޫދުކުރުން ހިމެނެއެވެ. އަދި ގައުމީ ސަލާމަތާ ގުޅޭގޮތުން ރައީސުލްޖުމްހޫރިއްޔާއަށް ލަފާދިނުމަށް، ނެޝަނަލް ސެކިޔުރިޓީ އެޑްވައިޒަރެއް އައްޔަނުކުރަން 241 ކޮމިޓީން ލަފާދީފަ އިވެއެވެ.\nމީގެ އިތުރުން، މަޖިލީހުގެ ނާއިބު ރައީސް އީވާ އަބްދުﷲ ވިދާޅުވީ ހުރިހާ ޕާޓީއެއްގެ މެންބަރުންވެސް އިންކުއަރީގެ މަސައްކަތް ކުރެއްވީ ގައުމީ މަސައްކަތެއްގެ ގޮތުގައި ދެކިލައްވައިގެން ކަމަށެވެ.\nހުށަހެޅުންތަކާއެކު މި ރިޕޯޓު ފާސްކޮށްފައިވަނީ ކޮމިޓީގައި ހިމެނިވަޑައިގަންނަވާ 13 މެމްބަރުން އިއްތިފާގުންނެވެ. އަދި، ރިޕޯޓުގައި ހިމެނޭ ބައެއް އިދާރީ ކަންކަން ފުރިހަމަކުރުމަށްފަހު ރިޕޯޓު އާއްމުކުރެވޭނެ ކަމަށް އަސްލަމް ވިދާޅުވިއެވެ.\n241 ކޮމިޓީ އީވާ އަބްދުﷲ ރާއްޖެ މުހައްމަދު އަސްލަމް ރައްޔިތުންގެ މަޖިލިސް ސިޔާސީ ރައީސް ނަޝީދު


Relax Ferry Service ge khaassa dhathureh fuvahmulakah - AO News\nރިލެކްސް ފެރީ ސާވިސްގެ ޚާއްސަ ދަތުރެއް ފުވައްމުލަކަށް\nދެކުނުގެ އަތޮޅުތަކަށް ފެރީގެ ޚިދުމަތް ފޯރުކޮށްދޭ އަމިއްލަ ފަރާތެއްކަމަށްވާ ރިލެކްސް ފެރީސާވިސްއިން ފުވައްމުލަކަށް ޚާއްސަ ދަތުރެއް ހަމަޖައްސައިފިއެވެ. ހޮނިހިރު ދުވަހު އޮންނަ މި ދަތުރު އައްޑޫސިޓީ މަރަދޫއިން ފަށާނީ ހެނދުނު 7:50 ގައެވެ.ހިތަދޫ އިން 8 ޖަހާއިރު ފެރީނައްޓާލާގޮތަށް ދެން ދާނީ ހުޅުމީދޫ ބަނދަރަށެވެ. ހުޅުމީދޫއިން 8:15 ގައި ފުވައްމުލަކަށް ދާން ފުރާނެއެވެ.\nރިލެކްސް ފެރީސާވިސް ގެ ދެކުނުގެ ދަތުރުތައް މާކެޓް ކުރުމާއި ޙަވާލުވެފައިވަނީ މިސަރަޙައްދަށް ނިސްބަތްވާ މާކެޓިން ޕްލެޓްފޯމެއް ކަމަށްވާ ޓައިޓޭން މޯލްޑިވްސް އިންނެވެ. ޓައިޓޭން މޯލްޑިވްސްގެ މެނޭޖިން ޑައިރެކްޓަރ އަޙްމަދު ޝަރީފް އޭއޯއަށް މަޢުލޫމާތު ދެމުން ވިދާޅުވީ ޚާއްސަ ފެރީއެއް ފުވައްމުލަކަށް ހަމަޖެއްސެވީ ހަފްތާ ބަންދުގައި އައްޑުއިން ފުވައްމުލަކަށް އަދި ފުވައްމުލަކުން އައްޑުއަށް ވެސް ގިނަ ބަޔަކު އެކި ކަންކަމަށް ދަތުރުކުރަން އެދެމުންދާތީ މިފުރުސަތު އެފަރާތްތަކަށް ފަހިކޮށްދިނުމުގެ މަޤްސަދުގައި ކަމަށެވެ.\n” އައްޑުއާއި ފުވައްމުލަކަށް ދާން ގިނަ ބަޔަކު މިދުވަސްވަރު އެދެމުންދާތީ އެއެންމެނަށް ފުރުސަތު ފަހިކޮށްދިނުމަށް ޚާއްސަ ދަތުރެއް މިއަޅަނީ.\nމާކެޓިން މެނޭޖަރ އަޙްމަދު ޝަރީފް އޭއޯއަށް މަޢުލޫމާތު ދެއްވަނީ\nޝަރީފް އިތުރަށް ވިދާޅުވީ މިކަމާ ގުޅިގެން ރިލެކްސް ފެރީ ސާވިސްއިން ކުރިއަށްގެންދާ ޝެޑިއުލް ދަތުރުތަކަށް އެއްވެސް ބަދަލެއް ނާންނާނެ ކަމަށެވެ. ރިލެކްސް އިން ޚިދުމަތް ހޯއްދަވާ ފަރާތްތަކުން ފެރީ ފުރުމުގެ 30މިނިޓް ކުރިން ބަނދަރަށް ވަޑައިގެން ދަތުރަށް ތައްޔާރުވެ ތިބުމަކީ ރިލެކްސް ފެރީގެ ވަރަށް ބޮޑު އެދުމެކެވެ. އެ ސާވިސްގެ ޝެޑިއުލް ދަތުރުތައް ހަމަޖެހިފައިވަނީ ހޯމަ ބުރާސްފަތި ދެދުވަހުއެވެ. އޭގެ އިތުރުން ހުކުރު ދުވަހު ހުޅުމީދުއަށް ދަތުރު ހަމަޖެހިފައިވާއިރު މިހާރު އަލަށް ހަމަޖެހުނު ފުވައްމުލަކު ދަތުރު ކޮންމެ ހޮނިހިރު ދުވަހަކު ބާއްވާނެއެވެ.\nދެކުނުގެ ހުރިހާ ރަށެއް އެއް ވިއުގައަކުން ގުޅާލެވި ފަސޭހަކަމާއެކު ދަތުރުފަތުރު ކުރުމަށް ދޮރުހުޅުވިގެންދިޔަ މިފެރީ ސާވިސްގެ ސަބަބުން މިސަރަޙައްދުގެ ކުދި ވިޔަފާރިތަކަށްވެސް ހެޔޮ ބަދަލެއް ވަނީ އައިސްފައެވެ.\nރިލެކްސް ފެރީސާވިސް ގެ ކެޕްޓަން އާއި މާކެޓިން މެނޭޖަރ އަޙްމަދު ޝަރީފް\nއެއް ރަށުގައި ހައްދާ އަދި ތައްޔާރު ކުރެވޭ ކާނާ ތަކާއި ސާމާނުތައް އަނެއް ރަށަށް ފަސޭހަކަމާއެކު ގެނެސް ވިއްކުމުގައި ވިޔަފާރިވެރިންގެ ބޮޑު ތަރްޙީބެއް ލިބިފައިވާއިރު ޝަރީފް ފާހަގަ ކުރެއްވީ މިދުވަސްވަރު ފެރީތަކުން އެންމެ ގިނައިން ގެންދާތަން ފެންނަނީ މިހާރު އެންމެ ގިނަ ބަޔަކު ފޯރި ހިފާފައިވާ ގަސްހެއްދުމަށް ބޭނުންވާ ސާމާނާއި ގަސްގަހާގެއްސާއި ޕޮޓްފަދަ ތަކެތި ކަމަށެވެ.\nމިއީ ޒަމާނުއްސުރެވެސް އެއްބައެއްގެ ގޮތުގައި ދެކޭ ގާތްގުޅުމެއް އޮންނަ ދެކުނުގެ ރަށްރަށުގެ މީހުން ގެ ޢާއިލީ ގުޅުންތައް ބަދަހިކޮށް އެމީހުންގެ ކިބައިގައިވާ އެކުވެރިކަމާއި ރަޙްމަތްތެރި ކަމުގެ ގުޅުން ވަރުގަދަކޮށް ފަސޭހަކަމާއެކު ރަށްރަށް ބަލާލަން ލިބިގެންދާ ރަނުގެ ފުރުސަތެއްކަމަށް ގިނަ ބަޔަކު ގަބޫލު ކުރެއެވެ.\nރިލެކްސް ފެރީ ސާވިސް ގެ ދަތުރުތައް އައްޑޫސިޓީއިން ފުވައްމުލަކަށް އަދި ގއ ގެ ވާދޫ، ގައްދޫ،ކަނޑުހުޅުދޫ،ގެމަނަފުށި،ކޮނޑޭ،ދާންދޫ،ނިލަންދޫ،މާމެންދޫ،އަދި ވިލިނގިއްޔަށާއި ގދ ގެ ރަށްތަކަށް ކުރުމަށް ހަމަޖެހިފައިވެއެވެ.\nދަތުރު ހަމަޖެހިފައިވާ ކޮންމެ ދުވަހަކު އައްޑޫސިޓީއިން ފުރާ ދަތުރު އެކި ރަށްރަށަށް ޓްރާންސިޓްކޮށް މީހުން ނާއި މުދާ ނަގާ ބޭލުމަށްފަހު ހަވީރު 5.15 ގައި އަނބުރާ އައްޑޫސިޓިއަށް ފެރީ އާދެއެވެ. އެހެންކަމުން މިދަތުރު ތައް ރޭވިފައިވާ ގޮތުން އައްޑޫއިން ގއ އަށް ހެނދުނު ދާމީހާއަށް އެދުވަހުގެ ހަވީރުވެސް ރަށަށް އާދެވޭނެއެވެ.\nމިފެރީން އައްޑޫސިޓީއިން ފުވައްމުލަކަށް ކޮޅަކަށް ނަގަނީ 300 ރުފިޔާއެވެ. ފުވައްމުލަކުން ގއ އާއި ގދ ގެ ރަށްތަކަށް އެވްރެޖްކޮށް 500 ރުފިޔާ ނަގާއިރު ވާދޫއާއި ފަރެސް މާތޮޑާއަށް ދިއުމަށް ނަގަނީ 400 ރުފިޔާއެވެ. އައްޑޫސިޓީން ގއ އާއި ގދ ގެ ވާދޫއާއި ފަރެސްމާތޮޑާއަށް 700 ރުފިޔާ ނަގާއިރު އެހެން ރަށް ތަކަށް ހަމަޖެހިފައިވަނީ 800 ރުފިޔާގެ ރޭޓެކެވެ. ރިލެކްސް ފެރީސާވިސް ގައި ދުއްވާ ފެރީތަކަކީ 50 އާއި 60 މީހުންގެ ޖާގައިގެ ހައިސްޕީޑް ލަގްޒަރީ އުޅަނދު ތަކެކެވެ. މިސާވިސްގެ ޚިދުމަތް ހޯއްދެވުމަށް 7881124 ، 7731759 އަދި 7582665 އަށް ގުޅުއްވުމުން އިތުރު މަޢުލޫމަތު ލިބިވަޑައިގަންނަވާނެއެވެ.\nރިލެކްސް ފެރީ ސާވިސްރިލެކްސް ސްޕީޑްޓައިޓަން މޯލްޑިވްސް\nރިލެކްސް ފެރީން ކާގޯ އުފުލުން ހުއްޓާލައިފި\nގެމަނަފުށި ބަލާލަން ދާ ކަހަލަ ދޯ؟\nރިލެކްސް ފެރީ ސަރވިސްގެ ދަތުރުތައް ހަމަ ވަރަށް “ރިލެކްސް”\nރިލެކްސް ފެރީއިން ޖާގަ ހޯދާލަން ވަރަށް ފަސޭހަ!


ގާޒީއަކު ބިމަށް ތިރިކުރި ކުރެހުން! | Jazeera\tގާޒީއަކު ބިމަށް ތިރިކުރި ކުރެހުން! - Jazeera\nހަމްދޫން ރަޝީދު November 6, 2019 618 views0\nކުރެހުމަކީ މިހާރު ބީރައްޓެހި ކުރެހުމެއް ނޫނެވެ. އެންމެން ދަންނަ ކުރެހުމެކެވެ. ގާޒީއަކަށް ކުރެވުނު ކުށަކީ އެ ކުރެހުން ވައިބަރ އޮޅިއެއްގައި ހިއްސާ ކުރެވުމެވެ. މާފަށް އެދުނެވެ. ނަމަވެސް އައީ ސަސްޕެންސަނެވެ. މި ދައްކަނީ ދެ ދުވަހެއްކުރިން3ނޮވެމްބަރު ފާހަގަކުރުމަށް ފޭސްބުކް ޕޭޖަކުން އާންމުކުރި ކުރެހުމެއްގެ ވާހަކައެވެ. "އޮށްވަޅު" ކިޔާ ޕޭޖަކުން އެދުވަހު މީސްމީޑިއާއަށް ދޫކޮށްލި މި ފޮޓޯއިން ފެނިގެންދަނީ 1988 ވަނަ އަހަރު ދިވެހިންނާ ކުރިމަތިވި ބިރުވެރި ހާދިސާގެ އަޑީގައި ތިބި ޚާއިނުންނާއި މިހާރުގެ ރައްޔިތުންގެ މަޖިލީހުގެ ރައީސާއި މިހާރުގެ ރައީސްގެ އަތުގައި ބިޑި އަޅުވައި ކަރުގައި ހިލިހިލާ ޖަހައިގެން އެ ހާދިސާގައި އެންމެ ބޮޑު ޤުރުބާނީއެއްވި އަދި ދިވެހިން އެ ބަޠަލެއްގެ މަތީން ދުވަހެއްގެ ކޮޅުންވެސް ހަނދާން ނުނެތޭނެ ޝަހީދު ހުސައިން އާދަމް ބަޑި ހިއްޕަވައިގެން ހުންނެވި މަންޒަރެވެ. ސާދާ ކުރެހުމެއްނަމަވެސް މި ކުރެހުމުގެ ހުރި ބާރުގަދަކަން މިއަދު މިވަނީ ފެނިގެން ގޮހެވެ.\nއެ ދުވަހު ދިވެހީންނާއި މި ޤައުމު ސަލާމަތް ކުރުމުގައި އެންމެ އިސް ދައުރެއް އަދާކޮށް ބިމަށް ލޭ އޮހޮރުވާލި އެކަކަކީ ހަމަ ގައިމުވެސް ޝަހީދު ހުސައިން އާދަމެވެ. މިފަހަރު މި ދިވެހި ގައުމާއި އިސްލާމީ ވަހުދަތު ސަލާމަތް މި ކޮށްދިނީވެސް ހަމަ އެ ހުސައިން އާދަމެވެ. ހަމަ3ނޮވެމްބަރެއްގައެވެ. ކޮންފަދަ ބަޠަލެއް ތޯއެވެ؟ ގާޒީއެއްގެ އަތްޕުޅުން ވައިބަރ އޮޅިއަކަށް ދޫވި ފޮޓޯއަކުންނެވެ. އެ ފޮޓޯގެ ސަބަބުން އެ ގާޒީވަނީ ސަސްޕެންޑް ކުރެވިފައެވެ. އިއްޔެއަށް ތާވަލުކުރެވުނު ކުރީގެ ރައީސް އަބުދު ﷲ ޔާމީނުގެ ޝަރީޢަތްވަނީ ކެންސަލު ކުރެވިފައެވެ. ސިޔާސީ ވަކި ފިކުރެއްގައި ބަނދެވިފައިވާ އިސް ގާޒީއެއްގެ ހުކުމަކުން މި ޤައުމު ސަލާމަތްވުމުގެ މެދުވެރިއަކަށް މިވީ ކުރެހުމެކެވެ.\nމިބުނާ ކުރެހުން ކުރެހި މީހެއް އަސްލު ނުވެސް އެނގެއެވެ. ނަމަވެސް އެ މީހަކަށް ޝުކުރު ހައްޤެވެ. ސަރުކާރުން ކަންކަމުގައި ގެންގުޅޭ ހަލުވިމިން މި ކުރެހުމުން ޘާބިތު ކޮށްދީފިއެވެ. މޯލްޑިވްސް ޑިމޮކްރަސީ ނެޓްވަކްގެ ނަމުގައި ހިންގި ޖަމިއްޔާއަކުން ނެރުނު ލާދީނީ ރިޕޯޓަކާ ގުޅިގެން އެބައިމީހުންނާމެދު ފިޔަވަޅު އެޅުން ލަސްވެ ރާއްޖޭގެ ގިނަ ކައުންސިލްތަކުންނާއި ސިޔާސީ އެތައް ބަޔަކު ބަޔާން ނެރެ، އަދި އެތައް ދިވެހިންނެއް މަގުމައްޗަށް ނުކުމެ މުޒާހަރާކޮށް ބައެއް މީހުންނަށް އަދަބު ލިބި، ދީނީ ޢިލްމުވެރިންގެ އަޑުގަދަވެ އެ އަޑު ނުމެ އަހާ މަހެއްހާ ދުވަސްވެފައި ވަނިކޮށް މި ކުރެހުމެއް އާންމުވެ ގާޒީ އަށް "ނޭނގި" ވައިބަރ އޮޅިއަށް މި ފޮޓޯ ދޫވިތާ 24 ގަޑިއިރު ނުވަނީސް ގާޒީ ސަސްޕެންޑު ކުރުމުން މި ސަރުކާރާ އިދިކޮޅު ފަރާތްތަކުން ދަނީ ފާޑު ކިޔަމުންނެވެ. ނަބިއްޔާއަށް ފުރައްސާރަކުރި މައްސަލާގައި އަދަބެއް ނުދީ މި ކުރެހުމާ ގުޅިގެން އަދަބު އަވަސްވީ ކީއްވެތޯ ދަނީ ސުވާލު ކުރަމުންނެވެ.\nމިއީ ދިވެހި ތާރީޚުގައިވެސް ލިޔެވިގެންދާނެ ތަސްވީރެއްކަން ޔަޤީނެވެ. ކުރެހި ތަސްވީރެއްގެ ސަބަބުން މުޅި ދަޢުލަތް އެކަމަށް ވިސްނަން ޖެހިއްޖެއެވެ. ޝަރީއަތަކާމެދު ބަހުސެއް އުފެދި އިސް ގާޒީއަށް ފިޔަވަޅު އަޅައިފިއެވެ. ގާޒީއަށް ކުރެވުނު އެންމެ ކުށަކުންނެވެ. އިހުތިޔާރުގައި ވިޔަސް އަދި ބޭއިހްތިޔާރުގައި ނަމަވެސް އެ އިއްޒަތާ ގަދަރު، ފޭރިގެން ފިއޭ މިއަދު ބުނެ ހިއްސާ ކުރެވުނު ތަސްވީރަކުންނެވެ.


Meehakah aniyaakuri massala review kuran PG ah angan faaskohfi\nމީހަކަށް އަނިޔާކުރި މައްސަލަ ރިވިއުކުރަން ޕީޖީ އަށް އަންގަން ފާސްކޮށްފި\nފުލުހުން މީހަކު ހައްޔަރުކޮށްގެން ގެންދަނީ. ފުލުހުން މީހަކަށް އަނިޔާ ކުރި ކަމަށް ބުނާ މައްސަލައެއް އަލުން ބަލަން ވަނީ ފާސްކޮށްފައި -- ފޮޓޯ: ؛ޕޮލިސް\nކުށެއްގެ ތުހުމަތުގައި ހައްޔަރުކުރި މީހަކަށް ފުލުހުންނާއި މޯލްޑިވްސް ކަރެކްޝަނަލް ސާވިސްގެ އޮފިސަރުންތަކެއް އަނިޔާކުރި ކަމަށް ބުނާ މައްސަލާގައި ދައުވާ ކުރެވެން ނެތް ކަމަށް ޕްރޮސެކިއުޓާ ޖެނަރަލް ނިންމެވި ނިންމެވުން ރިވިއުކުރަން އަންގަން މަޖިލީހުގެ ތަޅުމުން މިއަދު ފާސްކޮށްފި އެވެ.\nއެކަމާ ގުޅޭ ގޮތުން މަޖިލީހުގެ ތަޅުމުގައި މިއަދު ނެގި ވޯޓުގައި ރިވިއުކުރަން އަންގަން ފެންނަކަމަަށް 47 މެމްބަރަކު ވޯޓު ދެއްވި އެވެ.\nދެހާސް ސަތާރަ ވަނަ އަހަރު ހ. ކުއްޅަވައްމާގޭ، އަޒްހަރު އިބްރާހިމް ހައްޔަރު ކުރުމުގެ ތެރޭގައި ކ. މާފުށީ ޕޮލިސް ސްޓޭޝަންގެ ފުލުހުންނާއި ކަރެކްޝަންސް އޮފިސަރުން ބޮޑެތި އަނިޔާތަކެއް ދިން ކަަމަށް ބުނާ މައްސަލަ ތަހުގީގުކޮށް ޕީޖީ އަށް ހުށަހެޅި އެވެ. ނަމަވެސް މައްސަލަ ސާބިތުވާ ވަރަށް ހެކި ނެތް ކަމަށް ބުނެ ފުލުހާއި ކަރެކްޝަންސްގެ އޮފިސަރުންގެ މައްޗަށް ދައުވާ ނުކުރަން ޕީޖީން ކުރިން އޮތީ ނިންމާފަ އެވެ.\nމިމައްސަލާގައި ހިއުމަން ރައިޓްސް ކޮމިޝަނުން 2019 ވަނަ އަހަރު ނިންމި ނިންމުމުގައި ވެސް ވަނީ އަޒްހަރަށް ފުލުހުންނާއި ކަރެކްޝަންސްގެ އޮފިސަރުން ގަސްދުގައި އަނިޔާ ކުރިކަން އެނގެން ނެތް ކަަމަށެވެ. ނަމަވެސް އަލަށް އެކުލަވައިލި ހިއުމަން ރައިޓްސް ކޮމިޝަނުން ފަހުން އެ މައްސަލަ ބަލައި އޭނާއަށް ލާއިންސާނީ އަނިޔާ ދީފައިވާ ކަމަށް ނިންމާފައިވެ އެވެ. އެހެންކަމުން އަޒްހަރަށް އަނިޔާކުރި ފުލުހުންނާއި ކަރެކްޝަންސްގެ އޮފިސަރުންނަށް ދައުވާ ކޮށްދިނުމަށް އެ ކޮމިޝަނުން ވެސް ވަނީ ޕީޖީގައި އެދިފަ އެވެ.\nއަޒްހަރަށް ލިބުނު އަނިޔާތަކާ ގުޅޭގޮތުން ފުލުހުން ކުރިން ބުނެފައިވަނީ އެ އަނިޔާތައް ލިބުނީ އޭނާ ހައްޔަރުކުރުމުގެ ތެރޭގައި ގާތަަކެއްގެ މައްޗަށް ވެއްޓިގެން ކަމަށެވެ. އެކަމަކު މެޑިކަލް އެކްސްޕާޓުންގެ ވާހަކަތަކާއި އަޒްހަރަަށް އަނިޔާ ކުރި މަންޒަރު ފެނުނު ކަމަށް ބުނާ މީހުންގެ ވާހަކަތަކުން އެކަން ހިނގީ އެގޮތަށް ނޫން ކަމަށް މަޖިލީހުގައި މައްސަލަ ދިރާސާކުރި ޖެންޑާ އެންޑް ހިއުމަން ރައިޓްސް ކޮމިޓީގެ ރިޕޯޓްގައި ފާހަގަކޮށްފައިވެ އެވެ.\nއަޒްހަރަށް އަނިޔާކުރި މީހުންގެ މައްސަލަ އަލުން ބަލައި އޭނާއަށް މަދަނީ ގޮތުން ނަގައިދޭން ޖެހޭ ބަދަލު ނަގައިދިނުމަށް އެޗްއާރްސީއެމް އިސްވެ އޮވެ މަސައްކަތް ކުރަން އެ ކޮމިޝަނަށް އެންގުމަށްވެސް މަޖިލީހުގެ ތަޅުމުން ފާސްކޮށްފައިވެ އެވެ.\nމޯލްޑިވްސް ކަރެކްޝަނަލް ސާވިސް ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް


BREAKING| Hiya Flat: Kuree Sarukaarun Dhin Liyumah Ihuthiraam Kuran Jehey, E Liyumaai Hilaafu Nuveveyne - Nasheed - Vaguthu\nހިޔާ ފްލެޓް: ކުރީ ސަރުކާރުން ދިން ލިޔުމަށް އިހްތިރާމް ކުރަން ޖެހޭ، އެ ލިޔުމާއި ހިލާފު ނުވެވޭނެ - ނަޝީދު\n"ހިޔާ" މަޝްރޫއުގެ ދަށުން ހުޅުމާލެ ދެވަނަ ފިޔަވަހީގައި އެޅި ފްލެޓްތައް ލިބުނު ފަރާތްތަކަށް އެކަން އެންގުމަށް ދައުލަތުން ދޫކުރި ލިޔުމަށް މި ސަރުކާރުންވެސް އިހްތިރާމް ކުރަން ޖެހޭނެ ކަމަށް ރައްޔިތުން މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު މިފަދައިން ވިދާޅުވީ މިއަދު އޮތް ރައްޔިތުންގެ މަޖިލިހުގެ ޤައުމީ ތަރައްޤީއާއި ތަރިކައިގެ ކޮމިޓީގެ ބައްދަލުވުމަށް ވަނުމަށް ދިޔަ އާންމުން އެ ކޮމިޓީއަށް ނުވެއްދުމުން އިހުތިޖާޖުކުރަން ފެށުމާއެކު، އެ އިހްތިޖާޖްގެ ބައިވެރިންނާއި ބައްދަލުކުރައްވާ ވާހަކަދައްކަވަމުންނެވެ.\nއެގޮތުން އާންމު ފަރާތެއްގެ ދިރިއުޅުމުގެ ހާލަތު ނަޝީދަށް ކިޔައިދީ، ކުރީ ސަރުކާރުން ފްލެޓް ލިބުންކަން އެނގުމަށް ދޫކުރި ލިޔުންތަށްވެސް ހުރި ކަމަށްވެސް ބުނުމުން ނަޝީދު ވިދާޅުވީ ދައުލަތުގެ ނިޝާން އިންނަ ކޮންމެ ލިޔުމަކަށް އިހްތިރާމް ކުރަން ޖެހޭނެ ކަމަށެވެ. އަދި އެ ލިޔުމާއި ހިލާފް ނުވެވޭނެ ކަމަށްވެސް ވިދާޅުވިއެވެ.\n"އަޅުގަނޑަށް ފެންނަތަނުގައި އެއްވެސް ހާލަތެއްގެ ލިޔުމަކީ (ދައުލަތުގެ ނިޝާން) އިދެއްޖީއާ އެއީ ދައުލަތުގެ ލިޔުމެއް. އެޔަށް އިހްތިރާމް ކުރަން ޖެހޭނެ. އެޔަކާއި ހިލާފެއް ނުވެވޭނެ" ނަޝީދު ވިދާޅުވިއެވެ.\nނަމަވެސް ކުރީ ސަރުކާރުން އެކުލަވާލި ލިސްޓްގައި ހައްގު ނޫން ފަރާތްތަކަށް ފްލެތް ދޫކޮށްފައިވާ ކަމަށް ކަނޑައަޅާ މި ސަރުކާރުން ވަނީ ކޮމިޓީއެއް އުފައްދައިގެން ފްލެޓް ލިބޭ މީހުންގެ ލިސްޓެއް އެކުލަވާލުމުގެ މަސައްކަތް ފަށައިފައެވެ.\nކުރީގެ ރައީސް އަބްދުﷲ ޔާމީންގެ ސަރުކާރުން ފެށި އެ މަޝްރޫއުގައި ފްލެޓްތައް ލިބޭނެ މީހުން އެ ސަރުކާރުގައި ވެސް އެކުލަވާލައި ލިސްޓް އާންމުކޮށް އެ ފަރާތްތަކަށް ލިއުން ވެސް ހަވާލުކުރިއެވެ. ނަމަވެސް އޭރު ފްލެޓްތައް ލިބޭ މީހުން ކަނޑައެޅީ އިންސާފުން ނޫން ކަމަށް ބުނެ މި ސަރުކާރުން އަލުން އެ މަސައްކަތް ފެށީއެވެ.\nއެ ކަމަށްޓަކައި ރައީސް އޮފީހުގައި އެކުލަވާލި ކޮމިޓީން މައްސަލަ ބަލައި، މީހުންގެ ދިރިއުޅުމުގެ ހާލަތުތައް ވަޒަން ކުރުމަށް ފަހު، ހިޔާ ފްލެޓްތައް ލިބޭ މީހުންގެ ލިސްޓެއްވެސް އާންމުކޮށްފައިވެއެވެ.\nމި ސަރުކާރުގެ ފްލެޓް ކޮމިޓީން އަލުން އިވެލުއޭޓްކޮށް ދާއިމީ ލިސްޓުތައް އިއުލާން ކުރިއިރު، ގިނަ އަދަދެއްގެ ބަޔަކު ވަނީ ޝަކުވާކޮށްފައެވެ. އެކަމަކު، މި ސަރުކާޜުގެ ފްލެޓު ކޮމިޓީން ބުނެފައި ވަނީ، ފްލެޓު ލިބިފައި ވަނީ ހައްގު މީހުންނަށް ކަމަށެވެ. އަދި ފްލެޓު ނުލިބޭ މީހުންގެ ތެރޭގައި ފްލެޓު ހައްގުވާ މީހުން ވެސް ހިމެނޭ ކަމަށް ފްލެޓު ކޮމިޓީން ވަނީ ބުނެފައެވެ.\nމާޗް 4, 2021 15:24\nތިޔައީ ފާޅު ވެގެންވާ ބޮޑު ސްޓަންޓެއް. ކައުންސިލް ކެމްޕޭނަށް ޖެހި ރޮކެޓެއް. މިކަން އެނގޭނގޭނެ އިންތިޚާބް ނިމުމުން. ރައްޔިތުން ސަމާލުވޭ.\nމާޗް 4, 2021 19:35\nމުޖުރިމު ކަލޭގެ ކިބައިގައިހުރި ނުލަފާކަން ނިކަން ދެކިބަލަ. އިންތިޚާބެއް ކުރިމަތީގައި އޮތީމާ ދެއްކި މަކަރުވެރި ހިޔަޅުވާހަކަ ނިކަން ބަލާބަލަ. ކަލޭގެ އަނގައިން ތެދެއް ހަދާނެ ކަމަށް ގަބޫލުކުރާނީ ރީނދޫކައިގެން ކާޅުލޭ ބޮއިގެން ދުނިޔޭން މޮޔަވެފައި ތިބޭ މީހުން.\nމާޗް 4, 2021 15:39\nމިހެންބުނެލާއިރަށްވެސް ގުންބޯހެދޭ ބަޔަކު ތިބޭނެ! ގެއްލިފަހުރި ފުލެޓް ފެނިއްޖެބާ!\nމާޗް 4, 2021 16:15\nމިސަރުކާރުން ނެގި ކޮމިޓީންއަންމުކުރި ލިސްތް ކުރީސަރުކާރުގެ ލިސްތަސް ވުރެ ގޯސް ވެއްޖެ ކަން އެގޭ . އަދިކުރި ސަރުކާރުން ފްލެޓްއިމަރާތްކޮށް އެފްލެޓް ތައް ލިބެންވާފަރާތްތައް ހޮއްވަވަ އާންމުކޮށް ފްލެތް ލިބުނު ކަމަށް ދޫކޮށްފައިވަ ދަވްލަތުގެ ރަސްމިލިއުން ބާތިލެއް ނުކުރެވޭނެ.އަދި އެލިއުން ލިބިފައިވަފަރާތަތައް ފްލެޓް ލިބުނު މީހުންގެ ލިސްޓުން އުނި ނުކުރެވެނެ. މިސަރުކާރު އައިސް އަނެއް 7000 އިމާރާތް ކުރިދުވަހެއްނަމަ މިސާކުވާ ނެތުނިސް. މިސަކުވަ ބޮޑުވީ 20000 ފްލެޓް އިމާރާތް ކުރަނެކަމަށް ބުނެފަ ދަވްލަތުގެ ރިޒާވް ހުސްވިއިރުވެސް ފްލެޓް މަސައްކަތް ނުފެށިތާފަ އިމާރާތް ކުރަންފަށާފަހުރިމަސައްކަތްވެސް ހުއްޓުވާލީމަ. މިހާރު އެންމެ މަސްލަހަތު ބޮޑުގޮތަކި ޔަމީނުވެރިކަމުގާ އިއުލާންކޮށް ލިއުންދޫކުރި މީހުނަށް ފްލެޓްތައްހަވާލުކުރުން އެންމެ އިންސާފު ވެރިގޮތަކީ އެއީ. އެހެމް ނަހަދައިފިނަމަ މުސަތަގުބަލްގަ ނިކުންނަ މައްސަލަތަކުގާހަމަނުޖެހުން އުފެދުމަކީ ގާތްކަމެއް.\nމާޗް 4, 2021 16:34\nއެލެކްސް ކާގެންނެނޭ ފުރާނީ ނުކައެއް ނުފުރާނަމޭ ތިކިޔަނީ. އަދިވެސް ގަބޫލު ނުކުރާތި ކަލޭނެން ފޭލްވެއްޖެ ކަމަށް. ތިދެން އޮޅުވާލަންވެސް ބޮޑުވަރު. ވޯޓެއް ނުލިބޭނެ ޔަގީން\nމާޗް 4, 2021 16:37\nފްލެޓް އަތުލެވިގެން ނުވާނެ. ނުހައްގުން ދިންކަމަށްވާނަމަ އެކަމަކަށް ޒިންމާވާ ފަރާތަކަށް ޙައްގު އަދަބު ދޭންޖެހޭނީ.\nމާޗް 4, 2021 16:45\nމިއީ ދެ ރައީސުން ތިބޭތީ ވާ ގޮތެއް. އެކަމަކު ފްލެޓް މައްސަލަތައް މިހާ ލަހުން އިންތިހާބު ކައިރި ވީމަ ނަށީދަށް އެނގުން އެއީ ސުވާލު އުފެދޭ ކަމެއް.\nމާޗް 4, 2021 16:58\nދެން މަނިކުފާނު ކީއްވެގެންތޯ މިހުރިހާދުވަހު ރައްޔިތުންނަށް ރައްޔިތުންގެ ހައްޤުހޯއްދަވައި ނުދީ،ތިހުންނަވަނީ\nމާޗް 4, 2021 21:21\nމާޗް 4, 2021 17:05\nކުރީ ސަރުކާރުން ފުލެޓް ބެހީ ޕާޓީ ކުދިންނަށް\nމާޗް 4, 2021 20:14\nނޫން .... ކުރީ ސަރުކާރުން އިޢުލާންކުރި ލިސްޓްގައިވެސް ގިނައީ އެމްޑީޕީ އަށް ނިސްބަތްވާ މީހުން. ކަލޯ އަދި އެއްފަހަރު އެލިސްޓު ބެއްލެވުން އެދެން\nމާޗް 4, 2021 17:16\nދެބޯގެރި ދުންވުން ނޫންކަމެއް މިބީތާއިންތަކައް ނޭނގޭ\nމާޗް 4, 2021 17:23\nރައްޔިތުން..ވެރިކަން .. ދިނީ.. ނުވީމަ..ނުވީޔޭ..ބުނުން..މާ.ރަނގަޅުވާނެ\nމާޗް 4, 2021 17:34\nރައްޔިތުން މީނަގެ ދޮގަށް ހެއްލޭނެބާ؟ އިއްޔެ މަޖްލިހުގަ އިނދެ މަލާމަތްކުރީ ފްލެޓް ނުލިބިންގެން މަގުތަކުގައި އުޅޭމީހުނަށް. މިއަދު މިހިނގަނީ ޑްރާމާ ޖައްސަން. ފްލެޓްދީ އެއްބަސްވުމުގައި ސޮއި ނުކުރުވާހާ ހިނދަކު މާލޭ ރައްޔިތުން އަނަސް އަށް ވޯޓުނުލާތި. ދޮގުވެރި ދައްޖާލުންގެ ބަހުގަ އެއްވެސް އިތުބާރެއް ނޯންނާނެ. މާދަމާ ބުނާނެ، ފްލެޓް ކޮމިޓީއަށޭ ބޮޑަށް ބަލަންވާނީ. ކޮންމެ ފަހަރަކު ރައްޔިތުން ގަޅި ހެއްދިގެން ނުވާނެ.\nމާޗް 4, 2021 17:37\nކަލޯ ތިޔަހެންބުނީ ޖެހިގެންހުރިމީހާ ބުނީ ބާތިލްކުރާނަމޭ...\nމާޗް 4, 2021 17:47\nސަރުކާރުން ސިއްކަ ޖަހާފައިވާ ލިޔުމެއް ދޫކޮށްފައިވާ ނަމަ އެ ބާތިލް ނުކުރެވޭނެ އެއްވެސް ސަރުކާރަކަށް މިހާރުގެ ވެރި އަކަށް ހުރި ރައީސް އިބޫ ވެސް އޭނާ ގެ ރިޔާސީ ދައުރު ހަމަވާނީ ނޮވެމްބަރު މަހުގެ 17 ވަނަ ދުވަހާއި ހަމައަށް ކަމަށް އޭނާ ވެސް ހުވާ ކޮށްގެން ހުންނައިރު އޭނާ އެ މުއްދަތުގައި ކުރާ ކަންކަން އަލަށް ހޮވޭ ރައީސަކު އޭނާ ހުވާ ކުރުމުގެ ކުރިން ވެރިކަން ކުރަމުން އަންނަ ރައީސަކު ކުރާ ކަންކަމަށް ބޭނިގަނެގެން ނޫޅެވޭނެއޭ އެއީ އެކަން ކުރެވޭނެ ގޮތެއް ނޫނޭ ހިންނަވަރޭ މަހަށް ދޭބަލަ ދެން މަހަށް މަހަށް މަހަށް ދޭބަލަ...\nމާޗް 4, 2021 18:56\nހެެހެހެހެހެހެ! މަބުނި ވާހަކައެއްނޫން!\nވޯޓްކައިރިވަރަކަށް އިޚްލާސްތެރިކަން ދައްކާނެ. އެއްވެރިއަކު ނިންމިކަމަކަށް އަނެއްވެރިޔަކު އިހްތިރާމް ކުރަންޖެހޭނެ. ތީ ކުރީގެ ވެރިންގެ ފަތިގުއް ހޯދަން ދުވާ މުޖުރިމެއް. މުސްތަގުބަލަށް ފައިދާވާނެ އެއްވެސްކަމެއް ތިބަެިގަނޑަކައް ނުކޮށްދެވޭނެ. މަކަރާ ޖަހައިގެން ރާއްޖެ ކައި ބޮއި ހުސްކުރޭ. ވެރިކަމާ ބައްދައިގަނެގެން ކަމެއްކުރަންނޭގުނަސް އޮވެވޭތޯ ބަލާބަލަ\nމާޗް 4, 2021 20:24\nރައްޔިތުން ނޭ!، ވޯޓް ފޮށި ތައް ބަހައްޓާ ދުވަހު މިކަލޭގެ ބުނާނެ، ރ.ޔާމިން ފަދަ ބޭފުޅަކު ޖަލުގަ ހުރުން އެއީ ބަލައިގަނެވޭނެ ކަމެއް ނޫނޭ، އެއީ ވެސް އިންތިހާބު ވެގެން ހޮވި ދައުލަތެއް ހިންގުމުގެ ޒިންމާ އަދާ ކުރެއްވި ބޭފުޅެކޭ.. މީނަ މީ ހުކުރު ދުވަހު ގ.ކަންމަތީ ހޮޓާލަށް3މުސްކުޅު ބޭބޭ އެކަނި ނޫން އިތުރު ބަޔަކު ނެތި ވަދެ ފޮޓޯ ޝޫޓު ކުރި މީހާ، ޑްރާމަ ކުޅުން މީނަގެ ހޮބީ އަކީ!!\nމާޗް 4, 2021 21:06\nއެމް.ޑީ.ޕީ ސަރުކާރުން ހާލަތު ބަލަން އައިރު އިތުވެފައިވާ ދަރިންނަށް ވެސް ޕޮއިންޓް ދިނުމުގައި އިހުމާލު. ސޯލިހުގެ ދައްތައްއަށް ޕޮއިންޓް ދިނުމުގައި އެމް.ޑީ.ޕީ ސަރުކާރުން ބެލި މިންގަނޑު ދިވެހި ރައްޔިތުންނަށް އެގެން އެބަ ބޭނުންވޭ! މިކަން އެގޭނެ މީހަކު ހުރިނަމަ ކޮންމެޓެއްގެ ގޮތުގައި ލިޔެލަ ދިނުން ވަރަށް މުހިއްމު؟ ސޯލިހުގެ ދައްތައް ބަލަން ޖެހިފާއިވާ ދަރިންގެ ޢަދަދު އަދި 18 އަހރު ނުފުރޭ ދަރިންގެ މައުލޫމާތު ވެސް އެބަ ބޭނުންވާ؟\nމާޗް 4, 2021 21:10\nހިޔާ ފްލެޓް: ކުރީ ސަރުކާރުން ދިން ލިޔުމަށް އިހްތިރާމްނުކޮށް، އެ ލިޔުމާއި ހިލާފުން ދޭހަވަނީ ސަރުކާރުން ދޫކުރާ ލިޔުންތަކުގައި އެއްވެސް އޮއްޓަރެއް ނެތްކަން. އަދުލު އިންސާފެއް ނެތްކަން...\nމާޗް 4, 2021 21:35\nހިޔާ ފްލެޓް: ކުރީ ސަރުކާރުން ދިން ލިޔުމަށް އިހްތިރާމް ކުރަން ޖެހޭ، އެ ލިޔުމާއި ހިލާފު ނުވެވޭނެ - ނަޝީދު ވިދާޅުވާކަމަށްވަންޏާ، އެހުރިހާ ލިޔުންތައް ވޯޓު ދިނުމުގެ ކުރިން ތަންފީޒުކުރެވޭނެބާ؟\nމާޗް 4, 2021 23:40\nމާޗް 5, 2021 01:37\nހިޔާ ފްލެޓް: ކުރީ ސަރުކާރުން ދިން ލިޔުމަށް އިހްތިރާމް ކުރަން ޖެހޭ، އެ ލިޔުމާއި ހިލާފު ނުވެވޭނެ ކައުންސިލް އިންތިހަބް ނިމެންދެން ވެދުން\nމާޗް 5, 2021 15:00\nކުރީގެ ސަރުކާރުން ތައްޔަރުލުރި ފްލެތް ލިސްޓާއި ދޫލުރި ފްލެތް ލިއުން ބާތިލް ނުކުރެވޭނެ ސަބަބުތައް. 1-އިއުލާންކުރި ހުރިހާސަރުތު ފުރިހަމަވާކަންއަންގާދޭ ލިއުންތަކައެކު ފޯމް ބަލައިގަތުން. 2ދިރިއުޅުމުގެ ހާލަތު ބަލަމންޖެހެނީ ފޯމް ބަލައިގަތުން ނިމޭ ތާރީހުގާ ދިރިއުލުމުގެ ހާލަތު ހުރި ގޮތުގެ މައޗަށް ރިއާޔަތް ކޮށްގެންކަމުގާވުން.3ފޯމް ހުށަހަޅައެފޯމްބަލައިގަނެ ފްލެޓް ލިބޭނެކަމުގެ ލިއުންދޫކުރިތާ2އަހރުފަހުް ބެލެ ބެލުމަށް އަމަލުކުރެވޭނެ ޖަާގަނެތުން ސަބަބަކީ ދިރިއުޅުމުގެ ހާލަތަކީ އެއްދުވަހު މަތިވެ އަނެއްދުވަހު ދަށްވެ ދުވަލަކު އެއްފަހަރު ބަދަލުވަމުންދާ ހަލަތަކަށް ވާތީ3ދަވްލަތުގެ ރަސް\nމާޗް 26, 2021 13:19\nމާތްﷲ ބާވާލައްވާ އެކަލާނގެ ރުހިވޮޑިގެންފައިވާ މާތް ވެގެންވާ އިސްލާމްދީނަށް ފުރައްސާރަކޮށް އެކަލާނގެ ނަބިއްޔާ ޞ.ޢ.ޥ އަށް ބަދުބަސް ބުނެ އެކަލާނގެ ކީރިތި ކަލާމްފުޅު ކަމަށްވާ ކީރިތި ޤުރްއާނާއި މާތް ނަބިއްޔާ ޞ.ޢ.ޥ ގެ ސުއްނަތް ފިޔަވައި އެހެން ގޮތްތަކެއް ހޯދަންޖެހޭ ކަމަށް ބުނެ ޕަބްލިކް ގައި އިޢުލާނު ކުރި މުނާފިޤަކު ދައްކާ ވާހަކަ ޤަބޫލު ނުކުރުން ހުރި.


7 goal jahai PSG in France league kaamiyaabu koffi | Mihaaru\nހަތް ގޯލު ޖަހައި ޕީއެސްޖީން ފްރާންސް ލީގު ކާމިޔާބުކޮށްފި\n16 އެޕްރީލް 2018 - 09:083comments\nލީގުގައި ބާކީ ނުކުޅެ ފަސް މެޗު އޮއްވައި ޕީއެސްޖީން ލީގު ކަށަވަރުކުރީ އެއް ވަނައިގައި 17 ޕޮއިންޓުގެ ލީޑެއް ނަގައިގެންނެވެ. ޕީއެސްޖީ އެއް ވަނައިގައި އޮތީ 33 މެޗުން 87 ޕޮއިންޓާ އެކު އެވެ. ދެ ވަނައިގައި އޮތް މޮނާކޯ އަށް 33 މެޗުން ލިބިފައިވަނީ 70 ޕޮއިންޓެވެ.\nރޭގެ މެޗުގައި ޕީއެސްޖީގެ ހަތް ގޯލުގެ ތެރެއިން ހަތަރު ގޯލު ޖެހީ ލޮ ސެލްސޯ އާއި އެންހެން ޑި މާރިއާ އެވެ. މީގެ ތެރެއިން ކޮންމެ ކުޅުންތެރިއަކު ދެ ލަނޑު ޖެހި އެވެ. އަނެއް ތިން ގޯލުގެ ތެރެއިން ދެ ލަނޑު ޖޫލިއަން ޑްރެކްސްލާ އާއި އެޑިސަން ކަވާނީ ޖެހިއިރު، ދެން ޖެހި ލަނޑަކީ މޮނާކޯގެ ކެޕްޓަން ރަޑަމެލް ފަލްކާއޯ އަތުން ބައިކޮޅަށް ވަން ގޯލެކެވެ. މޮނާކޯގެ ހަމައެކަނި ލަނޑު ކާމިޔާބުކުރީ ރޮނީ ލޮޕޭޒް އެވެ.\nމިދިޔަ ފަހަރު ލީގު ޗެމްޕިއަން ހޯދި މޮނާކޯގެ މުހިއްމު ކުޅުންތެރިން މި ފަހަރު އެ ޓީމު ދޫކޮށްދިއުމުން ލީގުގެ ރޭހުގައި އެ ޓީމު ވަރަށް ބޮޑަށް ފަހަތަށް ވެއްޓުނެވެ.\nރޭގެ މެޗަށް ފަހު ޕީއެސްޖީގެ ކޯޗު އުނާއި އެމެރީ ބުނީ އެ ކްލަބުން ފްރާންސްގައި ހޯދާ ކާމިޔާބީ އެހެން ލެވެލަކަށް ގެންދިއުމަކީ މިހާރު ކުރަން ޖެހިފައި އޮތް ބޮޑު މަސައްކަތް ކަމަށެވެ.\n"އަހަރެމެންނަށް ވުރެން ގިނަ ތަށި ހޯދާފައި ހުރި ޓީމުތައް އެބައޮތް ފްރާންސްގައި ވެސް. އެއީ މުހިއްމު ވާހަކައެއް ނޫން. ބޭނުންވަނީ މި ޓީމު އިތުރަށް މުސްތަގުބަލުގައި ވަރުގަދަވުން. ދެން ކުރަން އޮތް ބޮޑު މަސައްކަތަކީ މި ކާމިޔާބީ އެހެން ލެވެލަކަށް ގެންދިއުން. ޔޫރަޕްގައި ވެސް ކާމިޔާބު ހޯދުން،" އެމެރީ ބުންޏެވެ.\nޕީއެސްޖީގައި އެމެރީގެ މުސްތަގުބަލާ ގުޅޭގޮތުން ނޫސްވެރިން ސުވާލުކުރުމުން ޖަވާބުގައި އޭނާ ބުނީ މި ވަގުތު އެ ވާހަކަ ދެއްކުމުގެ މާނައެއް ނެތް ކަމަށެވެ. ރިޕޯޓްތައް ބުނާގޮތުގައި ޕީއެސްޖީން ވަނީ މި ސީޒަނަށް ފަހު އެމެރީ އެ ޓީމުގެ ކޯޗުކަމުން ދުރުކުރަން ނިންމައިފަ އެވެ.


One and only resort ge dhe resort Mexico gai hulhuvanee\nވަން އެންޑް އޮންލީގެ ދެ ރިސޯޓެއް މެކްސިކޯގައި ހުޅުވަނީ\nރާއްޖޭގައި ރިސޯޓް ހިންގަމުން ގެންދާ ވަން އެންޑް އޮންލީ ބްރޭންޑުގެ ހިތްގައިމު ދެ ރިސޯޓެއް މެކްސިކޯގައި ހުޅުވުމުގެ މަސައްކަތް ފަށައިފި އެވެ.\nލަގްޒަރީ ރިސޯޓް ތަރައްގީ ކުރުމުގައި މަޝްހޫރު ކެޒްނާ އިންޓަނޭޝަލް ކުންފުންޏާއި މެކްސިކޯގެ ބީކޭ ޕާޓްނަރު ގުޅިގެން ތަރައްގީ ކުރާ ދެ ރިސޯޓު ހުޅުވަނީ "ވަން އެންޑް އޮންލީ މަންދަރީނާ" އާއި "ވަން އެންޑް އޮންލީ ސެންޓަ މެރީނާ" އެވެ.\nވަން އެންޑް އޮންލީ މަންދަރީނާ އަކީ 145 ވިލާގެ ރިސޯޓެކެވެ. ބީޗް ފްރޮންޓަށް ވާގޮތަށް ހަދާ މި ރިސޯޓުގައި ޕްރައިވެޓް ވިލާތައް ވެސް ހުރެ އެވެ. މި ރިސޯޓު ތަރައްގީކުރާ ސަރަހައްދަކީ މެކްސިކޯގެ ބިޔަ ޖަންގަލި ހިމެނޭ ސަރަހައްދެކެވެ. އެހެންކަމުން މި ރިސޯޓުގެ ކޮޓަރިތައް ފަރުމާކޮށްފައިވަނީ ގަސްތަކުގެ ފިނިކަމާއި ފެހިކަން ޓޫރިސްޓުންނަށް އިހުސާސް ކުރެވޭ ގޮތަށެވެ.\nވަން އެންޑް އޮންލީ ސެންޓަ މެރީނާ ރިސޯޓުގައި 75 ލަގްޒަރީ ވިލާ ހުރެ އެވެ. މި ރިސޯޓު ތަރައްގީކުރަނީ 1200 އެކްޓަރުގެ ބޮޑު ސަރަހައްދެއްގަ އެވެ. މި ދެ ރިސޯޓު ދެ އަހަރުތެރޭގައި ހުޅުވާނެ ކަމަށް ކޭޒްނާ ކުންފުނިން ބުނެ އެވެ.\nވަން އެންޑް އޮންލީ ބްރޭންޑުން ރާއްޖޭގައި ހިންގަމުން ދަނީ ރީތިރަށް ރިސޯޓެވެ. އެ ކުންފުނިން ގިނަ ގައުމުތަކެއްގައި ރިސޯޓު ހިންގަ އެވެ.


Hisaan maraalan jehey kamah vidhaalhuvi massala thahugeegukuran fonuvaifi - vNews.mv\nމީދޫ ދާއިރާގެ މެމްބަރ އަހުމަދު ސިޔާމް މުހައްމަދު\nހިސާން މަރާލަންޖެހޭކަމަށް ވިދާޅުވި މައްސަލަ ތަހުގީގުކުރަން ފޮނުވައިފި\nޠާހިރާ އަޒްހާރު 08 June 2021, 12:32\nރައްޔިތުންގެ މަޖިލީހުގެ ތުޅާދޫ ޑާއިރާގެ މެމްބަރު ހިސާން ހުސެއިން ދަން ޖައްސާ މަރާލިޔަސް ފާފަވެރި ނުވާނެ ކަމަށް މީދޫ ދާއިރާގެ މެމްބަރ އަހުމަދު ސިޔާމް މުހައްމަދު ވިދާޅުވި މައްސަލަ ތަހުގީގު ކޮށްދިނުމަށް ފޮނުވައިފިއެވެ.\nތުޅާދޫ ދާއިރާގެ މެމްބަރު ހިސާން ހުސެއިން މަރާލިޔަސް ފާފަވެރި ނުވާނެކަމަށް މީދޫ ދާއިރާގެ މެމްބަރ އަހުމަދު ސިޔާމް މުހައްމަދު ވިދާޅުވީ އާދިއްތަ ދުވަހު ކުރިއަށްދޔަ ސަލާމަތީ ޚިދުމަތްތަކާ ބެހޭ 241 ކޮމިޓީގެ ބައްދަލުވުމަށް ފަހުއެވެ. ސިޔާމް އެހެން ވިދާޅުވާ އޯޑިއޯއެއް ވަނީ ލީކުކޮށްލާފައެވެ.\nރައްޔިތުންގެ މަޖިލީހުގެ މިއަސުގެ ޖަލްސާ ފައްޓަވަމުން ޖަލްސާގެ ރިޔާސަތުގައި އިންނެވި ވިލުފުށި ދާއިރާގެ މެމްބަރ ހަސަން އަފީފު ވިދާޅުވީ މި މައްސަލަ މަޖިލީހުގެ ރައީސްގެ ސަމާލުކަމަށް މެމްބަރު ހިސާން ގެންނަވާފައިވާކަމަށެވެ.\nމި ހާދިސާ ހިނގާފައިވަނީ އާދިއްތަ ދުވަހު އޮތް 241 ކޮމިޓީގެ ބައްދަލުވުމަށް ފަހު ކަމަށާއި، މިއީ މަޖިލީޙުގެ މެމްބަރެއްގެ ފަރާތުން އެއްވެސް ވަރަކަށް ބަލައިގަނެވޭނެ އަމަލެއް ނޫން ކަމަށް މެމްބަރު އަފީފް ވިދާޅުވިއެވެ.\nމިކަން ހަރުކަށި އިބާރާތުން ކުށްވެރިކުރާ ކަމަށާއި، މި މައްސަލަ ތަހުގީގުކުރަން ޑިފެންސް މިނިސްޓްރީއަށާއި ފުލުހުންނަށް ފޮނުވާފައިވާކަމަށް އަފީފް ވިދާޅުވިއެވެ.\nމީގެ އިތުރުން މަޖިލީހުގެ ގަވައިދުގައިވާ ގޮތުގެ މަތިން މި މައްސަލަ އިމްތިޔާޒް އަދި ސުލޫކް ކޮމިޓީއަށް ވެސް ފޮނުވާފައިވަކަމަށް އަފީފް ވަނީ ވިދާޅުވެފައެވެ.\nމައުލޫމާތު ލިބޭގޮތުގައި މެމްބަރު ސިޔާމް ވަނީ މެމްބަރު ހިސާންއަށް ރިއާޔަތްކޮށް ހުތުރު ބަހުން ވާހަކަވެސް ދައްކަވާފައެވެ. އަދި ހިސާން ދަންޖައްސައި މަރާލިޔަސް ފާފަވެރި ނުވާނެ ކަމަށް ސިޔާމް ވަނީ ވިދާޅުވެފައެވެ.\nރާއްޖެ ރައްޔިތުންގެ މަޖިލިސް ސިޔާސީ


Kaivengneh gai haas vaan jehunu vaguthukolheh\nކައިވެންޏެއްގައި ހާސްވާން ޖެހުނު ވަގުތުކޮޅެއް!\nކައިވެނީގެ ރަސްމިއްޔާތުގައި މަންމަ އާއި ދަރިފުޅު\nޗައިނާގެ ޖިންގްސޫގައި ކައިވެންޏަކަށް ތައްޔާރުވަމުން ދިޔަ އާއިލާއަކަށް ވަރަށް ތަފާތު ހާދިސާއެއް ކުރިމަތިވެއްޖެ އެވެ. މި ހާދިސާއަކީ މީހަކު މިހާތަނަށް ދުވަހަކު ވެސް އަޑުއަހާފައި ނުވާ ކަހަލަ ކަމެކެވެ.\nމިކަން ދިމާވި ގޮތަކީ ކައިވެންޏަށް މަދު ގަޑިކޮޅަކަށް ވެފައި ވަނިކޮށް ކައިވެނި ކުރަން އުޅުނު ދެ މީހުންނަށް އެއީ ހަގީގަތުގައި ދެބެން ކަން އެނގުނީ އެވެ.\nމިކަން އެނގެން މެދުވެރިވީ ކައިވެނި ކުރަން އުޅުނު ފިރިހެންމީހާގެ މަންމައަށް އޭނާގެ ވާންއުޅޭ ޅީދަރިފުޅުގެ ގައިގައި އިން އުފަންލަފެއް ނުވަތަ ބާތުމާކެއް ފެނިގެނެވެ.\nއެ ބާތުމާކް ފެނުމާއެކު ފިރިހެންކުއްޖާގެ މަންމައަށް ވަރަށް ބާރަށް ރޮއިގަނެވުނެވެ. އޭނާގެ ޅީދަރިއަކަށް ވާން ތައްޔާރުވެފައި ހުރީ މީގެ 20 އަހަރު ކުރިން ގެއްލިފައިވާ އޭނާގެ އަމިއްލަ ދަރިއެއް ކަމަށް ބާތުމާކު ފެނުމުން އަންހެން މީހާއަށް ޔަގީން ކުރެވިގެނެވެ.\nކައިވެންޏަށް ތައްޔާރުވެފައިވާ އަންހެންކުއްޖާގެ މައިންބަފައިންނާ ފިރިހެންކުއްޖާގެ މަންމަ ވަގުތުން ސުވާލުތައް ކުރަން ފެށުމުން އެ އަންހެންކުއްޖާއަކީ އެޑޮޕްޓް ކޮށްފައިވާ ކުއްޖެއް ކަމަށް އެމީހުން ވަނީ އެއްބަސްވެފަ އެވެ.\nއަންހެންމީހާ ކައިރީ އަންހެންކުއްޖާގެ މައިންބަފައިން ބުނީ އެ ކުއްޖާއަކީ މަގުމަތިން ހޮވި ކުއްޖެއް ކަމަށާއި އެ ކުއްޖާގެ މައިންބަފައިން ނުފެނުމުން ކުއްޖާ އެޑޮޕްޓް ކޮށްގެން ގެންގުޅުނީ ކަމަށެވެ.\nއަސްލު މައިންބަފައިން ފެނުމުން އަލަތު ކައިވެންޏަށް ތައްޔާރުވި އަންހެންމީހާ ވެސް އުފަލުން ފޮޅުނެވެ. އަދި އަސްލު މަންމަގެ ގައިގައި ބައްދައިގަނެ އޭނާއަށް ވެސް ރޮވުނެވެ. ކައިވެންޏަށްވުރެ އަސްލު މައިންބަފައިންނާ ބައްދަލުވުމުން މާ ބޮޑު އުފަލެއް ހާސިލުވީ ކަމަށް ކައިވެނިކުރަން އުޅުނު އަންހެންމީހާ ބުންޏެވެ.\nމި ވާހަކަ އަދި މިހިސާބަކުން ނިމުނީކީ ނޫނެވެ. ވާހަކަ އަނެއްކާވެސް މުޅިން އެހެން އަތަކަށް ފުރޮޅުނީ އެވެ. މިއީ ދެބެންނަށް ވެގެން މި ކައިވެނި ވަގުތުން ހުއްޓޭނެ ކަމަށް އެންމެންވެސް ހީކުރާނެ އެވެ. ނަމަވެސް ކަންވީ އެހެނެއް ނޫނެވެ. ކައިވެނީގެ ރަސްމިއްޔާތުތައް ހަމަ ކަނޑައެޅިފައިވާ ވަގުތުގައި ކުރިޔަށް ގެންގޮސް މި ދެ މީހުން ވަނީ ކައިވެނި ކޮށްފަ އެވެ.\nމި ދެ މީހުންގެ ކައިވެނި ކުރެވުނީ ކައިވެނިކުރާ ފިރިހެން މީހާއަކީ ވެސް އެޑޮޕްޓްކޮށްފައިވާ ކުއްޖެއް ކަމަށް އޭނާގެ މައިންބަފައިން އެއްބަސްވީމަ އެވެ. އަދި މި ކައިވެންޏަށް ދެ މީހުންގެ އާއިލާގެ މީހުންގެ އެއްވެސް މައްސަލައެއް ނެތީމަ އެވެ.\nފިރިހެންމީހާގެ މަންމަ ބުނި ގޮތުގައި އޭނާގެ ހުރި ހަމައެކަނި ދަރިފުޅު މީގެ 20 އެހަރު ކުރިން ގެއްލި ހޯދާ ހޯދާ އެއްތާކުން ވެސް އެ ކުއްޖާ ނުފެނުމުން ފިރިހެންކުއްޖެއް އެޑޮޕްޓްކުރީ ކަމަށެވެ. އެހެންވެ އަންހެންމީހާ އެޑޮޕްޓް ކޮށްގެން ގެންގުޅުނު ފިރިހެން ދަރިއާއި އެ އަންހެންމީހާގެ ގެއްލިފައި ފެނުނު އަސްލު އަންހެންދަރި ކައިވެނި ކޮށްދިނުމަކީ އޭނާއަށް ބަޔާން ކުރަން ވެސް ދަތި އުފަލެއް އިހްސާސް ކުރެވުނު ކަމަކަށް ވެސް ވީ އެވެ.\nމި ކައިވެނީގެ ރަސްމިއްޔާތަށް ދައުވަތު ދީގެން އައިސް ތިބި މެހެމާނުންނަށް ވެސް މިއީ ވަރަށް ހިތަށް އަސަރުކުރުވި ޖަޒުބާތީ ކަމަކަށް ވެއެވެ. އެއްބަޔަކު ޖަޒުބާތުގައި ޖެހި ރުއިއިރު އަނެއް ބަޔަކު ތިބީ މި ހާދިސާ ހިނގި ގޮތާ މެދު ބުނާނެ އެއްޗެއް ނޭނގި ބަސް ހުއްޓިފަ އެވެ. ދުވަހަކުވެސް މިފަދަ ހަގީގީ ހާދިސާއެއްގެ ވާހަކަ އެމީހުން އަޑުއަހާފައި ނެތީމަ އެވެ.\nޗައިނާ ވަރި ކައިވެނި\nކައިވެނި ހަމަޖެހި "ކުޑަ މީހާ" އުފަލުން ފޮޅިއްޖެ


Nuhaggu mussandhi kan kushakah hedhun: Bodu imthihaaneh! | Mihaaru\nގިނަ އަދަދެއްގެ ފައިސާ: ނުހައްގު މުއްސަނދިކަން ކުށަކަށް ހަދަން ގާނޫނަށް ވަނީ އިސްލާހު ހުށަހަޅާފައި -- ފޮޓޯ/މިހާރު\nނުހައްގު މުއްސަނދިކަން ކުށަކަށް ހެދުން: ބޮޑު އިމްތިހާނެއް!\n09 ސެޕްޓެމްބަރ 2020 - 09:01 26 comments\nފާޅުގައި ހިންގަމުންދާ ކޮރަޕްޝަންގެ އަމަލުތަކުން ދައުލަތަށް ލިބޭ ގެއްލުންތައް އެތައް ބިލިއަން ރުފިޔާއަކަށް އަރާނެ އެވެ. އެއްވެސް ސަރުކާރަކަށް އެކަން ހުއްޓިފައެއް ވެސް ނެތެވެ. ދައުލަތުގެ ވަޒީފާތައް އަދާކުރެއްވި ނުވަތަ އަދާކުރައްވާ ބޭފުޅުންނަށް ލިބިވަޑައިގަންނަވާ ކުއްލި މުއްސަނދިކަމާއި ތަނަވަސް ކަމަކީ އޭގެ އަނެއް ކޮޅެވެ. މުޅި އުމުރުގެ އާމްދަނީއާ ނުބައްދަލު މިލިއަން ޑޮލަރުގެ މުއްސަނދި ކަން ކުރު މުއްދަތެއްގެ ތެރޭގައި ބައެއް ބޭފުޅުންނަށް ލިބިވަޑައިގެންނެވި ގޮތަކާ މެދު އާންމުންގެ މެދުގައި ކިތަންމެ ސުވާލެއް އުފެދުނަސް ގާނޫނުގެ އަތް އެ ބޭފުޅުންނާ ހަމައަށް ފޯރާނެ ގޮތެއް ނެތެވެ.\nނުހައްގު މުއްސަނދިކަން ކުށަކަށް ހަދަން ގާނޫނުލް އުގޫބާތަށް އިސްލާހު ގެންނަން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅި ބިލަކީ އޭގެ ފުރަތަމަ ފިޔަވަޅު ކަމަށް ވެދާނެ އެވެ. ޖަވާބުދާރީ ނުވެވޭ ގޮތުގައި ހޯދާ މުއްސަނދިކަން (އިލިސިޓް އެންރިޗްމަންޓް) ކުށަކަށް ހެދުމަކީ ސިޔާސީ ގިނަ ބޭފުޅުންގެ މަސްލަހަތު ހިމެނޭ ކަމެއްގައި އެ ބޭފުޅުން ގޮތެއް ނިންމަން ޖެހޭ ވަރުގަދަ އިމްތިހާނެކެވެ.\nއެ ބިލުގައިވާ ގޮތުން ދައުލަތުގެ މުވައްޒަފެއްގެ ގޮތުގައި ހުރެ ނުވަތަ ދައުލަތުގެ ވަޒީފާއެއް އަދާކޮށްފައިވާ މީހަކު އޭނާއަށް ލިބުނު އާމްދަނީއާ ނުބައްދަލު ދިރިއުޅުމުގެ ފެންވަރެއް ގާއިމްކޮށްފައިވާ ނަމަ އަދި އެއީ ގާނޫނު ހުއްދަ ކުރާ ގޮތެއްގެ މަތިން ލިބުނު އެއްޗެއް ކަން ސާބިތުކޮށް ނުދެވޭ ނަމަ ނުހައްގު މުއްސަނދިކަން ހޯދުމުގެ ކުށުން އެ މީހަކު ކުށްވެރިވާނެ އެވެ. އަދި އާމްދަނީއާ ނުބައްދަލު މުދަލެއް ހުރީ ދައުލަތުގެ މުވައްޒަފެއްގެ އާއިލީ ނުވަތަ ވިޔަފާރީގެ ގުޅުމެއް އޮތް މީހެއްގެ ނަމުގައި ކަމަށް ވިޔަސް، އެ މުދަލަކީ ދައުލަތުގެ މުވައްޒަފުގެ ބާރު ހިނގާ ގޮތަށް ކަމަށް ވާ ނަމަ އޭނާ ކުށްވެރިވާނެ އެވެ.\nއެ ބިލު އޮތް ގޮތުން ރައީސުލްޖުމްހޫރިއްޔާ އާއި ވަޒީރުންނާއި ރައްޔިތުންގެ މަޖިލީހުގެ މެމްބަރުންނާއި ފަނޑިޔާރުކަން ކުރައްވާފައިވާ ބޭފުޅަކު ނުހައްގު މުއްސަނދި ކަމެއް ހޯއްދަވައިފި ނަމަ އެއީ ހަ އަހަރުގެ ޖަލު ހުކުމެއް އަންނާނެ ކުށެކެވެ. އެ ނޫން ދައުލަތުގެ މުވައްޒަފުންނަށް ބިލް އޮތް ގޮތުން އަންނާނީ ތިން އަހަރާއި ދެ މަހާއި 12 ދުވަހުގެ ޖަލު ހުކުމްތަކެވެ. އަދި ދައުލަތުގެ މުވައްޒަފުންގެ ގޮތުގައި ގާނޫނުލް އުގޫބާތު ބަލަމުން އަންނަ މިންގަނޑު ވެސް އިތުރަށް ފުޅާކުރަން އެ ބިލުގައި ހިމަނާފައިވެ އެވެ.\nދައުލަތުގެ މުވައްޒަފުން ކަމަށް ގާނޫނުލް އުގޫބާތު މިހާރު ގަބޫލުކުރަނީ ސަރުކާރާއި ރައްޔިތުންގެ މަޖިލީހާއި ޝަރުއީ ދާއިރާ އާއި މިނިވަން މުއައްސަސާތަކުގެ މެމްބަރުންނާއި މުވައްޒަފުން އެކަންޏެވެ. އެކަމަކު އަލަށް ހުށަހެޅި ބިލުގައި ހިމަނާފައިވަނީ ސަރުކާރާއި މަޖިލީހާއި ޝަރުއީ ދާއިރާ އާއި މިނިވަން މުއައްސަސާތަކުގެ މެމްބަރުންނާއި މުވައްޒަފުންގެ އިތުރުން ސަރުކާރު ކުންފުނިތަކުގެ މުވައްޒަފުންނާއި ދައުލަތުން މުސާރަ އާއި އިނާޔަތްތައް ދޭ ކޮޮންމެ މީހަކީ ދައުލަތުގެ މުވައްޒަފުން ކަމަށް ބެލުމަށެވެ. އެއީ އިންތިޚާބު ކުރާ މަގާމުތަކާއި އައްޔަންކުރާ މަގާމުތަކާއި ދާއިމީ ނުވަތަ ވަގުތީ ވަޒީފާތަކާއި ކޮޮންޓްރެކްޓް އުސޫލުން އަދާކުރާ ވަޒީފާތައް ވެސް ހިމެނޭ ގޮތުންނެވެ. ނަމަވެސް އާމްދަނީއާ ނުބައްދަލު ގޮތަކަށް ހޯދި މުދާ ނުވަތަ ފައިސާއާ މެދު އަމަލު ކުރާނެ ގޮތެއް މި ބިލްގައި ނެތުމަކީ ވަރަށް ބޮޑު އުނި ކަމެކެވެ.\nކޮރަޕްޝަން މިހާތަނަށް ނުހުއްޓުވި އޮތް ސަބަބަކީ ކޮބައިތޯ އަހައިފި ނަމަ ސިޔާސީ މީހުންގެ ނުފޫޒާއި ބާރުގެ ވާހަކަ ނޫން ޖަވާބެއް ނުލިބޭނެ އެވެ. އެއީ އެކަން ހިނގާ ގޮތް ނަމަވެސް، އަސްލު ބޮޑު މަންޒަރަކީ އެއީ ކަމަށް ބުނެވޭކަށް ނެތެވެ. ގާނޫނީ ގޮތުން ހުރި ހުރަސްތަކުގެ ސަބަބުން، ކޮރަޕްޝަން ހުއްޓުވުމުގެ ޒިންމާ އޮތް މުއައްސަސާތަކުގެ ހަތަރެސްފައި ބަނދެވިފައި އޮތުމަކީ އެންމެ ބޮޑު މައްސަލަ އެވެ. ޖަވާބުދާރީ ނުވޭ މުއްސަނދިކަމާއި ތަނަވަސްކަން ނުހުއްޓޭ ސަބަބަކީ އެއީ އެވެ.\nމަޖިލީހުގެ ޖަލްސާއެއް: ބިލް ފާސްކުރުމުގެ ބާރު އޮތީ ކޮރަޕްޝަނާ ދެކޮޅަށް އަޑުއުފުލާ އެމްޑީޕީގެ އަތުގައި -- ފޮޓޯ/މަޖިލިސް\nމިސާލެއްގެ ގޮތުން ރިޝްވަތުގެ ކުށް ބަލަމާ ހިނގާށެވެ. ދައުލަތުގެ މުވައްޒަފެއްގެ ގޮތުގައި ހުރެ ރިޝްވަތު ހިފުމާއި ގަބޫލުކުރުމަކީ ގާނޫނުލް އުގޫބާތުގެ 510 ވަނަ މާއްދާގެ ދަށުން ކުށެކެވެ. ނަމަވެސް ދައުލަތުގެ މަގާމެއްގައި ހުރި މީހަކަށް ރިޝްވަތު ހިފުމުގެ ތުހުމަތު ކުރެވުނަސް، ގާނޫނުލް އުގޫބާތު އޮތް ގޮތުން އެކަން ކުށަކަށް ވަނީ އޭނާ ރިޝްވަތު ހިފީ ރަސްމީ ހައިސިއްޔަތުން ކުރަން ޖެހޭ ކަމެއް ވަކި ގޮތަކަށް ކުރުމަށް ނުވަތަ ނުކޮށް ދޫކޮށްލުމުގެ މުގާބިލުގައި ކަމަށްވާ ނަމަ އެވެ. މުދަލެއް ނުވަތަ ފައިސާއެއް ލިބުމަކީ އޭގެ ޒާތުގައި ކުށަކަށް ނުވެ އެވެ.\nއެހެންކަމުން ރިޝްވަތުގެ ކުށެއް ސާބިތުވުމުގައި، ވަކި މުދަލަކީ ނުވަތަ ފައިސާއަކީ ރަސްމީ ހައިސިއްޔަތުން ކުރަން ޖެހޭ ކަމެއް ނުކޮށް ދޫކޮށްލުމަށް ނުވަތަ ވަކި ގޮތަކަށް އެކަން ކުރުމުގެ މުގާބިލުގައި އޭނާއަށް ލިބުނު އެއްޗެއް ކަން ސާބިތުވާން ޖެހެ އެވެ. ދައުވާކުރާ ފަރާތުގެ ހައިސިއްޔަތުން މިކަން ސާބިތުކޮށް ދިނުމުގެ ބުރަ އޮންނަނީ ދައުލަތަށެވެ. ދައުލަތުން މި ބުރަ އުފުލަން ޖެހެނީ ގާނޫނުއަސާސީގެ 51 ވަނަ މާއްދާގައި ބުނާ އެކަށީގެންވާ ޝައްކެއް ނެތް މިންވަރު (ބިއޯންޑް އަ ރީޒަނަބްލް ޑައުޓް) ގެ މިންގަނޑުންނެވެ.\nއެކަމަކު މިހާ ބަރު މިންގަނޑަކުން އެފަދަ ކުށެއް ސާބިތު ކުރުމަކީ ފަސޭހަ ކަމެއް ނޫނެވެ. ޚާއްސަކޮށް، ކޮރަޕްޝަން ފަދަ ފޮރުވިގެން އަދި ސިއްރުވެރި ގޮތަކަށް ހިންގާ ކުށުގެ އަމަލުތަކުގައި އާންމު ގޮތެއްގައި ހެކިވެރިންގެ ގޮތުގައި ތިބޭނީ ކުށުގެ އަމަލުގައި ކޮންމެވެސް ސިފައެއްގައި ބައިވެރިވެފައިވާ ފަރާތްތަކަށް ވާތީ އެފަދަ ބައެއްގެ ހެކިބަހަށް ބިނާކޮށް ކުރިން މިދެންނެވި މިންގަނޑުން އެފަދަ ކުށެއް ސާބިތުވުމަކީ ނާދިރު ކަމެކެވެ.\nއެއާ ތަފާތުކޮށް، ނުހައްގު މުއްސަނދިކަން ކުށަކަށް ހެދުމުން އެ ބުރަ ފުރޮޅިގެން ދާނީ ތުހުމަތުކުރެވޭ މީހާއަށެވެ. ދައުލަތުގެ މުވައްޒަފަށް ލިބިފައިވާ ވަކި މުދަލަކީ ނުވަތަ މުއްސަނދި ކަމަކީ ގާނޫނު ހުއްދަކުރާ ގޮތެއްގެ މަތިން އަދި ކިހިނެއް، ކޮން ގޮތަކަށް ލިބުނު އެއްޗެއް ކަން ސާބިތުކޮށް ދިނުމުގެ ބުރަ އުފުލަން ޖެހޭނީ އެ މީހެކެވެ. ދައުލަތުގެ މައްޗަށް އޮންނާނެ ހަމައެކަނި ބުރައަކީ އޭނާއަށް އާމްދަނީއާ ނުބައްދަލު މުދަލެއް ނުވަތަ މުއްސަނދި ކަމެއް ލިބިފައިވާ ކަން ސާބިތުކޮށް ދިނުމެވެ.\nރާއްޖޭގައި މިފަދަ ނިޒާމެއް މިހާތަނަށް ބޭނުން ކުރަނީ މަސްތުވާތަކެތީގެ މައްސަލަތަކުގަ އެވެ. މަސްތުވާތަކެއްޗާ ބެހޭ ގާނޫނުގެ 155 ވަނަ މާއްދާ ބުނާ ގޮތުން މަސްތުވާތަކެތީގެ މައްސަލައެއްގައި ޝައްކުކުރެވޭ މުދަލާއި ފައިސާއަކީ ކިހިނެއް އަދި ކޮން ގޮތަކަށް ލިބުނު އެއްޗެއްކަން އޭގެ ވެރިފަރާތަށް ސާބިތުކޮށް ނުދެވިއްޖެ ނަމަ އެ މުދަލެއް އަދި ފައިސާއެއް ދައުލަތަށް ނެގިދާނެ އެވެ. މިއީ ނުހައްގު މުއްސަނދިކަން ކުށަކަށް ހެދުމާ އެއްގޮތް ސިފަތަކެއް އެކުލެވޭ ކަމަކަށް ވިޔަސް، މަސްތުވާތަކެތި ނޫން މައްސަލަތަކަށް އެ އުސޫލެއް ނުހިނގަ އެވެ.\nމާލީ ބަޔާން ހުށައެޅުމުގެ ނިޒާމެއް ނެތުމުން ނަތީޖާ ނުނިކުމެދާނެ\nނުހައްގުު މުއްސަނދިކަން ކުށަކަށް ހަދަން ސަރުކާރުން ހުށަހެޅި ބިލް ގާނޫނަކަށް ވިޔަސް، މިހާރު އޮތް ގޮތުން މާ ބޮޑު ނަތީޖާއެއް ފެންނާނެ ކަމަކަށެއް ނުބެލެވެ އެވެ. ސަބަބަކީ އާމްދަނީއާ ނުބައްދަލު މުއްސަނދިކަމެއް ލިބުނުކަން ދެނެގަނެވެނީ މަގާމުތަކުގައި ތިބޭ މީހުންގެ މާލީ ބަޔާން ގަވާއިދުން ހުށަހެޅި، އޭގެ ތެދު ދޮގު ކަށަވަރު ވެގެން ކަމަށް ވާއިރު އެފަދަ ނިޒާމެއް އަދި ނެތުމެވެ. ވެރިން މާލީ ބަޔާންތައް އަދިވެސް އޮތީ ދައުލަތުގެ ބޮޑު ސިއްރެއްގެ ގޮތުގަ އެވެ. އަދިި ސުވާލު އުފެދޭ އެތައް މާލީ ބަޔާނެއް އެބަ ހުއްޓެވެ.\nމާލީ ބަޔާން ހުށަނޭޅުމުން ފިޔަވަޅު އެޅެނީ މަޖިލިސް މެމްބަރުންނަށް އެކަންޏެވެ. ސަރުކާރުގެ އިސް މަގާމުތަކާއި ފަނޑިޔާރުންނާއި ދައުލަތުގެ އެހެން އިސް މަގާމުތަކުގައި ތިއްބަވާ ބޭފުޅުންނަށް އެ އުސޫލެއް ނުހިނގަ އެވެ. މާލީ ބަޔާނުގެ ތެދުދޮގު ބެލުމުގައި އޮޑިޓަ ޖެނެރަލްގެ ބާރު ހިނގަނީ ވެސް ބައެއް މަގާމުތަކަށެވެ. މިކަމަށް ހައްލު ގެންނަން މި ބިލުގައި އެއްވެސް އުސޫލުތަކެއް ހިމަނާފައެއް ނެތެވެ. މާނައަކީ މި ބިލް ގާނޫނަކަށް ވުމަކީ ރަމްޒީ ބަދަލަކަށް ނޫނީ ނުވާނެ އެވެ.\nދައުލަތުގެ މުވައްޒަފުންނަށް ޖަވާބުދާރީ ނުވެވޭ ގޮތުގައި ލިބޭ އާމްދަނީއާ ނުބައްދަލު މުއްސަނދި ކަން ކުށަކަށް ހެދުމަކީ ރާއްޖެ ބައިވެރިވެފައިވާ "ޔުނައިޓެޑް ނޭޝަންސް ކޮންވެންޝަން އެގެއިންސްޓް ކޮރަޕްޝަން" އިން ބާރުއަޅާ ކަމެކެވެ. މި ނިޒާމު ބަލައިގަތް ގައުމުތަކުގައި ކޮރަޕްޝަނާ ދެކޮޅަށް ރަނގަޅު ނަތީޖާތަކެއް ހޯދާފައިވެ އެވެ. ފްރާންސާއި ގްރީސް އާއި ޕާކިސްތާން ފަދަ ގައުމުތައް އޭގެ ހެއްކަކަށް ފުދެ އެވެ.\nއެ މުއާހަދާގައި ރާއްޖެ ބައިވެރިވިތާ 12 އަހަރު ވީއިރު އެކަން ކުށެއްގެ ގޮތުގައި ކަނޑަނޭޅި އޮތް އޮތުމުގެ ޒިންމާ ނަގަން ޖެހެނީ ސަރުކާރުތަކާއި ސިޔާސީ ބޭފުޅުންނެވެ. މިކަން ކުށަކަށް ހަދަން 17 ވަނަ މަޖިލީހާއި 18 ވަނަ މަޖިލީހަށް ދެ ފަހަރެއްގެ މަތިން ހުށަހެޅި ބިލްތައް ފާސް ނުވެ އޮވެ، މަޖިލިހުގެ ދައުރު ވެސް ހަމަވީ އެވެ. އެތައް އަހަރެއްގެ ދިރާސާތަކަށް ފަހު ގާނޫނުލް އުގޫބާތު ވެސް ފާސްކުރީ އެ ކުށް ނުހިމަނަ އެވެ. މިފަހަރު ސަރުކާރަށާއި އެމްޑީޕީއަށް ސުޕަ މެޖޯރިޓީއެއް މަޖިލީހުގައި އޮތުމުން މި ބިލް ފާސް ނުކުރަން ދެއްކޭނެ ބަހަނާއެއް ނެތެވެ.\nގާނޫނުލް އުގޫބާތަށް ގެންނަ އިސްލާހު ނުފުދޭ\nއެންޓި ކޮރަޕްޝަން ކޮމިޝަން (އޭސީސީ)ގެ ކުރީގެ ނައިބު ރައީސް މުއައްވިޒް ރަޝީދު ދެކެވަޑައިގަންނަވާ ގޮތުން ގާނޫނުލް އުގޫބާތަށް އެކަނި ގެންނަ އިސްލާހަކުން ނުހައްގު މުއްސަނދިކަން ކުށަކަށް ހެދުން މަގްސަދު ހާސިލް ނުކުރެވިދާނެ އެވެ. އެއީ ގާނޫނުލް އުގޫބާތަކީ ހަމައެކަނި ކުށާއި އަދަބު ބަޔާންކުރާ ގާނޫނަކަށް ވެފައި، އިޖްރާއަތާ ގުޅޭ އެއްވެސް ކަމެއް އެ ގާނޫނުގައި ހިމެނުމުގެ ފުރުސަތު ނޯންނާތީ ކަމަށް އޭނާ ވިދާޅުވި އެވެ. މިސާލަކަށް އެފަދަ ކުށްތައް ތަހުގީގު ހިންގުމާއި މުދާ ހިފެހެއްޓުމާއި ދައުލަތަށް ނެގުން ފަދަ އިޖްރާއާތުތައް ނުހިމެނިދާނެ ކަން އޭނާ ފާހަގަކުރެއްވި އެވެ.\n"މީގައި ޕްރޮސީީޖާތައް ތަންކޮޅެއް ކޮމްޕްލިކޭޓް ވާތީ އެހެން ގައުމުތަކުގައި އިޖްރާއާތުތަކަށް ވަކި ގާނޫނުތަކެއް އޮވޭ. މިވަގުތު މިކަން އެންމެ ފަސޭހައިން ކުރެވޭނީ ގާނޫނުލް އުގޫބާތަށް އިސްލާހު ގެނެސްގެން ކަމަށް ވެދާނެ. އެކަމަކު އިޖްރާއާތަށް ވަކި ގާނޫނެއް އޮތުން މުހިންމު. އެކަމަށް މަޖިލިސް ތެރެއިން ހައްލު ގެނެވިދާނެ އެހެން ގާނޫނުތަކަށް ވެސް އިސްލާހު ގެނެސްގެން،" އޭނާ ވިދާޅުވި އެވެ.\nމުއައްވިޒް ވިދާޅުވި ގޮތުގައި ނުހައްގު މުއްސަނދިކަން ކުށަކަށް ހަދަން އޭސީސީން ކުރިން މަސައްކަތްކުރީ ކޮރަޕްޝަން ހުއްޓުވުމުގެ ޚާއްސަ ގާނޫނެއްގެ ތެރެއިން އެކަން ކުރުމަށެވެ. އެކަމަށް އެކުލަވާލި ބިލެއްގައި ނުހައްގު މުއްސަނދިކަން ދެނެގަތުމާއި ތަހުގީގު ހިިންގުން އަދި މުދާ ދައުލަތަށް ނެގުން ފަދަ އިޖްރާއާތުތައް ތަފްސީލުކޮށް ހިމަނާފައިވާނެ ކަމަށް އޭނާ ވިދާޅުވި އެވެ. ނަމަވެސް އެ ބިލް މަޖިލީހާ ހަމައަކަށް ނުފޮނުވަ އެވެ.\nވިލިމާލޭ ދާއިރާގެ މެމްބަރު އަހުމަދު އުޝާމް ވިދާޅުވީ ނުހައްގު މުއްސަނދިކަން ކުށަކަށް ހެދުމަކީ ކޮރަޕްޝަނާ ދެކޮޅަށް އެޅޭ އެންމެ މުހިންމު ފިޔަވަޅަށް ވެގެންދާނެ ކަމަށެވެ. އެއާ އެކު މިހާރު އަމަލު ކުރަމުން އަންނަ ކޮރަޕްޝަން ހުއްޓުވުމާއި މަނާކުރުމުގެ ގާނޫނަށް އިސްލާހު ގެނައުމަކީ ނަތީޖާ ނެރެން މުހިންމު ކަމެއް ކަމަށް އޭނާ ވިދާޅުވި އެވެ. އަދި މާލީ ބަޔާންތައް ހުށަހެޅުމުގައި ހުރި ހަމަނުޖެހޭ އުސޫލުތައް ވަރުގަދަކޮށް، ގާނޫނަށް ބަދަލު ގެންނަން ޖެހޭ ކަމަށް ވެސް އޭނާ ދެކެވަޑައިގަންނަވަ އެވެ.\n"މިއީ މީގެ ފުރަތަމަ ފިޔަވަޅެއް ކަމަށް ވެދާނެ. މިވަގުތު ހުރި ލޫޕް ހޯލްސްތަކަށް ހައްލު ގެނެވޭނެ މި އިސްލާހު ފާސްވެގެން. އެކަމަކު އެސެޓް ޑިކްލަރޭޝަން ހަރުދަނާކޮށް އޮޑިޓަ ޖެނެރަލްގެ ގާނޫނަށް ވެސް އިސްލާހުތަކެއް އެބަ އައިސްގެން ނޫނީ މީގެ މަގްސަދު އެއްކޮށް ހާސިލެއް ނުވާނެ،" އޭނާ ވިދާޅުވި އެވެ.\nއުޝާމް ވިދާޅުވި ގޮތުގައި ނުހައްގު މުއްސަނދި ކަމުން ހޯދާ މުދަލާއި ފައިސާއާ މެދު އަމަލު ކުރާނެ ގޮތްތަކެއް ބިލުގައި ނެތަސް، މަޖިލީހުން ބިލް ފާސްވެގެން ދާން ޖެހޭނީ އެފަދަ މުދަލާ މެދު އަމަލު ކުރާނެ ގޮތްތަކެއް ވެސް ކަނޑައެޅިގެންނެވެ.\nނުހައްގު މުއްސަނދިކަން ކުށަކަށް ހެދުމަކީ ކޮރަޕްޝަނާ ދެކޮޅަށް އެޅޭ އެންމެ ވަރުގަދަ ފިޔަވަޅު ކަމަށް ބެލިދާނެ އެވެ. ނަމަވެސް އެކަން ކުށަކަށް ހެދުން ފުރިހަމަކުރަން ދެން ކުރަން ހުރި ކަންކަން ވެސް އެބަ ހުއްޓެވެ. މިއީ ނަމެއްގައި ގެންނަ ބަދަލެއް ނޫންކަން ރައްޔިތުންނަށް ދައްކައިދީ، ނަތީޖާއާ ހަަމައަށް ވާސިލްކޮށް ދިނުމުގެ އިހްލާސްތެރިކަން ދެނެގަންނަ އިމްތިހާން މި އޮތީ އައިސް ޖެހިފަ އެވެ.\nއިތުރު ލިޔުންތައް ރައްޔިތުންގެ މަޖިލިސް ކޮރަޕްޝަން ގާނޫނުލް އުގޫބާތު


Spanish Laliga: Sevilla ge mahchah Barca kuri hoadhaifi\nސްޕެނިޝް ލަލީގާ: ސެވިއްޔާގެ މައްޗަށް ބާސާ ކުރިހޯދައިފި\nސެވިއްޔާ އަތުން ބާސާ މޮޅުވީ 0-4 ގެ ތަފާތުބޮޑު ނަތީޖާއަކުން\nކ. މާލެ |7އޮކްޓޯބަރ 2019 | ހޯމަ 18:20 | 1,860\nބާސާގެ ކުޅުންތެރިން އުފާ ފާޅު ކުރަނީ - ގެޓީ އިމޭޖާސް\nސްޕެނިޝް ލަލީގާގައި ސެވިއްޔާގެ މައްޗަށް ބާސެލޯނާއިން ކުރިހޯދައިފިއެވެ.\nއާދީއްތަ ދުވަހުގެ ރޭ ކުޅުނު މެޗުން ސެވިއްޔާ އަތުން ބާސާ މޮޅުވީ 0-4 ގެ ތަފާތުބޮޑު ނަތީޖާއަކުންނެވެ.\nބާސާ ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށް ރަނގަޅަށް ކުޅެމުންދިޔައީ އެޓީމުންނެވެ. އެގޮތުން އެޓީމުން ވަނީ ސެވިއްޔާގެ ހާފަށް ބާރުބޮޑުކޮށް ހަމަލާތައް އުފައްދާފައެވެ.\nބާސާއިން މެޗުގެ ލީޑު ނެގީ 27 ވަނަ މިނެޓުގައެވެ. މި ލަނޑު ނެލްސަން ސެމޭޑޯގެ އެހީތެރިކަމާއެކު ކާމިޔާބުކުރީ ލުއިސް ސުއަރޭޒްއެވެ. އޭގެ ފަސް މިނެޓު ފަހުން އާތަރ ގެ އެހީތެރިކަމާއެކު އާޓޫރޯ ވިޑާލް ވަނީ ލީޑު ފުޅާކޮށްފައެވެ.\nބާސާގެ ތިންވަނަ ލަނޑު 35 ވަނަ މިނެޓުގައި އާތަރ ގެ އެހީތެރިކަމާއެކު އުސްމާން ޑެމްބެލޭ ކާމިޔާބުކުރި އިރު، ފުރަތަމަ ހާފް ނިމުނީ 0-3 ގެ ނަތީޖާއިން ސެވިއްޔާގެ މައްޗަށް ބާސާ ކުރީގައި އޮވެގެންނެވެ.\nދެވަނަ ހާފް ފެށިގެންވެސް ރަނގަޅަށް ކުޅެމުންދިޔައީ ބާސާއިންނެވެ. އެގޮތުން އެޓީމުން ވަނީ ސެވިއްޔާގެ ގޯލަށް ނުރައްކާކޮށް ގިނަ ހަމަލާތައް މި ހާފްގައިވެސް އުފައްދާފައެވެ.\nބާސާގެ ހަތަރުވަނަ ލަނޑު 80 ވަނަ މިނެޓުގައި ކާމިޔާބުކުރީ އަނިޔާއިން ސަލާމަތްވެ ކުޅެން ނިކުތް ލިއޮނެލް މެސީއެވެ. އޭނާ މި ލަނޑު ކާމިޔާބުކުރީ ލިބުނު ހިލޭ ޖެހުމަކުންނެވެ.\nމެޗުގެ 88 ވަނަ މިނެޓުގައި ބާސާގެ އެރާޔޯ އަދި ޑެމްބެލޭއަށް ރެފްރީ ވަނީ ސީދާ ރަތް ކާޑު ދައްކާ ދަނޑުން ފޮނުވާލައިފައެވެ. އެގޮތުން މެޗުގެ ފަހުވަގުތުކޮޅު ބާސާއިން ކުޅެފައިވަނީ ނުވަ ކުޅުންތެރިންނާއެކުގައެވެ.\nމި ނަތީޖާއާއެކު ބާސާ ވަނީ ކުޅުނު 8 މެޗުން 16 ޕޮއިންޓް ހަމަކޮށް ޕޮއިންޓް ތާވަލުގެ ދެވަނައަށް ޖެހިލާފައެވެ. މެޗުން ބަލިވި ސެވިއްޔާ އޮތީ ކުޅުނު 8 މެޗުން ލިބުނު 13 ޕޮއިންޓާއެކު ޕޮއިންޓް ތާވަލުގެ ހަވަނައިގައެވެ.


Kanduthakuge dhuvahaa gulhigen dhiraagu ge haassa message eh\n07:10pm | Wednesday, 05 August 2020\nކަނޑުތަކުގެ ދުވަހާ ގުޅިގެން ދިރާގުން ހާއްސަ މެސެޖެއް\n"ނިއު ނޯމަލް" ނުވަތަ އާ އާންމު ހާލަތަށް ދިޔުމަށް އަހަރުމެން މިދަނީ ތައްޔާރުވަމުންނެވެ. ގައުމުތަކުން ފުރަބަންދު އުވާލާ، އޮފީސްތަކާއި ވިޔަފާރިތައް އަލުން ހުޅުވާ، ބޭރައް ނިކުމެ އުޅެން މަދު މަދުން މިދަނީ ހުއްދަ ލިބެމުންނެވެ. މިގޮތަށް ބޭރަށް ނިކުމެ އުޅެވުނަސް މާސްކް އެޅުންވަނީ ކޮންމެހެން ލާޒިމް ކޮށްފަ އެވެ. އަދި ޑިސްޕޯސަބަލް ގްލޯވްސް ނުވަތަ އެއްފަހަރު ބޭނުންކޮށްފައި އެއްލާލަންޖެހޭ އަންގި ފަދަ ތަކެތި ބޭނުން ކުރުން ވަނީ ގިނަވެފައެވެ.\nއެހެންކަމުން، މިފަދަ އެއްފަހަރު ބޭނުންކުރަން ޖެހޭ އަންގި، މާސްކް އަދި ޕްލާސްޓިކް ކޮތަޅު ފަދަ ތަކެތި ނައްތާލުމުގައި ވަރަށް ބޮޑަށް ސަމާލުކަން ދޭން ވަނީ ޖެހިފަ އެވެ. ސަބަބަކީ މިފަދަ ތަކެތި ރައްކާތެރިގޮތުގައި ނައްތާނުލެވިއްޖެ ނަމަ، އަހަރުމެންގެ ވަށައިގެން މިވާ ކަނޑުތަކާ ފަރުތަކަށް އޭގެ ސަބަބުން ނުހަނު ނޭދެވޭ އަސަރުކުރާނެތީ އެވެ.\nމި ރާއްޖެއަކީ ކަނޑުތަކާއި އޭގައިވާ ދިރުންތަކަށް ބަރޯސާވެފައިވާ ގައުމެއް ކަމުގައި ވުމުން، ކަނޑުތައް ރަނގަޅަށް ބެލެހެއްޓުމަކީ ކޮންމެ މީހެއްގެވެސް ފަރުދީ ޒިންމާއެއްކަން ޔަގީނެވެ. މިއަދު ކަނޑުތަކުގެ ދުވަސް ފާހަގަކުރަމުންދާއިރު، ދިރާގުން ހަނދާންކޮށްދޭން ބޭނުންވި މެސެޖަކީ މިއީ އެވެ. ރައްކާތެރިގޮތުގައި ޕީޕީއީ، މާސްކް އަދި އަންގި ފަދަ އެއްފަހަރު ބޭނުންކޮށްފައި އެއްލާލާ ޕްލާސްޓިކް ނައްތާލުމުގެ މުހިންމު ވާހަކަ އެވެ.\nމަގުމައްޗަށާއި މީހުން އުޅޭ ސަރަހައްދުތަކަށް މިފަދަ ތަކެތި އުކާލުމުގެ ނޭދެވޭ އާދަތަކާ ދުރުވުމަކީ ހުރިހާ އެންމެންގެވެސް ފަރުދީ ޒިންމާއެކެވެ. މިކަމުގެ ސަބަބުން ސީދާ ގޮތުން ކުރާ ސިއްހީ ނޭދެވޭ އަސަރުތަކުގެ އިތުރުން، މިތަކެތި ކަނޑުތަކަށް އެޅުމުން ލިބޭ ގެއްލުންވެސް ނުހަނު ބޮޑެވެ. އެއް ކާރިސާއިން އަރައިނުގަނެވެނީސް އަނެއް ކާރިސާއަށް ދިޔަ ނުދިޔުމަކީ ހުރިހާ އެންމެންވެސް އެކަމަށް ސަމާލުވާންޖެހޭ ކަމަކެވެ.\nތިމާވެށި ހިމާޔަތް ކުރުމަކީ ދިރާގުގެ އިޖްތިމާއީ ޒިންމާގެ ދަށުން ވަރަށް ބޮޑު އިސްކަމެއްދޭ ކަމަކަށްވާއިރު، ދިރާގުން ވަނީ ކަނޑުތަކުގެ ހިމާޔަތުގައި އަޑު އުފުލާފައެވެ. 2016 ވަނަ އަހަރުގެ އޮކްޓޯބަރު މަހު ދިރާގާއި ޕާލޭ މޯލްޑްވިސް ގުޅިގެން ފެށި "ފޯ ދި އޯޝަންސް" ކެމްޕެއިންގެ ދަށުން އެއްފަހަރު ބޭނުންކޮށްފައި އުކާލެވޭ ޕްލާސްޓިކް ކޮތަޅު ބޭނުން ކުރުން ހުއްޓުވުމަށް ބާރު އަޅާ އަދި ރީ-ޔޫސަބަލް ކޮތަޅު ބޭނުން ކުރުން އާދައަކަށް ހެދުމަށް ވަނީ ގޮވާލާފަ އެވެ.\nމި ކެމްޕެއިންގެ ދަށުން މުހިންމު ކަންތައްތަކެއް ދިރާގުން ވަނީ ކޮށްފަ އެވެ. އެގޮތުން، ދިރާގުން ވަނީ ރީ-ޔޫސަބަލް ކޮތަޅު ރާއްޖޭގެ އެކި ކަންކޮޅުތަކަށާއި ސްކޫލްތަކަށް ހަދިޔާކޮށްފަ އެވެ. ހަމައެއާއެކު، ގޮނޑުދޮށާއި ފަރުތައް ސާފުކުރާ ޕްރޮގުރާމްތަކުގައި ދިރާގާއި ދިރާގުގެ މުވައްޒަފުން އަމަލީގޮތުން ބައިވެރިވެ އެވެ. މި އަހަރު ދިރާގު ކަލަންޑަރުގެ ކޮންމެ މަހެއް ޚާއްސަ ކޮށްފައިވަނީ ވެސް ކަނޑުތަކަށް ކުނި ނޭޅުމަށް ހޭލުންތެރިކަން އިތުރުކުރުމަށެވެ.\nމީގެ އިތުރުން، ދިރާގުގެ ހުރިހާ އޮފީހެއްގައި އެއްފަހަރު ބޭނުން ކުރާ ޕްލާސްޓިކް ފެންފުޅި ގެންގުޅުން މަނާކުރުމަށް ފިޔަވަޅުއަޅައި މިކަމާ ގުޅިގެން އާންމުންގެ މެދުގައި ޕްލާސްޓިކާ ދެކޮޅަށް ހޭލުންތެރިކަން އިތުރުކުރުމަށް ފުޅާ ދާއިރާއެއްގައި ކެމްޕެއިނެއް ފެށި ފުރަތަމަ ދިވެހި ކުންފުންޏަކީވެސް ދިރާގެވެ.\nރާއްޖޭގެ ނާޒުކު ތިމާވެއްޓަށް އަޅަމުން ދާ ކުނީގެ މިންވަރު މަދެއް ނޫނެވެ. މިކަމުގެ ސަބަބުން ރީތި ފަރުތަކާއި ކަނޑުއަޑީގެ ތަފާތު ދިރުންތަކާއި މަސްމަހާމެއްސަށް އެތައް ނޭދެވޭ އަސަރުތަކެއް ކުރެމުންދެ އެވެ. އަހަރުމެންނަށް ބޭނުންވާ އޮކްސިޖަންގެ ބޮޑު ބައެއް ލިބެނީ ކަނޑުންނެވެ. ކަނޑުތަކުން އަހަރުމެންނަށް ކާނާ ލިބެ އެވެ. އަދި ދުނިޔޭގެ ވަޔާ، ފެނާ، މޫސުން ހިފެހެއްޓުމުގެ އެންމެ ބޮޑު ދައުރެއް އަދާ ކުރަނީވެސް ހަމަ ކަނޑުންނެވެ. ކަނޑުތަކުގެ ސަލާމަތަކީ އަހަރުމެންގެވެސް ސަލާލަމަތެވެ.


Fuluhun ge agu vattaalumakee islaaheh noon: Raees | Mihaaru\nރައީސް މިއަދު ނޫސްވެރިންނާ ވާހަކަފުޅު ދައްކަވަނީ: ފުލުހުންގެ މުއައްސަސާގެ އަގު ވެއްޓޭގޮތަށް ވާހަކަ ދައްކަމުންދާތީ ރައީސް ކަންބޮޑުވުންފާޅުކުރެއްވި. --ފޮޓޯ/ރައީސް\n23 ޖޫން 2020 - 23:14 30 comments\nރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމުގައި، ފުލުހުންގެ ދިފާއުގައި އެމަނިކުފާނު މިގޮތަށް ވިދާޅުވީ މަޖިލީހަށް ހުށަހަޅާފައިވާ ފުލުހުންގެ ހިދުމަތުގެ ބިލާ ގުޅޭ ގޮތުން އެމްޑީޕީގެ މެމްބަރުން ހިޔާލުފާޅުކުރާއިރު، ފުލުހުންނަށް ބޮޑެތި ފާޑުކިއުންތަކެއް އަމާޒުކޮށްފައި ވަނިކޮށެވެ.\nފުލުހުންނަކީ އިތުބާރު ގެއްލިފައިވާ މުއައްސަސާއެއް ކަމަށް ބުނެ ބޮޑެތި ބާރުތައް ދިނުމާ ވެސް ބައެއް މެމްބަރުން ދެކޮޅެވެ.\nރައީސް ވިދާޅުވި ގޮތުގައި ކޮންމެ ބައެއްގެ ތެރޭގައި ވެސް އިސްލާހު ކުރަން ޖެހޭ ކަންކަން ހުންނާނެ އެވެ. ވަކި ފަރުދަކު ނުވަތަ ވަކި ބައަކު ކޮށްފައިވާ ކަމެއްގެ ސަބަބުން މުޅި މުއައްސަސާގެ އަގު ވެއްޓޭގޮތަށް ވާހަކަ ދެއްކުމަކީ މުއައްސަސާ އިސްލާހު ކުރުމުގެ ބޭނުމުގައި ކުރާ ކަމެއް ނޫން ކަމަށް ވެސް ވިދާޅުވި އެވެ.\n"އޭގެ ސަބަބުން އުފެދެނީ ފިތުނަ އާއި ނަފްރަތާއި ބައިބައިވުން،" ރައީސް ވިދާޅުވި އެވެ.\nފުލުހުންނާއި ސިފައިންގެ މުއައްސަސާ އިން އަންނަނީ ގައުމުގެ ސަލާމަތާއި މިނިވަންކަމާއި މުޖުތަމައުގެ ހަމަޖެހުމަށްޓަކައި ވަރަށް ބުރަ މަސްއޫލިއްޔަތުތަކެއް އަދާކުރަމުން ކަން ފާހަގަކުރެއްވި އެވެ. ކޮވިޑް-19 ގެ ބަލިމަޑުކަމުގައި ވެސް ފުލުހުންނާއި ސިފައިންގެ ޚިދުމަތަކީ ބޮޑު ގުރުބާނީއެއް ކަމަށް ރައީސް ސިފަކުރެއްވި އެވެ.\nއެ ދެ މުއައްސަސާގައި އިސްލާހުކުރަން ޖެހޭ ހުރިހާ ކަމެއް ކުރައްވާނެ ކަމުގެ ޔަގީންކަން ވެސް ރައީސް ދެއްވި އެވެ. ސިފައިންނާއި ފުލުހުންގެ ޚިދުމަތް ކުރިއަރުވައި ތަރައްގީކުރަން ކުރަން ޖެހޭ ކަންކަން ވެސް ކުރާނެ ކަމަށް ވިދާޅުވި އެވެ.\nމިހާރު އަމަލުކުރަމުން އަންނަ ފުލުހުންގެ ގާނޫނަކީ 2008 ވަނަ އަހަރުން ފެށިގެން އަމަލުކުރާ ގާނޫނެކެވެ. މަޖިލިހަށް ހުށަހެޅި ބިލްގައި، ފުލުހުންގެ މުއައްސަސާ އިސްލާހު ކުރަން ވަރަށް ރަނގަޅު ކަންކަން ހިމަނާފައިވެ އެވެ. އެކަމަކު ވެރިކަން ހިންގާ ފަރާތުގައި ހުންނަން ޖެހޭ ބޮޑެތި ބާރުތަކެއް ބިލުން މަޖިލީހަށް ލިބިދޭ ގޮތަށް އޮތުމުން ބައެއް މެމްބަރުންގެ ކަންބޮޑުވުން އެބަހުއްޓެވެ.\nއިތުރު ލިޔުންތައް ޕޮލިސް އެމްއެންޑީއެފް ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލިސް


bml in islamic banking ge hidhumai tha aaraf koffi.\nބީއެމްއެލް އިން އިސްލާމިކް ބޭންކިންގެ ހިދުމަތް ތައާރަފުކޮށްފި\nއިސްލާމިކް ބޭންކިންގެ ހިދުމަތް ތައާރަފު ކުރުމުގެ ގޮތުން ބީއެމްއެލްގެ ސީއީއޯ ހީލީ ވާހަކަ ދައްކަވަނީ.--ފޮޓޯ: ބީއެމްއެލް\nރާއްޖޭގެ ގައުމީ ބޭންކް، ބޭންކް އޮފް މޯލްޑިވްސް(ބީއެމްއެލް) އިން އިސްލާމިކް ބޭންކިންގެ ހިދުމަތް ތައާރަފުކޮށްފި އެވެ.\nހޮޓެލް ޖޭންގައި މިއަދު ބޭއްވި ރަސްމިއްޔާތެއްގައި މި ހިދުމަތް ތައާރަފުކޮށްދެއްވީ އިސްލާމިކް މިނިސްޓަރު މުހައްމަދު ޝަހީމް އަލީ ސައީދު އެވެ.\nއިސްލާމިކް ބޭންކިންގެ ހިދުމަތް ތައާރަފު ކުރުމަށް ބޭއްވި ރަސްމިއްޔާތުގައި ބީއެމްއެލްގެ ސީއީއޯ އެންޑްރޫ ހީލީ ވިދާޅުވީ އެ ބޭންކުން ތައާރަފު ކުރި މި ހިދުމަތުގެ ސަބަބުން ސައްތައިން ސައްތަ މުސްލިމް މި ގައުމުގެ ރައްޔިތުންނަށް ލިބިގެން ދިޔަ ބޮޑު އުފަލެއް ކަމަށެވެ.\n"މި ހިދުމަތް ތައާރަފު ކުރާއިރު ފުރަތަމަ ދެނީ ވަދީއާ ޕާސަނަލް އެކައުންޓްގެ ހިދުމަތް އެކަނި. ނަމަވެސް އަޅުގަނޑުމެން މި ހިދުމަތް އިތުރަށް ތަރައްގީ ކުރަމުން ގެންދާނީ،" ހީލީ ވިދާޅުވި އެވެ.\nއޭނާ ވިދާޅުވީ އެ ބޭންކުން ރާއްޖޭގެ އެކި ހިސާބުތަކުގައި 26 ބްރާންޗެއްގެ ހިދުމަތް ދެމުން ގެންދާއިރު، މި ހިދުމަތް ފުޅާ ކުރުމުގެ މަސައްކަތްތަކެއް ކުރާނެ ކަމަށެވެ.\n"މި ހިދުމަތް ތައާރަފު ކުރެވިގެން މި ދަނީ ގިނަ ފަރާތްތަކުގެ އެއްބާރުލުމާއި އެކު. އުންމީދަނީ ކުރިއަށް އޮތް ދެ އަހަރު ދުވަހުގެ ތެރޭގައި އިސްލާމިކް ބޭންކިންގެ ގިނަ ހިދުމަތްތަކެއް ތައާރަފު ކުރުމަށް،" ހީލީ ވިދާޅުވި އެވެ.\nއޭނާ ވިދާޅުވީ ބީއެމްއެލްއިން އިސްލާމިކް ބޭންކިންގެ ހިދުމަތް ފަރުމާކުރެވިފައިވަނީ އިސްލާމިކް އުސޫލުތަކާއި އެއްގޮތަށް ކަމަށެވެ.\n"ބީއެމްއެލް އިސްލާމިކް ފަންޑަކީ މުޅީން ވަކި އެއްޗެއް. މި ބެލެހެއްޓިގެން ދާނީވެސް މުޅިން ވަކިން،" ހީލީ ވިދާޅުވި އެވެ.\nމި ރަސްމިއްޔާތުގައި އިސްލާމިކް މިނިސްޓަރު މުހައްމަދު ޝަހީމް ވިދާޅުވީ ރާއްޖެ އިސްލާމްވި ދުވަހާއި ދިމާކޮށް ބީއެމްއެލްއިން މި ހިދުމަތް ތައާރަފު ކުރުމަކީ ތާރީހީ ކަމެއް ކަމަށެވެ.\n"ބީއެމްއެލް އިން އިސްލާމިކް ބޭންކިން ތައާރަފު ކުރުމުން ގިނަ ބައެއްގެ ހުވަފެން ހަގީގަތަކަށް ވެއްޖެ. އިސްލާމިކް ބޭންކިންގެ ނިޒާމަކީ މުސްލިމުންނާއި ގައިރު މުސްލިބުން ވެސް ގަބޫލު ކުރާ ނިޒާމެއް،" ޝަހީމް ވިދާޅުވި އެވެ.\nބީއެމްއެލް އިން ބުނީ އިސްލާމިކް ބޭންކިންގެ ހިދުމަތް ހޯދާ ކަސްޓަމަރުނަށް ޗެކް ފޮތާއި ވިސާ ޑެބިޓް ކާޑު އަދި އިންޓަނެޓު ބޭންކިންގެ ހިދުމަތުގެ އިތުރުން ޕީއޯއެސް އާއި އޭޓީއެމްގެ ހިދުމަތް ވެސް ލިބޭނެ ކަމަށެވެ.\nދެ ބަނދަރުގެ އާމްދަނީ ސިޓީ ކައުންސިލާ ހިއްސާކުރެވޭނެ ގޮތެއް ހޯދަނީ\nކޯލުކޮށްގެން ފައިސާ ހޯދާ މައްސަލަތައް އަނެއްކާވެސް އިތުރުވަނީ\nރޯދައަށް މިފްކޯގެ އާ އުފެއްދުމެއް ބާޒާރަށް


ރޭގެ ފުރަތަމަ މެޗުން ޓީމް ލޮޖިސްޓިކް މޮޅުވެ، ދެވަނަމެޗު ބޮޑުތަފާތަކުން އައިކޯސްޓް ބަލިވެއްޖެ\nމާފުށީ ޖަލުގައި ކުރިއަށްގެންދާ “ރަމަޟާން ފުޓްސަލް ކަޕް 2016” ރޭގެ ފުރަތަމަ މެޗުން ޓީމް ލޮޖިސްޓިކް މޮޅުވެ، ދެވަނަ މެޗު ބޮޑުތަފާތަކުން އައިކޯސްޓް ބަލިވެއްޖެއެވެ.\nމިގޮތުން ރޭގެ ފުރަތަމަ މެޗް ގައި ޔުނިޓް މެނޭޖްމަންޓް އާއި ބައްދަލުކޮށް ޓީމް ލޮޖިސްޓިކް މެޗް ކާމިޔާބު ކޮށްފައިވަނީ 7-2 ންނެވެ. އަދި ރޭގެ ދެވަނަ މެޗްގައި އައިވަރީ އާއި އައިކޯސްޓް ބައްދަލުކޮށް، 3-10 ން މެޗް ކާމިޔާބުކުރީ އައިވަރީއެވެ. މި ދެ މެޗްގައިވެސް ވަނީ ފޯރިގަދަ ކުޅުމެއް ފެނިގެން ގޮސްފައެވެ.\nރޭގެ ފުރަތަމަ މެޗްގެ މޮޅު ކުޅުންތެރިއަކަށް ޓީމް ލޮޖިސްޓިކްގެ އަޙްމަދު ހަމްދޫން ހޮވިފައިވާއިރު، ދެވަނަ މެޗްގެ މޮޅު ކުޅުންތެރިއަކަށް ހޮވިފައިވަނީ އައިވަރީގެ މުޙައްމަދު ޢަލީއެވެ. މި ދެ ކުޅުންތެރިންނަށް ހަނދާނީ ފިލާ ހަވާލުކޮށްދެއްވީ ޗީފް ޕްރިޒަން އޮފިސަރ އައިޝަތު ރިއުޒާ އާއި ސްޕްރިންޓެންޑެންޓް އޮފް ޕްރިޒަންސް މުޙައްމަދު ޝާހީން ޢަލީއެވެ.\nމި މުބާރާތުގައި މިރޭވެސް ދެ މެޗެއް ކުޅުމަށް ވަނީ ހަމަޖެހިފައެވެ. މިރޭގެ ފުރަތަމަ މެޗްގައި ބައްދަލުކުރާނީ ޔުނިޓް މެނޭޖްމަންޓް ޖޫނިއަރ އާއި ސެކިއުރިޓީއެވެ. އަދި ދެވަނަ މެޗްގައި ބައްދަލުކުރާނީ އޮސްކަރ އާއި ޔުނިޓް މެނޭޖްމަންޓް ސީނިއަރއެވެ.


Eid meelaadhu faahagakurumakee bidhua eh! - vNews.mv\nޢީދު މީލާދުގެ ނަމުގައި ދުވަހެއް ފާހަގަކުރުމަކީ ބިދުޢައެއް: ޢިލްމުވެރިން\nޒަމްޢަތު އަޙްމަދު ވަޙީދު Male' | 11 November 2019, 00:59\nމި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَގެ ޢީދު މީލާދުގެ ނަމުގައި ދުވަހެއް ފާހަގަކުރުމަކީ ބިދުޢައެއްކަމަށް ދީނީ ޢިލްމުވެރިން ވިދާޅުވެއެވެ.\nކޮންމެ ރަބީޢުލްއައްވަލް މަހެެއްގެ 12 ވަނަ ދުވަހަކީ ކީރިތިރަސޫލާގެ ޢީދުމީލާދު ނުވަތަ އުފަން ދުވަސްކަމަށް ކަނޑައަޅައި ބައެއް ގައުމުތަކުގައި ދަނީ ފާހަގަކުރަމުންްނެވެ.\nރަބީއުލްއައްވަލް މަހުގެ 12 ވަނަ ދުވަހު ފާހަގަކުރާ ކީރިތި ރަސޫލާގެ އީދު މީލާދާއި ގުޅިގެން އިސްލާމިކް މިނިސްޓްރީގެ ސްޓޭޓް މިނިސްޓަރ ޝައިޚް އިލްޔާސް ޖަމާލު ވަނީ ޓްވީޓެއް ކުރައްވާފައެވެ. މި ޓްވީޓުގައި ވަނީ، ރަސޫލާ صَلَّى اللهُ عَلَيْهِ وَسَلَّمَ އަަށް ތަބަޢަވާންޖެހޭ ވަކި ދުވަހެއް، ވަގުތެއް، ނުވާކަން ފާހަގަކުރައްވާފައެވެ.\nމީގެ އިތުރަށް ބައެއް މަޝްހޫރު ދީނީ ޢިލްމުވެރިންނާއި ވާހަކަދައްކާލުމުން، ހުރިހާ އިލްމުވެރިންވެސް އެއްބަސްވެވަޑައިގެންފައި ވަނީ އެ ދުވަހަކީ ދީނުގައި ފާހަގަކުރަން އޮންނަ ދުވަހެއް ނޫންކަމަށެވެ.\nޢީދު މީލާދުގެ ގޮތުގައި ފާހަގަކުރަމުންދާ ރަބީޢުލް އައްވަލްމަހުގެ 12ވަނަ ދުވަހަކީ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ ސުވަރުގެ ވަޑައިގަތް ދުވަސްކަމަށް ހުރިހާ ޢިލްމުވެރިން އިއްތިފާގުވެލައްވައެވެ. ޢިލްމުވެރިން ވިދާޅުވާ ގޮތުގައި ރަސޫލު الله صلى الله عليه وسلم އަވަހާރަވެވަޑައިގެންނެވި ފަހުން ހަތަރު ޤަރުނު (400 އަހަރު) ވަންދެން އެކަލޭގެފާނުގެ ޢީދު މީލާދު ފާހަގަ ކުރެވިފައެއް ނުވެއެވެ. އަދި އެކަލޭގެފާނު ދެކެ ނިހާޔަތަށް ލޯބިފުޅުވާ އަނބިއަނބި ކަނބަލުންނާއި އެކަލޭގެފާނުގެ އެއްވެސް ދަރިކަލަކުވެސް ނުވަތަ ދަރިކަނބަލަކުވެސް އެދުވަސް ފާހަގަ ކުރައްވާފައި ނުވާއިރު އެކަލޭގެފާނުގެ އެންމެ އަރިސް، އަދި އެކަލޭގެފާނަށްޓަކައި މުޅި ޖާނާއި މާލު ހޭދަކޮށްގެން ތިބި މަތިވެރި އަޞްޙާބު ބޭކަލުން އެކަލޭގެފާނުގެ ޢީދު މީލާދު ފާހަގަ ކުރައްވާފައެއްް ނުވާކަމަށް ޢިލްމުވެރިން ވިދާޅުވެއެވެ. އަދި އޭގެފަހުން އައި އެންމެ ހެޔޮ ދެ ޤަރުނު ކަމުގައިވާ ތާބިޢީންނާއި އަސްބާޢުއް ތާބިޢީންގެ ޒަމާނުގައިވެސް އެކަން ކޮށްފައި ނުވާކަން ޢިލްމުވެރިން ފާހަގަކުރައްވައެވެ.\nމީގެ އިތުރަށް އުންމަތުގެ އެންމެ މަޝްހޫރު ހަތަރު އިމާމުން ކަމުގައިވާ (އިމާމް އަބޫ ޙަނީފާ، މާލިކް، ޝާފިޢީ އަދި އަޙުމަދު ބިން ޙަންބަލް، ފަދަ ބޭބޭކަލުންވެސް) އެދުވަސް ފާހަގަ ކުރައްވާފައި ނުވާކަމަށާއި ސަލަފުންގެ ޢިލްމުވެރިންވެސް އެކަން ކޮށްފައި ނުވާކަން ޢިލްމުވެރިން ވިދާޅުވެއެވެ.\nޢީދު މީލާދު ފާހަގަކުރުމަކީ މިސްރުން ފެށިގެން އުޅޭ ކަމެއްކަން ފާހަގަކުރައްވާ ދީނީ ޢިލްމުވެރިޔާ އައްޝައިޚް ޑރ އަބްދުﷲ ޖަމީލު، އަދި ޝެއިޚް އަޙްމަދު މައުމޫނު ވިދާޅުވީ އިސްލާމީ އުންމަތުގެ ބޮޑެތި ޢިލްމުވެރިން މިދުވަސް ފާހަގަ ނުކުރައްވާ ކަމަށެވެ. އަދި ސައުދީއަރަބިއްޔާ އާއި ބަޙްރެއިން ފަދަ ބޮޑެތި އިސްލާމީ ދައުލަތްތަކުންވެސް މި ދުވަސް ފާހަގަ ނުކުރާކަމަށެވެ.\nއީދު މީލާދު ފާހަގަކުރުމަކީ ނަސާރާއިން ކުރަމުންދާ ކަމެއްކަމަށާއި އެކަން މިސްރުގައި އުޅޭ މުސްލިމުންގެ ތެރެއިން ބަޔަކު ދީނީ ކަމެއްގެ ގޮތުގައި ކުރާކަން ފާހަގަކުރައްވާ ޝެއިޚް ޑރ. ޖަމީލު ވިދާޅުވީ މި ސަރަހައްދުން މެލޭޝިޔާގައިވެސް މިދުވަސް ފާހަގަކުރަމުންދާ ކަމަށެވެ.\nކީރިތިރަސޫލާގެ ޢީދުމީލާދު ފާހަގަކުރުމަކީ އޮންނަ ކަމެއް ނޫން. އެކަލޭގެފާނު ސުވަރުގެ ވަޑައިގެންނެވީ ރަބީޢުލްއައްވަލްމަހުގެ 12ވަނަ ދުވަހު. އެއީ އަޞްޙާބު ބޭކަލުންވެސް ކުރެއްވިކަމެއްނޫން. ދީނީ ޢިލްމުވެރިންވެސް ނުކުރައްވާ. އެކަމަކީ މިޞްރުހިސާބުން އައިސްގެން އުޅޭކަމެއް. ނަޞާރާއިން ކުރާކަމެއް އެއީ އީސާގެފާނުގެ އުފަންދުވަސް ފާހަގަކުރުމުގެ ގޮތުން ވަކި ދުވަހެއް ކަނޑައަޅައިގެން އެދުވަސް ފާހަގަކުރުން. އެކަން އެހެން ކުރާތީ މުސްލިމުންގެތެރެއިންވެސް ބައެއް ހިސާބުގެ މީހުން، ޚާއްސަކޮށް މިސްރުގެ ބައެއް މީހުން މިއީ އެބައިމީހުންނަށްވެސް ކުރެވިދާނެކަމެއްކަމަށް ބުނެ އެކަން އެހެން ކުރަނީ.\nޝައިޚް މައުމޫނު ވިދާޅުވީ މިއީ ސުންނަތުން ސާބިތުވާކަމެއް ނޫންކަމަށާއި މިކަން ހިމެނެނީ މުސްލިމުންގެ ތެރޭގައި ހިމެނޭ ސޫފީން ކުރާ ކަމެއްގެ ތެރޭގައިކަމަށެވެ. ސޫފީންނަކީ ކީރިތި ރަސޫލު الله صلى الله عليه وسلم އާއި އެކަލޭގެފާނުގެ އަހުލުބައިތުންނަށް ސަނާކިޔުމުގައި ހައްދުފަހަނައަޅާފައިވާ ބައެއްކަމަށްވެސް އިލްމުވެރިން ފާހަގަކުރައްވައެވެ.\nސުންނަތުން ސާބިތުވާކަމެއް ނޫން އީދުމީލާދު ފާހަގަކުރުން އެއީ. ކޮންމެ ދުވަހަކީވެސް އެކަލޭގެ ފާނުގެ މާތްކަން ހަނދާންކޮށް، އެކަލޭގެ ފާނު އުޅުއްވިގޮތްތަކަށް އުޅެ އެކަލޭގެ ފާނުގެ ސުންނަތާއި އަޚްލާގަށް އުޅެންޖެހޭ ދުވަހެއް.\nޑރ. އިޔާޒު އަބްދުއްލަތީފް ވިދާޅުވީ ރަބީޢުލް އައްވަލްމަހުގެ 12ވަނަ ދުވަހަކީ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ ސުވަރުގެ ވަޑައިގަތް ދުވަސްކަމަށް ހުރިހާ ޢިލްމުވެރިން އިއްތިފާގުވެލައްވާކަމަށެވެ.\nއެހެންކަމުން މިދުވަސް މިގޮތަށް ފާހަގަކުރުމަކީ އެކަމުގައި އެތައް ނުބައެއް އެކުލެވިގެންވާ ކަންތައްތަކެއްކަމަށް ޑރ އިޔާޒު ވިދާޅުވިއެވެ.\nރަބީއުލް އައްވަލް މަހުގެ 12ވަނަ ދުވަހަކީ ރަސޫލު الله صلى الله عليه وسلمގެ އުފަންދުވަސް ނުވަތަ އީދު މީލާދުކަމަށް ބަލައިގެން އެދުވަސް ފާހަގަކުރާނަމަ އެތައް ނުބައެއް މިކަމުގައި އެބަވޭ. އެގޮތުުން އެދުވަހަކީ އެކަލޭގެ ފާނުގެ އުފަންދުވަސް ނޫން ދުވަހެއް އެދުވަސްކަމަށް ބަލައިގެން ދޮގު މައުލޫމާތު ފެތުރުން، ރަސޫލު الله صلى الله عليه وسلم ކުރައްވާފައި ނުވާކަމެއް ދީނުގެ ތެރެއަށް ވެއްދުން، އެކަލޭގެފާނު މި ދުނިޔެ ދޫކުރެއްވި އިރުވެސް ދީން ފުރިހަމަ ނުވާކަމަށް ގަބޫލުކުރުން، އެކަލޭގެފާނު މި ދުނިޔެއާއި ވަކިވެ ވަޑައިގެންނެވި މަތިވެރިދުވަހަކަށް ހަދާ އެދުވަސް ފާހަގަކުރުން. އެހެންވީމާ މި ބިދުޢަވެރި ކަންތަކުން ދުރުހެލިވުމަށް ނަސޭހަތްތެރިވަން\nޢިލްމުވެރިންވަނީ މި ސަބަބުތަކަށްޓަކައި މިފަދަ ބިދުޢަވެރި ކަންތައްތަކުން ދުރުހެލިވުމަށް ނަސޭހަތްތެރިވެވަޑައިގެންފައެވެ. އަދި ކީރިތި ރަސޫލު الله صلى الله عليه وسلم އަށް މާތްކޮށް ހިތުމަށްޓަކާ ވަކި ދުވަހެއް ފާހަގަނުކޮށް، އެކަލޭގެފާނުގެ މަތިވެރި ޚުލްޤުފުޅާއި، ސުންނަތާއި އެއްގޮތަށް ހުރިހާ ދުވަހެއްގައިވެސް ޢަމަލުތައް ބެހެއްޓުމަށް ޢިލްމުވެރިން ނަސޭހަތްތެރިވެ ވަޑައިގަންނަވައެވެ.\nجزاهم الله، ތިގޮތް އަޅުގަޑު ޤަބޫލުކުރަން. ހަމަތިޔަބީދައިން ވިސްނަވާ އެކަލޭގެފާނު ނުގެންގުޅުއްވާ ހަރުކަށިގޮތްތައް، އެކަލޭގެފާނަށާއި އިސްލާމްދީނަށް ލޯބި ކުރުމުގެ ނަމުގައި ގެންގުޅުއްވުން ހުއްޓަވާލަ ދެއްވަންވީނު.


އީޝަލް (ތިންވަނަ ބައި) | Esfiya - Dhivehi Vaahaka Site\nމާޒް އެތަނުން ދާން ހިނގައިގަތުމުން “މާޒް” މަލަކް މާޒާއި އެއްވަރުކުރަމުން ގޮވާލިއެވެ. އަދި މާޒަށް ގަނޑުކޮޅެއް ދިނުމަށްފަހު ހީލަމުން އެތަނުން ދިޔައެވެ. އޭގައި ވަނީ މަލަކްގެ ފޯނު ނަންބަރެވެ. މާޒް ފަސްއެނބުރި އަޔާނަށާއި މަލަކްއަށް ބަލާލުމަށްފަހު އެތަނުން ދިޔައެވެ.\nއަޔާނާއި މަލަކްގެ ބައްޕަ މިދުނިޔާއި ޢަލްވަދާއު ކިޔުމަށްފަހު މަލަކްގެ ކަންތައްތައް ބައްޕައެއް ފަދައިން ބަލަނީ އަޔާނެވެ. އަޔާންގެ އުމުރުން މިހާރު 32 އަހަރުވީއެވެ. ވޭތުވެދިޔަ އަހަރުތަކުގައި 21 އަހަރުގެ މަލަކްގެ ހުރިހާ ކަމެއް ބަލާ އަދި ގޯސްކޮށް އުޅޭނަމަ ނަސޭހަތްލާދީ ހަދާނީވެސް ހަމަ އަޔާނެވެ. އެމީހުންގެ މަންމައަކީ އެކުދިންނަށް ސަމާލުކަމެއްދީ، އަޅާލާ މީހެއް ނޫނެވެ. ދެން ހުންނާނީ އަޔާނަށްވުރެ ދެއަހަރުން ދޮށީ އޭނާގެ ދޮންތަ ނޫރާއެވެ. އަޔާނެކޭ އެއްފަދައިން ނޫރާވެސް ކޮމްޕްނީގައި އަޔާންއާއި އެކު ބުރަކޮށް މަސައްކަތް ކުރަމުން ދެއެވެ.\nމާޒަށް ގެޔަށް ދެވުން އިރު ހުރީ އިރުއޮއްސިފައެވެ. މާޒްމެންގެ ގެއަކީ ކުޑަކުޑަ ގެއެކެވެ. ދެކޮޓަރިއާއި ސިޓިންރޫމަކާއި ކާގެއެއް ހިމެނެއެވެ. ބަދިގެއާއި ކާތަނަކީ އެއްތަނެކެވެ. “ދަރިފުޅާ ކޮބާ ތިއައީތަ؟” މާޒްގެއަށް ވަނުމުން މާޒްގެ މަންމަ ސާދިޔާ ބުންޏެވެ. “މަންމަ އެއްޗެއް ކައިފިންތަ؟” މާޒް މަންމައާއި ސުވާލުކޮށްލިއެވެ. “މަންމަ ކައިފިން. ތިތިބި ދެބެން އެތިބެނީ ޓީވީއަށް ގެއްލިހުސްވެފަ.” ޓީވީ ބަލަން އިން އަންހެން ކުއްޖަކަށާއި ފިރިހެން ކުއްޖަކަށް އިޝާރާތްކޮށް ސާދިޔާ ބުނެލިއެވެ. “ނިޔާޒު! ޔޫނާ! ޓީވީ ނިއްވާލާފާ އަވަހަށް ކޮންމެވެސް އެއްޗެއް ކާންދޭ” މާޒް ދެކޮއްކޮގެ ގައިގައި ލޯބިން ފިރުމާލަމުން ބުނެލިއެވެ. “ދޮންބެ މިއަދު ހާދަ ލަސްވީ ކީއްވެ؟” މާޒަށް ވުރެ5އަހަރުން ހަޤު ޔޫނާ ބުނެލިއެވެ. “އެއީ ކުޑަ ކަމެއްދިމާވީ” މާޒް ޖަވާބުދިނެވެ.\nމާޒްގެ ހުރިހާވެސް އެއްޗަކީ އޭނާގެ އާއިލާއެވެ. މާޒްގެ އުފަން ރަށުން ފިލައިގެން އައިސް މާލެ ބަދަލުވާން ޖެހުނީވެސް އޭނާގެ ބައްޕަގެ ސަބަބުންނެވެ. އޭނާގެ ބައްޕައެކޭ ޖަނަވާރެކޭ ތަފާތެއް ނެތެވެ. އެންމެ ކުޑައިރުއްސުރެވެސް އޭނާއަށް ފެންނަމުން ދިޔައީ އަބަދު ބައްޕަ، މަންމައަށް އަނިޔާ ކުރާ މަންޒަރެވެ. އެފަކީރު ނުނިދާ އުޅުނީ ކިތައް ރޭ ކިތައް ދުވަހުކަމެއް ނޭނގެއެވެ. މާޒަކީ އޭރު ކުޑަކުއްޖެއްކަމުން މާޒަށް އެކަން ހުއްޓުވުމުގެ އެއްވެސް ބާރެއްލިބިފައެއް ނުވެއެވެ. މާޒްގެ އުމުރުން އެންމެ 19 އަހަރުގައި އޭނާ މާލެއަށް ބަދަލުވާން ނިންމީ އެއާއިލާގެ ރައްކާތެރިކަމަށްޓަކައެވެ. ނިޔާޒާއި ޔޫނާއަކީ މާޒަށްވުރެ ކުޑަދެ ކުދިންކަމުން އެދެބެންގެ ޒިންމާވެސް 23 އަހަރުގެ މާޒްދިޔައީ ނަގަމުންނެވެ. މިގޮތުގައި4އަހަރު ވޭތުވީއިރުވެސް އެކުދިންގެ ބައްޕަގެ އެއްވެސް ޚަބަރެއް ނުވެއެވެ. ބައްޕައާއި ނުލާއުޅެން ޖެހުނުނަމަވެސް، މާޒަށް ހިތްހަމަޖެހުމެއް ގެނެސްދެނީ ދަރިންނަށްޓަކައި ޤުރުބާންވަމުންދާ އޭނާގެ މަންމައާއިމެދު ވިސްނާލުމުންނެވެ.\n“ކީއްވެ ނުނިދާ ތިއުޅެނީ؟ ކޯއްޗެއްތީ؟” ކަތުރުން ކޮޓަރީގައި އެއްޗެއް ކަފަން އިން އީޝަލް ފެނިފާ އީޝަލްގެ މަންމަ އެހިއެވެ. “ބައްޕަގެ ކޯޓެއް. އަލަމާރިން ފެނުނީ.” އީޝަލް ކުޑަކޮށް ހިނިތުންވެލާފައި ޖަވާބުދިނެވެ. “ތިއޮތީ ހަލާކުވެފައެއްނު.” މަންމަ ބުންޏެވެ. “ލައްބަ އެހެންވެ އެތަންމިހަދަނީ.” މާދަން ބައްޕައަށް ދޭންވެގެން.” އީޝަލް ތިނޯހަށް ބަރަނިފަށް ލައްވަމުން މަންމައަށް ޖަވާބުދިނެވެ. “ދެން ދޭ އަވަހަށް ނިދަން. ލައިޓް ދިއްލާފަހުރީމަ އާލިޔާއަށް ނިދަން އުދަގޫވާނެ.” މިހެން ކިޔާ ކޮޓަރީގެ ލައިޓް ނިއްވާލުމަށްފަހު މަންމަ އެކޮޓަރިން ނިކުމުގެން ދިޔައެވެ. މަންމަ ދިޔުމުން ފޯނުގެ ފެލެޝް އިން އަލި އަޅުވައިގެން އެ ކޯޓު ހަދަން ފެށިއެވެ.\nފަތިހުގެތެތް ފިނިކަން ކެނޑި އިރުގެ ހޫނުކަން ދުނިޔެމައްޗަށް ވެރިވެއްޖެއެވެ. ހުމޭރާ ގޭތެރެސާފުކުރުމުގެ މަސައްކަތުގައި އަވަދިނެތި އުޅެމުންދިޔައެވެ. “މަންމާ ރޭގަ ބައްޕަގެ ކޯޓު ހެދީމެއްނު. އެކޯޓު ދެކުނިންތަ؟” އީޝަލް އެކޯޓު ވީތަނެއް ނޭނގުމުން މަންމަ ގާތު އެހިއެވެ. އެވަގުތު ކަޅުކުލައިގެ ކޯޓެއްލައިގެން ކޮޓަރިން ނިކުމެގެން އައި އީޝަލްގެ ދޮންބެ ރިދްވާން އަންނަތަން ފެނުނެވެ. އެކޯޓަކީ އީޝަލްގެ ލޯބިވާ ބައްޕަގެ ކޯޓެވެ. ރޭގަނޑުގެ ނިދިން މަޙްރޫމްވެގެން އިނދެ ކުރި ބުރަމަސައްކަތެވެ. ” އަހަރެންގެ ދަރިފުޅު މިއަދު ހާދަރީއްޗޭ ” ކޮޓަރިން ނިކުމެގެން އައި ރިދްވާން އެކޯޓު ލައިގެން ހުރުމުން ހުމޭރާ ބުންޏެވެ. “މަންމާ އަހަރެން މިދަނީ ބޭރަށް. މަންމަ އެއްޗެއް ބޭނުންތަ؟” ރިދްވާން އެހިއެވެ. “ނޫން، ދަރިފުޅު ތިކުރާކަމެއްކުރަން އަވަހަށްދޭ! ” މިހެން ބުނުމުން ރިދްވާން ގެއިން ބޭރަށް ދިއައެވެ.\nއީޝަލް އެމަންޒަރު ބަލަންހުރީ، އަނގައިންވެސް ނުބުނެއެވެ. މަންމައަށް އޭނާހުއްޓަސް ނުފެންނަ ކަހަލައެވެ. ކުޑައިރުކޮޅަކު މަންމައާއި ދިމާއަށް ބަލަންހުރުމަށްފަހު ކޮލެޖަށް ދިޔުމަށްޓަކައި ނިކުތެވެ.\nފޯނުގައި ހުރި މާޒްގެ ނަޒަރު އަޅައިގަތީ ދުރުގައި ބެންޗެއްގައި ފޮތެއް ކިޔަން އިން އީޝަލްއަށެވެ. އީޝަލްއަށްވެސް އެއްލިކަޅިއަކުން ފެނުނީ މާޒެވެ. ބައިވަރު ކުދިންތަކެއްގެ ތެރޭގައި މާޒް ހުރުމުން އިރުކޮޅެއް ނުވެ މާޒް ގެއްލިއްޖެވެ. އީޝަލް އެއިންތާ ފޮތް ބޭއްވުމަށްފަހު މާޒް ފެނޭތޯ ކުޑަކޮށް ހޯދާލިއެވެ. މާޒް ނުފެނުމުން އަނެއްކާވެސް އެނބުރި ބެންޗަށް ދިޔައިރު ބެންޗުގައި ޕްލާސްޓިކް ތައްޓެއް ހުއްޓެވެ. އެތަށިގައި ވަނީ ހޫނު ކޮފީއެވެ. އަދި ތަށީގައި ” އީޝަލްއަށް އުފާވެރި ދުވަހަކަށް އެދެން، މާޒް” މިހެން ލިޔެފައި ވެއެވެ.\nއީޝަލް އެވަގުތު ވަށައިގެން ނަޒަރު ހިންގާލިއެވެ. ކޮފީތަށި އެތާބެހެއްޓީ ކާކުކަމެއް ނޭނގޭތީއެވެ. އީޝަލްގެ މޫނުމަތިން އެވަގުތު ފެންނަމުން ދިޔައީ ހައިރާންކަމެކެވެ. އެއްލިކަޅިއަކުން ތަންކޮޅެއް ދުރުގައި ހުރި މާޒް އޭނާއަށް އަޅައިގަތެވެ. މާޒްގެ ނަޒަރުވެސް އެވަގުތު ހުއްޓިފައިވަނީ އީޝަލްއަށެވެ. އާއެކެވެ. އެއީ އެޒުވާނާއެވެ. “މާޒް” އީޝަލްއަށް ހިތާހިތާ ކިޔާލެވުނެވެ. އީޝަލްއަށް އެވަގުތު އެއީ މާޒް ދިން އެއްޗެއްކަން އެނގިގެން ދިޔައެވެ. އީޝަލް މާޒްއާއި ދިމާއަށް ހީލުމަށްފަހު، ޝުކުރިއްޔާ ބުނާފަދަ ގޮތަކަށް ކުޑަކޮށް ތަށި މާޒްއަށް ދައްކާލިއެވެ. އެއަށްފަހު ފަރި ހިނިތުންވުމަކާއެކު އެއިން ކޯވަރެއް ބޯލިއެވެ.\nމާޒް އިރުކޮޅަކު އީޝަލްއަށް ބަލަން ހުރެފައި ކޮލެޖުން ނިކުންނަން ހިގައިގަތެވެ. މާޒްއަށް އަޅައިގަތީ ކޮލެޖު ބޭރުގައި ކާރު ކައިރި މަޑުކޮށްލައިގެން ހުރި ކަޅުކުލައިގެ ހެދުމަކާއި އަވި އައިނެއް އަޅައިގެން ހުރި މަލަކްއެވެ. މަލަކްގެ ފަން ދިގު އިސްތަށިގަނޑު ވަޔާއި ވިހުރިލަ ވިހުރިލަ ހުރުމުން މަލަކް އިތުރަށް ފުރިހަމަ ކަމަށް ދައްކައެވެ.\n“މާޒް” މާޒް ނިކުންނަތަން ފެނުމުން މަލަކް މާޒް ގާތަށް ގޮސް ގޮވާލިއެވެ. “މަލަކް؟” މާޒް ކުޑަކޮށް ހައިރާންވެފައި ހުރި ގޮތަކަށް ބުނެލިއެވެ. “މާޒް ކިހިނެއް؟” މަލަކް އެހިއެވެ. “ރަނގަޅު. މަލަކް ކިހިނެއް؟” މާޒްވެސް މަލަކްގެ ހާލު އަހާލިއެވެ. “ރަނގަޅު. މާޒް ކީއްވެ އަހަންނަށް ނުގުޅީ؟” ލޮލުގައިވާ އަވި އައިނު ނަގަމުން މަލަކް އެހިއެވެ. ” ވަގުތު ބޭކާރުކުރަންވީ ކީއްކުރަން” މާޒް މަލަކާ ދިމާއަށް ހީލަމުން ބުންޏެވެ. “އަހަރެން ބޭނުންވީ މާޒަށް ޝުކުރުއަދާކުރަން.”\n“މިހާރު ޝުކުރުއަދާކޮށްފީމެއްނު. އެހެންވީމަ އިތުރަށް ނުކުރިޔަސް އޯކޭވާނެ” މާޒް ބުނެލިއެވެ. “ކޮފީއެއްބޯން ދާންވީނު؟” މަލަކް މާޒްގެ މޫނަށް ބަލަމުން އެހިއެވެ. “މިގަޑީގަ އަހަރެން ތާކަށް ދާންވެއްޖެ. މިހާރުވެސް އެބަ ލަސްވޭ. އެހެން ފަހަރަކުން.” މިހެންކިޔާ މާޒް އެތަނުން ދާން ހިނގައިގަތެވެ. “އޯކޭ ބާއި” މާޒަށް ބަލަން ހުރި މަލަކް މާޒަށް އިވޭވަރަށް ބުނެލިއެވެ.\nއީޝަލް ކޮލެޖު ނިންމާފައި ގެއަށްގޮސް މާޒް ދިން ޕްލާސްޓިކް ތަށި ރަނގަޅަށް ދޮވެލާ ކޮޓަރީގައި ހުރި ފަންސޫރުތައް އެއަށް އެޅިއެވެ. އަދި އެތަށްޓަށް ބަލަހައްޓައިގެން ފުން ޚިޔާލެއް ގައި އިނެވެ. އީޝަލްއަކީ ދުވަހަކުވެސް ލޯބީގެ ގޮތުން މީހަކާއި ގުޅުން ކުއްޖެއް ނޫނެވެ. ފިރިހެނަކު ފެނިފާ ކުރިން ދުވަހަކުވެސް އީޝަލް ދީވާނާއެއް ނުވެއެވެ. ނަމަވެސް މާޒްގެ އެބަލާލުމާއި ހީލުން މަތިން އީޝަލް ހަނދާންވާ ކޮންމެ ފަހަރަކު އީޝަލްގެ މޫނަށް އުފާވެރިކަން ވެރިވެއެވެ.\n“މިސް އަޅުގަނޑު މަޢާފުކުރައްވާ! އަޅުގަނޑު ކުލާހަށް ވަންނަންތަ؟” ޖެހިގެންއައި ދުވަހު އީޝަލްއަށް ކުލާހަށް އާދެވުނީ ކުޑަކޮށް ލަހުންނެވެ. އޭރު އެންމެން ތިބީ ކުލާހުގައެވެ. “ނޫން ގަޑި ޖެހިގެން ތިއައީ. އެހެންވީމަ ކުލާހުން ނިކުމޭ.” ކުލާހުގައި ހުރި ޓީޗަރު ހިތްހަމަނުޖެހޭ ފަދަ ގޮތަކަށް ބުންޏެވެ. “އެންމެ5މިނެޓެއްނު އަޅުގަނޑު ލަސްވީ” އީޝަލް އަނެއްކާވެސް ބުނެލިއެވެ. “5 މިނެޓް ލަސްވިޔަސް ލަހުން ތިއައީ.” ޓީޗަރު އަތުގެ އިޝާރާތުން ނިކުތުމަށް ބުންޏެވެ.\n” މިސް 10 މިނެޓް ފަހުން ލަސްވަންޏާއެއްނު ނުވަދެވޭނީ. އެއީ އެއްނު ޤަވައިދަކީ.” ކުލާހަކުގައި އިން މާޒް އީޝަލް ދިފާއުކުރުމުގެ ގޮތުން ބުނެލިއެވެ. “އެއް ފަހަރެއް ކަމަށް މި ދޫކޮށްލީ! ދޭ އަވަހަށް އިށީންނަން.!” ޓީޗަރު ގޮޑިތަކާއި ދިމާއަށް އިޝާރަތްކުރަމުން ބުންޏެވެ. އީޝަލް މާޒްގެ ކުރީގައި އިން ގޮޑީގައި ގޮސް އިށީނެވެ. އަދި ދަބަސް ހަވާންފެށިއެވެ. އެއީ ގަލަމެއް ނުފެނި ގެންނެވެ. ފަހަތުގައި އިން މާޒް އީޝަލް ހޯދަނީ ގަލަމެއްކަން އެނގުމުން އީޝަލްއަށް ގަލަމެއް ދިއްކޮށްލިއެވެ. “ޝުކުރިއްޔާ” އީޝަލް މާޒާއި ދިމާއަށް ހިނިތުންވެލަމުން ބުނެލިއެވެ. އީޝަލް އިރުކޮޅުކޮޅުން މާޒާއި ދިމާ ސިއްރު ސިއްރުން ބަލާލައެވެ. މާޒްގެ ނަޒަރު މުޅިގަޑި އެކުހެންވެސްވަނީ އީޝަލްއަށް ހުއްޓިފައެވެ. ގަޑި ޖެހުމުން ޓީޗަރުގެ ހުއްދައާއިއެކު އީޝަލް ކުލާހުން ނިކުމެގެން ދިޔައެވެ. މާޒަށް އީޝަލް ނިކުންނަތަން ފެނުމުން އަވަހަށް ޓީޗަރަށް މަސައްކަތް ހަވާލުކުރުމަށްފަހު ނިކުތެވެ. މާޒް ނިކުތް އިރު އީޝަލް ފެންނާކަށް ނެތެވެ. ” މާޒް މިއަދު ކޮށްދިން ކަންތައްތަކަށް ޝުކުރިއްޔާ!” މިހެން ބުނާއަޑު އިވުމާއި އެކު މާޒް ފަހަތް ބަލާލިއިރު އީޝަލް ހުރީ މާޒަށް ޗޮކްލެޓެއް ދިއްކޮށްގެންނެވެ. މާޒް އީޝަލް ދިން ޗޮކްލެޓްގައި ހިފުމުން އީޝަލް މާޒަށް ވާހަކަދައްކަން ފުރުސަތެއްވެސް ނުދީ އެތަނުން ދާން ހިނގައިގަތެވެ. މާޒަށް އެވަގުތު ހުރެވުނީ ކަޅިޖަހާނުލާ އީޝަލްއަށް ބަލާށެވެ.\nއީޝަލް ގެއަށްގޮސް މާޒް ދިން ނޫކުލައިގެ ގަލަން އޭނާ ގެންގުޅޭ ކުޑަކުޑަ ރީނދޫކުލައިގެ ފޮއްޓަކަށްލިއެވެ. އީޝަލް އެފޮށްޓަށް ލަނީ އޭނާއަށް ޚާއްސަ އަދި މުހިންމު އެއްޗެއްސެވެ. އެޔަށް ގަލަން ލުމަށްފަހު ފޮށި ބަންދުކުރުމަށްފަހު މާޒް މަތިން ހިތަށްއަރުވާލައިފާ ހީލިއެވެ. އީޝަލްގެ ހިތް ތެޅެން ފެށީ އަޖައިބެއްފަދަ ގޮތަކަށެވެ. އޭނާ މާޒް ދެކިލާ ހިތުން ކެތްމަދުވީ ކީއްވެ ކަމެއް ނޭނގުނެވެ.\nމިއަދުވެސް ކުރީ ދުވަހެކޭ އެއްފަދައިން ކުލާހުގައި އިން މާޒްގެ ނަޒަރު ވަނީ އީޝަލްއަށް ހުއްޓިފައެވެ. އީޝަލްވެސް ފަސްއެނބުރި އިރުއިރުކޮޅުން މާޒަށް ބަލާލައެވެ. ” އާރޓް ކުލަބާއި ގުޅިގެން އިމާރަތުގެ އެކި އެކި ބައިބައިގައި ކުލަލާން ދޭނަން..ދެކުދިން ދެކުދިންނަށް ދޭނީ.6ވަނަ ބުރި ބޭނުންވާ ކުދިން އައްމައްޗަށް ނަގާ.” ޓީޗަރު ބުނެލިއެވެ. މިހެންބުނުމާއިއެކު އީޝަލް އަތް ނެގިއެވެ. އަދި މާޒްވެސް އަތް ނަގާށޭ ބުނާފަދަ ގޮތަކަށް މާޒްއާއި ދިމާ ބަލާލިއެވެ.\nނަމަވެސް މާޒް އަތްނަގަން ޖެހިލުންވެފައި އިނެވެ. މާޒް އެހެން އިންދާ އެހެންކުއްޖެއް އަތް ނަގާފިއެވެ. މިގޮތަށް ހުރިހާ ބުރިއެއް ބަހާ ނިންމުމަށްފަހު ގަޑި ނިންމާލިއެވެ. ކުލާހުން ނިކުމެންދާ އީޝަލްއަށް ގޮވަމުން މާޒް އީޝަލްއާއި އެއްވަރުކުރިއެވެ. “ކީއްވެ އަތްމައްޗަށް ނުނެގީ؟” އީޝަލް މާޒް ގާތު އެހިއެވެ. “އަހަރެން އުސްތަންތަނަށް އަރަން ބިރުގަނޭ” މާޒް ބުނެލިއެވެ. “އޯކޭ” މިހެން ބުނުމަށްފަހު އީޝަލް ދާން ހިނގާ ގަތެވެ.\n“މިގަޑީގަ ފުރީތަ އީޝަލް؟” މާޒްއަނެއްކާވެސް އީޝަލްއާއި އެއްވަރުކޮށްލަމުން ބުންޏެވެ. “30 މިނެޓްވަރަކަށް ތެރޭގަ ފިހާރައަށް ދާން ޖެހޭނެ ޕާޓް ޓައިމް ޖޮބަށް” އީޝަލް ބުންޏެވެ.”އޯކޭ އަހަރެންވެސް އީޝަލްއާއިއެކު ހިނގާފަދާނަން.” މާޒް އީޝަލްއަށް ބަލާލުމަށްފަހު ބުނެލިއެވެ. ހިނގާފައިދިޔައިރު ދެމީހުންގެ މެދުގައި ވަރަށް ގިނަ ވާހަކަ ދެކެވުނެވެ. “މަޑުކޮށްލައްޗޭ” މިހެންކިޔާ މާޒް އެތާހުރި ފިހާރައަކަށްވަނެވެ. ފިހާރައިން ނިކުތީ ދެ އައިސް ކޯނު ހިފައިގެންނެވެ. އީޝަލް އަށް އެކަތި ދިނުމަށްފަހު މާޒް އަނެކަތި ބޯންފެށިއެވެ.\n“މިއާދެވުނީ” އީޝަލް ޕާޓް ޓައިމް ޖޮބްއަދާކުރާ ފިހާރަ ދައްކާލަމުން ބުނެލިއެވެ. “ހިތްހަމަޖައްސާލުމަށް މިފަދަ ކަމެއް މިކޮށްލެވުނީވެސް ވަރަށް ގިނަދުވަސްކޮށްލާފަ” އީޝަލް މާޒްއާއި ދިމާއަށް ހިނިތުންވެލަމުން ބުނެލިއެވެ.\nVarah furihama vaahaka\nV reethi mi part ves. Curiously waiting for the next part…..\nHadhi oola….. hadi eh nuun. Hidi vihyaa furathama part kiyaafa dhen nukiyaaniy🙍. Reethi veema ehnun 3rd part ves kiyaafa comment kuraaniy. Reader’s keekey bunaniy and writer ge baheh beynun\nU are right Mishelin. Hadee akaa 3rd part eh nukiyaane dhw. Btw story is amazing masha Allah. Hama habeys . When is the next dear❤❤❤\nThankyou❤Inshallah soon there will be next part.\nVarah reethi vaahk eh.. hurihaaa bayehvs ehaa reethi.. 😍😍\nކުށަކާ ނުލާ 2\nލޯބި June 6, 2019\nތިޔަ ހިތް އަދު ނަސީބުގާ ނެތްއިރު\nލޯބި June 24, 2019


Moosun goasve kaarisaa eh dhimaavedhaane thee samaalu vaan angaifi\nމިއަދު ތ. އަތޮޅުގެ ރަށެއްގައި ފެންބޮޑުވެފައި -- ފޮޓޯ: އެމްއެންޑީއެފް\nމޫސުން ގޯސްވެ، ކާރިސާއެއް ދިމާވެދާނެތީ އެންޑީއެމްއޭއިން އިންޒާރުދީފި\nމިހާރު ކުރަމުންދާ ހުޅަނގު މޫސުމުގެ ވިއްސާރައާ ގުޅިގެން ރާއްޖެއަށް ކާރިސާއެއް ކުރިމަތިވެދާނެ ކަމަށް ލަފާ ކުރެވޭތީ ރައްޔިތުން ރައްކާތެރިވެ ތިބުމަށް ނޭޝަނަލް ޑިޒާސްޓާ މެނޭޖްމަންޓް އޮތޯރިޓީ (އެންޑީއެމްއޭ) އިން އެދިއްޖެ އެވެ.\nއެންޑީއެމްއޭ އިން މިއަދު ބުނީ ކ. އަތޮޅާއި ސ. އަތޮޅާއި ދެމެދުގެ ހިސާބުތަކަށް މިއަދު މެންދުރު 15:00 އިން 21:00 އަށް ގުގުރުމާއިއެކު ބޯކޮށް ވާރޭވެހުމާއި، ފެންބޮޑުވުން އެކަށީގެންވާ ކަމަށެވެ.\nމޫސުމާ ބެހޭ ގައުމީ އިދާރާއިން ވެސް ވަނީ އެ ސަރަހައްދަށް ވައިޓް އެލާޓް ނެރިފަ އެވެ. އޭގެ އިތުރުން ކ. އަތޮޅުން ފެށިގެން ތ. އަތޮޅަށް މިރޭ 19:00 އާ ހަމައަށް ނެރިފައި ވަނީ ޔެލޯ އެލާޓެވެ.\nއެންޑީއެމްއޭ އިން ބުނީ ވާރޭވެހި ފެންބޮޑުވެދާނެ ކަމަށް ތައްޔާރުވުން މުހިއްމު ކަމަށާއި ގެއަށް ފެން ނުވަންނާނެހެން ރައްކާތެރި ފިޔަވަޅު އަޅަން ޖެހޭނެ ކަމަށެވެ.\nރާއްޖޭގެ އެކި ކަންކޮޅުތަކަށް މިހާރު ކުރަމުންދާ ވިއްސާރައިގައި ތ. އަތޮޅުގެ ރަށްތަކުގައި ވަނީ ވަރަށް ބޮޑަށް ފެންބޮޑުވެފަ އެވެ.\nޑިޒާސްޓާ މޫސުން ފެންބޮޑުވުން


ތާރީޚް | ދީނާއިދުނިޔެ | Page 3\nހާރޫން އައްރަޝީދު ގެ ވެރިކަމުގައި ޔޫރަޕުގައި ވެރިކަން ހިންގަމުން ބައިޒަންޠީނީން ނާއި އެތައް ހަގުރާމަތަކެއް ކުރެއްވިއެވެ. ޤަސްޠަންޠީނީންގެ ދޮރޯށިތަކާއި ހަމައަށް ވާސިލްވި އެވެ. ފާރިސީ ރަށްތައް ކޮންޓްރޯލްގެ ދަށަށް ގެންނަވައި، އުތުރު އެފްރިކާގެ ހިސާބުތަކުގައި ވެރިކަން ހިންގަމުން އައި އަޣާލިބީންގެ މައްޗަށް ބާރުފޯރުވި އެވެ. ފަރަންޖިންގެ ރަސްކަލެއް ކަމުގައިވާ ޝާރްލަމާން އާއި ގާތްގުޅުމެއް ބޭއްވެވި އެވެ. ވިޔަފާރި އާއި އިލްމާއި، އަދަބިއްޔާތު ހާރޫންގެ ވެރިކަމުގައި ކުރިއަރައިގެން ގޮސްފައިވެއެވެ.\nމުސްލިމުންނަށް ލިބުނު އަނިޔާއާއި ދެރަ ޤަބޫލުނުކުރައްވައި، އެކަމަށް ބަދަލުހިއްޕަވައި، މުސްލިމުންނާ ދެން ބެހެން ރޫމީންނަށް ނުކެރޭނެ ވަރުކުރައްވަން މުޢްތަޞިމް ބޭނުންފުޅުވިއެވެ. އަދި ރޫމީންގެ އެންމެ ބާރުގަދަ ރަށަކީ ކޮބައިތޯ ސުވާލު ކުރެއްވުމުން، އެއީ ރޫމީންގެ މުގައްދަސް ރަށެއް ކަމުގައިވާ ޢަމޫރިޔާ ކަމުގައި ދެންނެވުނެވެ. މުސްލިމުންގެ ބޮޑު ލަޝްކަރެއް ތައްޔާރުކުރައްވައި، މުސްލިމުންގެ ލަޝްކަރު ދެބަޔަށް ބައްސަވައި އެއްބައިގެ ވެރިއަކަށް ސީދާ އަލްމުޢުތަޞިމް ހުންނެވިއެވެ.\nއިދްރީސީ ދައުލަތް ނިސްބަތްވަނީ އިދްރީސް ބިން ޢަބުދުﷲ ބިން ހަސަން އަށެވެ. ޢައްބާސީންގެ އަތްދަށުން ފިލާވަޑައިގެން މަޣުރިބަށް ވަޑައިގަތުމަށް ފަހު ހިޖުރައިން 172ގައި މަޣުރިބުގައި މިދައުލަތް ގާއިމްކުރެއްވި އެވެ. މަޣުރިބުގައި ތިބި ބަރުބަރުންގެ ބައެއް ޖަމާއަތްތަކާއި އެއްވެގެން ތިލްމިސާން އޭ ކިޔުނު ހިސާބުން ފެށިގެން ގޮސް މަޣުރިބުގެ މެދާއި ހަމައަށް އެމީހުންގެ ބާރުގެ ދަށަށް ގެންނެވިއެވެ. އިދްރީސް އަވަހާރަވެ ވަޑައިގަތީ ހިޖުރައިން 177ގައި ވިހަވެގެންނެވެ. އިދްރީސްގެ އެއްވެސް ވާރުތަވެރިޔަކު އޭރަކު ނުވެއެވެ. ނަމަވެސް އޭނާގެ ޖާރިޔާއެއް އޭރު އިނީ ިއިދްރީސްގެ ދަރިއަކަށް ބަލިވެއެވެ.\nދިގުޒަމާންތަކެއް ވަންދެން އައްބާސީންގެ ދެވަނަ ދައުރު ދެމި އޮތް ނަމަވެސް މިމުއްދަތުގެ ތެރޭގައި ޢައްބާސީ ދައުލަތް ނިކަމެތިވެފައިވާ ކަން ފާހަގަކުރެވެއެވެ. ވެއްޓެން ދިޔަހެން ވެސް ބައެއް ފަހަރު ހީވާކަހަލަ ހާލަތްތަކަށް ދިޔަކަން ފާހަގަވާން އެބަހުރި މެއެވެ. މިގޮތަށް ދިމާވާން ޖެހުނު ސަބަބުތަކުގެ ތެރޭގައި އަސްކަރީ މީހުން ވެރިންގެ ގޮތުގައި ތިބުން ފާހަގަ ކުރެވެއެވެ. ޚަލީފާކަން ވެސް ކޮންޓްރޯލް ކޮށްފައިވަނީ އަސްކަރީ މީހުންނެވެ. އެމީހުން ބޭނުން މީހަކު ވަކިކުރުމަށް ފަހު ބޭނުން މީހަކު ދިޔައީ ޚަލީފާކަމަށް އިސްކުރަމުންނެވެ.\nޢައްބާސީ ދައުލަތުގެ 3ވަނަ ޒަމާންކަމުގައި ބެލެވެނީ ހިޖުރައިން 590ން 656ގެ ނިޔަލަށެވެ. އެދުވަސްވަރު ދައުލަތުގެ ވެރިކަން އޮތީ ބަޣުދާދު އާއި ވަށައިގެންވާ ހިސާބުތަކުގައެވެ. އެހެން ބޮޑެތި ރަށްތަކުގައި ވެރިކަން ހިގަމުން އައީ ވަކި ފަރުދީ ނުވަތަ މިނިވަން ދައުލަތްތަކުންނެވެ. ދައުލަތުގެ ވެރިކަން ހިންގި ހިސާބުތައް ދައުލަތުގެ ބާރުގެ ދަށުން ނެއްޓި ގެއްލިގެން ދިޔައެވެ. ހުރިހާ ދިމާލަކުން އިސްލާމީ އުއްމަތަށް ހަމަލާތައް އަންނަށް ފެށި އެވެ.\nހަވަނަ ގަރުނުގައި އުފެދުނު އެންމެ ބާރުގަދަ އިސްލާމީ ދައުލަތްތަކުގެ ތެރޭގައި އާލް ޒަންކީ ދައުލަތް ހިމެނެއެވެ. ޞަލީބީންގެ އުދަގޫތަކާއި ކެރިގެންކުރިމަތި ލައްވައި ކާމިޔާބު ހާސިލްކުރިއެވެ. ޒަންކީ ދައުލަތުގެ ވެރިންނަކީ ވަރަށް މަތީދަރަޖައަކަށް އިސްލާމްދީން ފެތުރުއްވުމަށް ބާރުއަޅުއްވައި ﷲގެ މަގުގައި އިޚްލާޞްތެރި ކަމާއި އެކު ޖިހާދުކުރުމަށް ބާރު އެޅުއްވި ބަޔެކެވެ. ބައެއް ތާރީޚް އިލްމުވެރިން ސިފަކުރައްވާގޮތުގައި ޢިމާދުއްދީން ޒަންކީ އަދި އޭނާގެ ދަރިކަލުން ނޫރުއްދީން މަޙުމޫދު އަކީ ޖިހާދުކުރުމާއި މުސްލިމުންގެ ބިންތައް ދިފާޢު ކުރުމުގައި ނަމޫނާ ދައްކަވާފައިވާ ދެބޭފުޅުންނެވެ.\nޞަލީބީންގެ ދެވަނަ ޙަމަލާފުރަތަމަ ހަމަލާއަށްފަހު ޝާމްކަރައިގެ ރަށްތަކަށް ފްރާންސްގެ ރަސްގެފާނު ލުއިސް7 އަދި ޖާމަނީ ގެ ރަސްގެފާނު ކޮންރާޑް3 އިސްވެހުރެގެން ދެވަނަ ޙަމަލާ ވެސް ދެއްވި އެވެ. ހަމަލާ ފެށިފައިވަނީ ބައިތުލް މަގްދިސް އިންނެވެ. މިހަމަލާ ދެވުނީ ހިޖުރައިން 539ވަނަ އަހަރު އާލްޒަންކީ ދަރިކޮޅުގެ ދައުލަތުން މޫޞިލްގެ އަމީރަކަށް ހުންނެވި އިމާދުއްދީން އާލް ޒަންކީ ރުހާ ޞަލީބީންގެ އަތުން އަތުލައްވައި އެރަށް މުސްލިމުންގެ ބާރުގެ ދަށަށް ގެނައުމުންނެވެ. އޭގެ އިތުރުން ޙަލަބު އާއި މޫޞިލް އެއްކުރައްވައި، ޖިހާދަށް ގޮވާލެއްވި އެވެ.


AFC Cup raajjeygai beyvvumah kuri bid kaamiyaabu kohfi - vNews.mv\n( 12 ފެބްރުއަރީ 2020 ) -- އޭއެފްސީ ކަޕްގައި ރާއްޖޭގެެ މާޒިޔާ ސްޕޯޓްސް ކްލަބް އާއި ބަންގްލަދޭޭޝްގެ އަބަހާނީ ލިމިޓެޑް ޑާކާ އާއި ކުޅުނު މެެޗްގެެ ތެެރެއިން -- ވީފޮޓޯ : އަހުމަދު ޝުރާއު\nއޭއެފްސީ ކަޕް ރާއްޖޭގައި ބޭއްވުމަށް ކުރި ބިޑު ކާމިޔާބުކޮށްފި\nއިސްމާޢީލް ޝާހު 20 July 2020, 19:34\nމުޅި ދުނިޔެއަށް ކުރިމަތިވެފައިވާ ކޮވިޑް-19 ގެ ހާލަތާއެކު ހުއްޓާލާފައިވާ އޭއެފްސީ ކަޕް ފުޓުބޯޯޅާ މުބާރާތުގައި ރާއްޖޭގެ ދެޓީމު ހިމެނޭ ގްރޫޕުގެ މެޗުތައް ރާއްޖޭގައި ކުޅުމަށް އެފްއޭއެމުން ކުރި ބިޑް ކާމިޔާބުކޮށްފިއެވެ.\nއޭއެފްސީން މިނިންމުން ނިންމމިއިރު، މުބާރާތް ހޯސްޓުކުރުމަށް ހުޅުވާލި ފުރުސަތުގައި ރަސްމީކޮށް ބިޑުކުރި ހަމައެކަނި ގައުމަކީ ދިވެހިރާއްޖެއެެވެ.\nބަންގްލަދޭޝް ހޯސްޓުކުރުމަށް މަސައްކަތްކުރުމަށް އަޑުފެތުރުނު ނަމަވެސް އެގައުމުން ފަހުވަގުތު ވަނީ ބިޑުނުކުރަން ނިންމާފައެވެ.\nރާއްޖޭގައި ބޭއްވުމަށް ފުރުސަތު ލިބުނީ އޭއެފްސީން ގިނަ ކަންކަމަށް ބެލުމަށްފަހުގައެވެ.\nރާއްޖެއިން ބިޑް ކާމިޔާބުކުރިކަން އިއުލާނުކޮށްދެއްވީ އެފްއޭއެމްގެ ރައީސް ބައްސާމް އަދީލް ޖަލީލެެވެ.\nބައްސާމް ކުރި ޓްވީޓުގައި ވިދާޅުވީ އުއްމީދަކީ ރާއްޖޭގެ ކުލަބެއް މިމުބާރާތުގެ ދެން އޮތް ފިޔަވައްސަށް ދަތުރުކުރުން ކަމަށެވެ.\nރާއްޖެ ހިމެނޭ ގްރޫޕުގެ މެޗުތައް ކުޅުމަށް ހަމަޖެހިފައިވަނީ 13 ދުވަހުގެ ތެރޭގައެވެ. އެއީ އޮކްޓޯބަރު މަހު 23 އިން ނޮވެމްބަރު ހަތަރަކާ ދެމެދުގައެވެ. މި ދުވަސްތަކުގެ ތެރޭގައި ގްރޫޕްސްޓޭޖުގެ ހުރިހާ މެޗެއް ކުޅޭނެއެވެ.\nމިފަހަރުގެ އޭއެފްސީ ކަޕަކީ ރާއްޖެއަށް ތާޜީހީ މުބާރާތެކެވެ. އެއީ އެއް ގްރޫޕެއްގައި ރާއްޖޭގެ ދެޓީމެއް ހިމެނުމުންނެވެ. އަދި ސަރަހައްދުގެ ނުފޫޒުބޮޑު އިންޑިއާގެ ޓީމެއް ބަލިކުރުމަށްފަހު ރާއްޖޭގެ ޓީމެއް ގްރޫޕްސްޓޭޖުން ޖާގަ ހޯދުމުންނެވެ.\nއެއާއެކު އަމިއްލަ ގައުމުގައި މިގްރޫޕުގެ މެޗުތައް ކުޅުން ވެގެންދާނީ ރާއްޖޭގެ ދެޓީމަށްވެސް ލިބިގެންދާނެ ބޮޑު ހިތްވަރަކަށެވެ.\nރާއްޖޭގެ މާޒިޔާ އާއި ޓީސީގެ އިތުރުން ދެން ހިމެނޭ ޓީމުތަކަކީ ބަންގްލަދޭޝްގެ ޗެމްޕިއަން ބަޝުންދުރަ ކިންގްސް އާއި އިންޑިއާގެ ޗެންނާއި ސިޓީއެވެ.\nއަލަށް އެކުލަވާލި ޝެޑިއުލް؛\nމާޒިޔާ - ބަޝުންދުރާ / ޓީސީ - ޗެންނާއީ (23 އޮކްޓޫބަރު)\nމާޒިޔާ - ޓީސީ / ޗެންނާއީ - ބަޝުންދުރާ (26 އޮކްޓޫބަރު)\nޓީސީ - މާޒިޔާ / ބަޝުންދުރާ - ޗެންނާއީ (29 އޮކްޓޫބަރު)\nމާޒިޔާ - ޗެންނާއީ / ޓީސީ - ބަޝުންދުރާ (1 ނޮވެމްބަރު)\nޓީސީ - ބަޝުންދުރާ / މާޒިޔާ - ޗެންނާއީ (4 ނޮވެމްބަރު)\nއޭއެފްސީ ކަޕް މާޒިޔާ ސްޕޯޓްސް އެންޑް ރެކްރިއޭޝަން ކުޅިވަރު ޓިސީ ސްޕޯޓްސް ކްލަބު


BREAKING | Covid-19 Jehigen India In Ithuru Haahakah Vure Gina Meehun Maruvehje - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 އަށް އަވައްޓެރި އިންޑިއާއިން އިތުރު ހާހަކަށްވުރެ ގިނަ މީހުން މަރުވެއްޖެ އެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު އިންޑިއާއިން މިދިޔަ 24 ގަޑިއިރު ތެރޭގައި އެކަނިވެސް އިތުރު 82,767 މީހަކަށް ކޮވިޑް-19 ޖެހިފައި ވެއެވެ. މިއާއެކު މިދިޔަ 24 ގަޑިއިރުތެރޭ މުޅި ދުނިޔެއިންވެސް އެންމެ ގިނަ ބަޔަކަށް މިބަލި ޖެހުނު ޤައުމަކަށް ވެފައިވަނީ އިންޑިއާއެވެ.\nމިދިޔަ ދެ ހަފްތާއެއްހައި ދުވަހަށް ބަލާއިރުވެސް އެންމެ ގިނަ ބަޔަކަށް ބަލި ޖެހުނު ޤައުމެއްގެ ގޮތުގައި އޮތީ އިންޑިއާއެވެ. އިތުރު އެތައް ހާސް ބަޔަކު ފައްސިވެ އިންޑިއާގެ ހާލަތު ގޯސްވެފައި ވާއިރު، އެޤައުމުން މިހާތަނަށް ކޮވިޑް-19 ޖެހުނު މީހުންގެ ޖުމްލަ އަދަދު މިހާރު ވަނީ 6,073,348 އަށް އަރާފައެވެ.\nއިންޑިއާގައި ހިފެހެއްޓުމެއް ނެތި ކޮވިޑް-19 ފެތުރެމުން އަންނައިރު، އެޤައުމުގައި މި ބަލީގައި މަރުވާ މީހުންގެ އަދަދުވެސް އަންނަނީ ދުވަހެއް ދުވަހަކަށް އިތުރުވަމުންނެވެ. މިގޮތުން މިދިޔަ 24 ގަޑިއިރު ތެރޭގައި ވެސް އިތުރު 1040 މީހަކު ހިމެނޭހެން، މިހާތަނަށް ޖުމްލަ 95,574 މީހަކު ވަނީ މަރުވެފައެވެ.\nފަހުގެ މަޢުލޫމާތުތަކަށް ބަލާއިރު އިންޑިއާ އިން މިހާތަނަށް ކޮވިޑް-19 ޖެހުނު މީހުންގެ ތެރެއިން 4.9 މިލިއަން މީހަކު ވަނީ ބަލިން ރަނގަޅުވެފައެވެ. އެހެންކަމުން އެޤައުމުގައި މިވަގުތު މި ބައްޔަށް ފަރުވާދެމުން ދަނީ 964,407 މީހަކަށެވެ. އޭގެތެރެއިން 8000 އަށްވުރެ ގިނަ މީހުންނަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައެވެ.


ކުމުންދޫ ސްކޫލްގެ ގުރުއާން ކިޔެވުމުގެ މުބާރާތް ނިމިއްޖެ - Kumundhoo Online I www.kumundhoo.com\nHome ޚަބަރު ކުމުންދޫ ސްކޫލްގެ ގުރުއާން ކިޔެވުމުގެ މުބާރާތް ނިމިއްޖެ\nކުމުންދޫ ސްކޫލްގެ ގުރުއާން ކިޔެވުމުގެ މުބާރާތް ނިމިއްޖެ\n/ 6/24/2017 07:32:00 PM\nކުމުންދޫ ސްކޫލްގެ ޤުރުއާން ކިޔެވުމުގެ މުބާރާތް 1438 ނިމިއްޖެއެވެ. މި މުބާރާތުގައި 101 ދަރިވަރަކު ބައިވެރިވެފައިވާއިރު މިމުބާރާތް ކުރިއަށް ގެންގޮސްފައިވަނީ އިއްޔެ ދުވާލު ވަގުތުގައި ކުމުންދޫ ސްކޫލްގައެވެ.\nމިމުބާރާތް ކުރިއަށްގެންގޮސްފައިވަނީ5ގްރޫޕްކަށް ބަހާލައިގެންނެވެ. އެއީ ގްރޭޑް 10 ން7އާދެމެދު ދަރިވަރުން ހިމެނޭ ގްރޫޕާއި ގްރޭޑް6ން4އާދެމެދު ދަރިވަރުން ހިމެނޭ ގްރޫޕާއި ގްރޭޑް3ން2އާދެމެދު ދަރިވަރުން ހިމެނޭ ގްރޫޕާއި ގްރޭޑް 1 ދަރިވަރުން ހިމެނޭ ގްރޫޕާއި އެލް.ކޭ.ޖީ އާއި ޔޫ.ކޭޖީ އާދެމެދު ދަރިވަރުން ހިމެނޭ ގްރޫޕެވެ.\nމިމުބާރާތުގައި ބަލައިގެން ކިޔެވުމުގެ ގޮތްޕާއި ހިތުން ކިޔެވުމުގެ ގޮފީގެ ކިޔެވުން ބާއްވާފައިވެއެވެ. މިގޮތުން ބަލައިގެން ކިޔުމުގެ ގޮފީގައި ހުރިހާ ގްރޫޕްތަކެއްގެ ދަރިވަރުން ބައިވެރިވެފައިވެއެވެ. އަދި ހިތުން ކިޔެވުމުގެ ގޮފީގައި ބައިވެރިވެފައިވަނީ އެލް.ކޭ.ޖީ އާއި ޔޫ.ކޭޖީއެވެ.


Meeting nimendhen nuvihaa madukuran maabandu meeheh kairy bunefi\nބޯޑު މީޓިން ނިމެންދެން ނުވިހާ މަޑުކުރަން މާބަނޑު މީހެއް ކައިރީގައި ބުނެފި\nއޮފީހުގެ ބޯޑު މީޓިން އެއްގައި ބައިވެރިވި މާބަނޑު އަންހެނަކު ވިހަން ބަނޑުގައި ރިހެން ފެށުމުން ވެސް މީޓިން ނިމެންދެން ނުވިހާ މަޑުކުރަން އެދިއްޖެ އެވެ. އަދި މި ވާހަކަ ސޯޝަލް މިޑިއާގައި ވައިރަލްވުމުން ގިނަ ބަޔަކު ވަނީ މިކަމާ ވަރަށް ރުޅިގަދަވެގެން ނުރުހުން ފާޅުކޮށްފަ އެވެ.\nހޮސްޕިޓަލަށް ދިޔަ މަގުމަތީގައި ކާރުގައި އިނދެ އަންހެން މީހާ ވަނީ އޮންލައިންކޮށް ކުރިއަށް ގެންދިޔަ މި މީޓިން ނިންމުމުގައި ކާމިޔާބު ހޯދާފަ އެވެ.\nކްރިސްޓީން ކެރިއްލޯ ޓުވިޓާގައި ޝެއާކުރި މެސެޖެއްގައި ވަނީ އޭނާގެ އެކުވެރިޔާއާ ދިމާވި މި ހާދިސާގެ ތަފްސީލް ދީފަ އެވެ.\nއޭނާ ބުނި ގޮތުގައި ބޯޑު މީޓިންގައި އެކުވެރިޔާ އިންދާ ކުއްލިއަކަށް ފެންދުލި ފަޅައިގެން ގޮސް ވަރަށް ބޮޑަށް ބަނޑުގައި ރިހެން ފެށީ އެވެ. އަދި ވީހާވެސް އަވަހަށް އޭނާއަށް ހޮސްޕިޓަލަށް ދާން މަޖުބޫރުވި އެވެ.\nނަމަވެސް ބޯޑު މީޓިންގައި ބައިވެރިވި އިންވެސްޓަރުންގެ ތެރެއިން އެންމެ އިސްކޮށް ހުރި މީހާ އެދުނީ ބޯޑު މީޓިން ނިންމާފައި އޭނާ ހޮސްޕިޓަލަށް ދާން މަޑުކުރުމަށެވެ. އެހެންކަމުން ކާރަށް އަރައިގެން ހޮސްޕިޓަލާ ހަމައަށް ދަންދެން ވެސް ބަނޑުގައި ގަދަޔަށް ރިހޭ ހާލުގައި ވެސް އަންހެން މީހާއަށް އިންނަން ޖެހުނީ މީޓިންގައި ބައިވެރިވެގެންނެވެ.\n"މަގޭ މާބަނޑު އެކުވެރިޔާގެ ފެން ދުލި ފަޅައިގެން ގޮސް ވިހެއުމުގެ ވޭންވަރު އަންނަން ފެށީ ބޯޑު މީޓިންއެއްގައި އިންދާ. އޭނާ ވަގުތުން ބުނި ތިމަންނަގެ ފެންދުލި ފަޅައިގެން ހިނގައްޖޭ. ހޮސްޕިޓަލަށް ވީހާވެސް އަވަހަށް ދާން ޖެހެޔޭ. އެ ވަގުތު އިންވެސްޓަރު ބުނި ކަމަށް ވަނީ އިހަށް މި މީޓިން ނިންމަމާ ހިނގާށޭ. އެހެންވެ އޭނާ ކާރުގައި ހޮސްޕިޓަލަށް ދަތުރުކުރަމުން ދިޔައިރުވެސް އިނީ މީޓިންގަި. ނަސީބަކުން ހޮސްޕިޓަލާ ހަމައަށް ދިއުމުގެ ކުރިން މީޓިން ނިމުނު،" ކްރިސްޓީންގެ ޓުވީޓާގައި ލިޔެފައިވެ އެވެ.\nމި ޓުވީޓަށް ކޮމެންޓް ކުރި ގިނަ ބަޔަކު ވަނީ އަންހެން މީހާއާ ދޭތެރޭ ކަންތައް ކުރި ގޮތުން ރުޅިގަދަ ވެފަ އެވެ. އަދި އޮފީހުގައި އިސްކޮށް ހުރި މީހާ އަކީ ހާދަ އިންސާނިއްޔަތުކަން ކުޑަ މީހެކޭ ބައެއް މީހުން ބުނެފައިވެ އެވެ. އެ ކުންފުނީގެ ނަން ހޯދަން ވެސް ބައެއް މީހުން މަސައްކަތް ކޮށްފައިވެ އެވެ. އަދި ބައެއް އަންހެނުން ވަނީ އެމީހުންނަށް އޮފީހުގައި ދިމާވި މިފަދަ ބައެއް ހާދިސާތައް ހިއްސާކޮށްފަ އެވެ.\nކުއްޖެއްގެ ބަނޑުން ކާއްޓެއް ވަރުގެ ހިލައެއް!


PPM ticket gai Mal'e city mayor kamah Dr. Muizzu, Addu city mayor kamah Latheef! | Hathaavees\nޕީޕީއެމް ޓިކެޓުގަ މާލޭ ސިޓީ މޭޔަރުކަމަށް ޑރ. މުއިއްޒު، އައްޑޫ ސިޓީ މޭޔަރުކަމަށް ލަތީފް!\n(ކ-ވ) ގަން އިންޓަނޭޝަނަލް އެއާޕޯޓުގެ ކުރީގެ އެމްޑީ ލަތީފު އަދި ކުރީގެ ހައުސިން މިނިސްޓަރު ޑރ. މުއިއްޒު --\nކުރިއަށް އޮތް ލޯކަލް ކައުންސިލްތަކުގެ އިންތިހާބުގައި އިދިކޮޅު ޕީޕީއެމްގެ ޓިކެޓުގައި މާލޭ ސިޓީ މޭޔަރުކަމަށް ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު އަދި ގަން އިންޓަނޭޝަނަލް އެއާޕޯޓުގެ ކުރީގެ މެނޭޖިންގް ޑިރެކްޓަރު މުހައްމަދު ލަތީފް ކުރިމަތިލައްވަން ނިންމަވައިފި އެވެ.\nއެނގިފައިވާ ގޮތުގައި ލޯކަލް ކައުންިސލް އިންތިހާބަށް ވާދަކުރެއްވުމަށް ޑރ. މުއިއްޒުގެ ފޯމު މިއަދު ވަނީ އިލެކްޝަންސް ކޮމިޝަނަށް ހުށަހަޅުއްވާފަ އެވެ. އަދި ލަތީފްގެ ފޯމު ޕީޕީއެމްގެ ފަރާތުން މާދަމާ އެ ކޮމިޝަނަށް ހުށަހަޅާނެ ކަމަށް މައުލުމާތް ލިބެއެވެ.\nއައްޑޫގެ މޭޔަރުކަމަށް އެމްޑީޕީގެ ފަރާތުން ކުރިމަތިލައްވަނީ ހިތަދޫ މެދު ދާއިރާގެ ކުރީގެ މެންބަރު އަލީ ނިޒާރެވެ.\nމާލޭގެ މޭޔަރުކަމަށް އެމްޑީޕީގެ ޓިކެޓުގައި ވާދަކުރައްވަނީ އެ ޕާޓީގެ ކުރީގެ ސެކްރެޓަރީ ޖެނެރަލް، އަދި ގާނޫނީ ވަކީލް އަނަސް އަބްދުއްސައްތާރެވެ. މީގެ އިތުރުން އަމިއްލަ ގޮތުން ފޭދޫ ދާއިރާގެ ކުރީގެ މެންބަރު އަލްހާން ފަހުމީ ވެސް މާލޭގެ މޭޔަރުކަމަށް ނުކުންނަވަ އެވެ.


އަސްދާނު ފާނަ - ވިކިޕީޑިއާ\nއަސްދާނު ފާނަ(ސައިންޓިފިކް ނަން: Epinephelus Spilotoceps)ނުވަތަ (އިނގިރޭސި ބަހުން: Foursaddle grouper) އަކީ ރާއްޖޭގެ ފަރުފަޅާއި، ހާހަލާއި ތިލަތިލައިގައި ގިނައިން އުޅޭ މަހެކެވެ. މިއީ ދިވެހިންކުރާ ދުވާލުގެ ކެޔޮޅުކަމުގައި ވަރަށް ގިނައިން ބޭނޭ މަހެކެވެ. މިމަސް ގިނައިން ބޭނިފައި ހުންނަނީ އިރުއޮއްސޭ ދަޅަމަތީގައެވެ. މިއީ ދިވެހިން ކެއުމަށް ބޭނުންކުރާ މީރު މަހެކެވެ. މަހުގެ ކަރުތާފަތުގެ ކުރީބައި ހުންނަނީ ކުޑަކޮށް ވަށްކޮށެވެ. އަދި މިބައިގެ ތިރީ ކައިރިފަށް ހުންނަނީ ކަށިކޮށް ރާޅުކޮށެވެ.\nމަހުގެ ބުރަކަށިމަތީ ކޮތަރިބައިގައި ހަރުކޮށް ހުންނަ 11 ކައްޓާއި، 15 މަޑު ކަށި ހުރެއެވެ. ބަނޑުދަށް ފަރާތު ކޮތަރިބައިގައި ހަރުކޮށް ހުންނަ3ކައްޓާއި މަޑުކަށީގެ 8 ކަށި ހުރެއެވެ.މަހުގެ ކަންފަތުގައި 18 ނުވަތަ 19 މަޑުކަށި ހުރެއެވެ. ނިގޫފަތުގެ ކޮޅު ހުންނަނީ ވަށްކޮށެވެ.\nމަހުގެ ކުލައަކީ މަޑު މުށިކުލަ އެވެ. މަހުގެ މުށިކުލައިގެ ލައްތަކެއް ފިތްތަކެއްގެ ޑިޒައިނަށް ހުރެއެވެ. މަހުގެ ބޮލުގެ ކުރީކޮޅުގައި ކަޅުކުލައިގެ ތިކިތަކެއް ހުރެއެވެ. މަހުގެ ބުރަކަށިމަތީގައި ކަޅުކުލައިގެ ލައްތަކެއް އަސްދާނެއް ހުންނަ ހެން މަހުގެ ދެފަރާތަށް ވާގޮތަށް ހުރެއެވެ. މިމަހަށް އަސްދާނު ފާނަ ކިޔާފައިވަނީ މިގޮތަށް ހުރުމާއެކު މަހަށްކިޔާ އިގިރޭސި ނަމާއި ގުޅުވައިގެންނެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 21 ޖޫން 2008، 16:18 ގައެވެ.